
În 1946, într-un articol care trata despre anxietatea 
timpurie şi primele mecanisme din dezvoltarea psihică a 
sugarului - „Observaţii asupra unor mecanisme schizoide” 
-, Melanie Klein avansează o ipoteză inferata din 
materialul obţinut în analizele adulţilor şi copiilor, cu 
privire la atacurile fantasmatice, anale şi uretrale, asupra 
figurii materne. Era vorba despre 


„|...] expulzarea unor substanţe periculoase 
(excremente) în afara eului, spre interiorul mamei. Odată 
cu aceste excremente nocive expulzate cu ura, mai sunt 
proiectate asupra mamei, sau mai bine spus în mama, părţi 
clivate din eu. Excrementele şi părţile” rele „din eu sunt” 
trimise „nu numai să rănească obiectul, dar şi să-l 
controleze şi să-l ia în posesie. În măsura în care mama 
ajunge să conţină părţile” rele „din persoană proprie, ea 
nu mai este resimţita ca un individ separat, ci este 
percepută ca fiind însăşi persoană” rea „|...]. Aceasta 
conduce la o formă particulară de identificare, care 
stabileşte prototipul unei relaţii de obiect agresive”. Klein 
adaugă în 1952, în acelaşi text: „Propun ca acest proces să 
se numească identificare proiectivă”. 


„Observaţii asupra unor mecanisme schizoide” este 
un articol relativ scurt, dar foarte bogat, care prezintă 
numeroase elemente din viziunea kleiniana asupra 
funcţionării psihice. Este adevărat că autoarea se sprijină, 
în comentariile sale, pe tabloul simptomelor din psihoze (în 
primul plan schizofrenia, dar şi paranoia sau stările 
maniaco-depresive), însă ea îşi extinde ipotezele, aşa cum 


procedase şi Freud, asupra nivelului general al dezvoltării 
psihice. Acest articol, citit la Societatea britanică de 
Psihanaliza la 4 decembrie 1946, va fi decisiv pentru 
stimularea cercetărilor a numeroşi psihanalişti; dintre 
aceştia, W. Bion reprezintă probabil cel care a profitat cel 
mai mult din invenţia conceptului de identificare 
proiectivă. 

In articolul său, Melanie Klein îşi exprimă 
recunoştinţa faţă de Paula Heimann pentru sugestiile 
acesteia, cu ajutorul cărora şi-a clarificat ideile. Ea 
menţionează şi autori ca D.W. Winnicott, S. Ferenczi, 
W.C.M. Scott şi H. Rosenfeld. Dar referinţele cele mai 
importante sunt Freud şi Fairbairn. Credem - şi vom 
încerca să o arătăm de-a lungul acestei lucrări - ca Klein a 
dorit să realizeze, prin noul său concept, un compromis 
teoretic între Freud şi Fairbairn, cu privire la pulsiune şi la 
relaţia de obiect, compromis fără succes, rămas la nivelul 
unei oscilări. Acest fapt este ilustrat prin ambiguitatea 
„identificării proiective”, termen incomod pentru unii, util 
pentru alţii, în orice caz prezentând o lipsă de claritate ce 
îi conferă când nonsens, când prea multe sensuri. 

In momentul respectiv, viziunea kleiniana punea 
accent pe poziţia schizo-paranoida. Aşa cum proceda de 
obicei, Klein se străduieşte să scoată în evidenţă fidelitatea 
sa faţă de opera lui Freud. În Anexa articolului său, ea 
citează un comentariu al lui Freud asupra cazului 
Schreber: „Trebuie să stabilim instalarea dispoziţiei pentru 
aceasta psihoză [schizofrenia] într-un moment anterior 
celui când se decide paranoia, undeva la începutul 
dezvoltării, în timpul trecerii de la autoerotism la iubirea 
obiectala”. In 1946, Klein utilizează expresia „poziţie 
paranoida”, deşi ea cunoştea deja termenul lui Fairbairn, 
„poziţie schizoidă”, şi concepţia acestuia. În 1952, ea 
combina cei doi termeni şi obţine „poziţie schizo- 
paranoida”, semn că ideile lui Fairbairn erau mai 
importante pentru ea decât s-ar fi crezut - şi ne gândim 
mai ales la ideile care revizuiau teoria freudiană asupra 
structurii psihice şi asupra plulsiunilor. 


Care sunt caracteristicile poziţiei schizo-paranoide? 

Este vorba de o fază care precede poziţia depresivă 
la copil şi în care există relaţii de obiect parţiale, angoase 
de persecuție şi mecanisme schizoide. Melanie Klein 
foloseşte drept cadru teoretic distincţia freudiană între 
pulsiunile de viaţă şi pulsiunile de moarte. După Freud, 
organismul ameninţat de pulsiunea de moarte o deviază pe 
aceasta înspre exterior, printr-un mecanism mai degrabă 
biologic decât psihologic. După Klein, aceasta deviere 
devine o proiecţie, deoarece entitatea în cauză este eul 
primitiv, care are deja mecanisme de apărare, care resimte 
anxietate şi care este capabil să fantasmeze relaţii de 
obiect. Astfel, sub ameninţarea propriei sale dezintegrări, 
eul proiectează pulsiunea de moarte într-un obiect care 
devine persecutor. Pentru a proiecta pulsiunea de moarte, 
eul trebuie să se cliveze (un alt mecanism de apărare) într- 
o parte distructivă şi o parte libidinală, ultima fiind 
proiectată pentru crearea unui obiect ideal pe care eul să-l 
poată introiecta (idealizarea şi introiecţia sunt alte două 
mecanisme primitive de apărare). 

Melanie Klein considera că acest tip de funcţionare 
are loc în timpul primelor luni de viaţa a sugarului, fapt ce 
l-a determinat pe Winnicott să afirme că a-l crede pe 
bebeluş atât de sofisticat este o exagerare. Dar dacă Klein 
ţinea la ideea lui Freud ca schizofrenia îşi are rădăcinile în 
perioada dinaintea iubirii obiectale (în termeni kleinieni, 
dinaintea relaţiei de obiect întreg), ea trebuia să plaseze 
aceste mecanisme la un nivel extrem de timpuriu al 
dezvoltării. Realizând acest lucru, ea vine în contradicţie 
cu concepţia lui Abraham, după care prima fază orală a 
sugarului este preambivalenta, adică lipsită de ură sau de 
teamă faţă de sânul matern. 

Aşadar, după Klein, angoasa de a fi distrus din 
interior, prezenta de la începutul vieţii, apare în principal 
din acţiunea pulsiunii de moarte şi se ataşează ulterior la 
un obiect, fiind resimţita ca angoasa de persecuție. 
Aceasta angoasă primitivă mai are două alte surse: trauma 
naşterii (angoasa de separare) şi frustrarea nevoilor 


corporale care, deşi percepute iniţial ca provocate de 
obiecte exterioare, devin surse persecutorii interne prin 
introiecţie, participând la teama de dezintegrare şi fiind 
reproiectate odată cu pulsiunea distructivă. 

Discutând despre necesitatea ca eul să administreze 
angoasă, Melanie Klein ne aminteşte că, după Freud, o 
parte a pulsiunii de moarte care nu a fost deviată în 
exterior este legată de către libido în interiorul 
organismului. Autoarea îi citează pe Ferenczi şi Winnicott, 
care sugerau că integrarea eului sugarului - deci şi 
gestionarea angoasei - depinde esențialmente de condiţiile 
exterioare (îngrijirea de către mama). Ne pare important 
de observat că acest articol arata în numai câteva pagini 
unul dintre aspectele esenţiale ale viziunii kleiniene: în 
vreme ce este conştientă de influenţa mediului asupra 
proceselor psihice şi nu uita să ne informeze asupra 
acestui punct, Klein alege în mod deliberat să traducă 
orice element exterior în termenii realităţii interne. Din 
acest punct de vedere, ea îi rămâne fidela lui Freud, teoria 
sa având o aparenţă atât de complicata tocmai în scopul 
păstrării realităţii psihice ca termen unic de referinţă. De 
exemplu, jocul pe care ea îl prezintă deseori ca având loc 
între procesul de proiecţie şi cel de introiecţie pare 
echilibrat, dar exista întotdeauna un accent final pe 
proiecţie, adică pe natura subiectivă a perceperii lumii 
externe. În operele kleiniene exista o bună coerenta cu 
privire la acest aspect. 

Cu excepţia noţiunii de identificare proiectivă... 

În timpul procesului de identificare proiectivă, 
sugarul, proiectându-şi pulsiunile agresive în mama, 
proiectează şi o parte din distructivitatea sa, aşa încât, în 
fantasma de atotputernicie pe care o are, mama îi devine 
persecutoare. Dominique Arnoux observa că este vorba de 
un fel de extindere a mecanismului general de proiecţie, 
mecanism oferind personajelor parentale o semnificaţie 
creată de pulsiunile copilului şi construind obiecte în afara 
realităţii, pe care apoi copilul le introiectează sub forma 
obiectelor interne. Dar în identificarea proiectivă, nu 


numai pulsiunea este proiectată în obiect, ci şi părţi din 
self, fiind vorba astfel de un ansamblu mecanism-fantasma. 

Herbert Rosenfeld, ale cărui ilustrări clinice cu 
pacienţi schizofreni vor sprijini ipotezele lui Klein, va oferi 
în 1969 o definiţie operatorie a identificării proiective: 


„|...] un proces de clivaj al eului timpuriu, prin care 
părţi bune sau rele din self sunt clivate şi detaşate de 
acesta, apoi proiectate cu iubire sau cu ura în obiecte 
exterioare, ceea ce conduce la o fuziune şi o identificare a 
parţilor proiectate din self cu obiectele exterioare. Aceste 
procese pun în joc importante angoase paranoide, 
deoarece obiectele pline cu părţi agresive din self devin 
persecutorii şi pacientul le resimte ca amenințătoare, se 
teme de represalii din partea lor, care ar consta în a intra 
cu forţa în eul său, cu toate părţile dăunătoare din selfpe 
care le conţin”. 


Hanna Segal vorbeşte despre  „scopuri' ale 
identificării  proiective: a se debarasa de o parte 
indezirabilă din sine însuşi; a poseda obiectul cu aviditate; 
a-l vida; a-l controla. Cât priveşte proiecția părţilor din self 
resimţite ca bune, scopul este de a evita separarea, de a 
idealiza obiectul, de a evita un conflict intern sau de a 
pune la adăpost aceste părţi în obiect. Acest scop se leagă 
de o puternică angoasa fata de propriul interior, ce 
conduce la o idealizare excesivă a obiectului, însoţită de 
devalorizarea selfului. Cu privire la natura identificatorie 
a acestui proces, spre deosebire de Rosenfeld, Segal se 
exprimă astfel: „Unul din rezultate este identificarea 
obiectului cu partea din se/fcare a fost proiectată (de unde 
şi termenul de identificare proiectivă)”. 


Segal păstrează astfel expresia exactă utilizată de 
Melanie Klein când se referă la psihoză: identificarea 
obiectului cu părţile nedorite din propria persoană. Vom 
vedea, atunci când vom discuta despre componenta 
proiectivă a identificării proiective, dacă diferenţa de 


formulare exprima o viziune diferită asupra mecanismului 
în cauză, sau ea nu are nicio importanţă. 

Dacă acest mecanism serveşte la apărarea eului 
împotriva angoasei de dezintegrare, fantasma subiacentă, 
de „a irumpe cu violenţă” în corpul mamei, produce la 
rându-i alte angoase, „în special teama de a nu fi închis şi 
persecutat în interiorul mamei”. În comentariul asupra 
romanului lui Julien Green şi étais vous, Melanie Klein 
descrie maniera în care personajul Fabien se simte închis 
în corpul străin în care intrase, în mod sadic, spre a-şi 
împlini dorinţele avide. 

Clivajul şi identificarea proiectivă excesive conduc la 
o slăbire şi la o sărăcire a eului, la o pierdere de contact cu 
ceilalţi şi cu sine însuşi. „Altfel spus, sunt perturbate atât 
realitatea psihică, cât şi raportul cu realitatea exterioară” 
(Klein). Este ca şi cum, în mod aparent paradoxal, eul se 
sărăceşte şi se slăbeşte singur, în scopul de a evita un 
dezastru - propria dispariţie. Ne vine în minte tactica de 
război în care cei agresaţi îşi distrug bogăţiile pentru ca 
armata agresoare să rămână fără resurse! 


Identificarea proiectivă în vise 


Prima ilustrare clinică a identificării proiective pe 
care o da Melanie Klein în lucrarea amintită este preluată 
dintr-un articol al lui W.C.M. Scott despre o pacientă 
schizofrena, care avea sentimentul că lumea este un 
cimitir şi care îşi „plasase” toate părţile sale bune în 
persoana Greţei Garbo. 

Un alt exemplu este un fragment din analiza cu Klein 
a unei paciente maniaco-depresive, care nu manifestă nicio 
reacţie emoţională la interpretările analistei sale. Pacienta 
respectivă îi relatează acesteia următorul vis: 

„[...] era acolo un bărbat orb, foarte preocupat de 
cecitatea sa, dar care părea să se liniştească atingând 
rochia pacientei şi verificând modul în care aceasta era 
încheiată. Rochia din vis o făcu să se gândească la una din 


bluzele ei, care era încheiată până sub bărbie. Pacienta 
mai oferi alte două asociaţii la vis. Ea spuse, cu o oarecare 
rezistență, ca orbul era chiar ea; când menţionă rochia 
încheiată până la gât, ea remarcă faptul că, din nou, se 
retrăsese în „pielea „sa. l-am spus pacientei ca, în vis, ea 
îşi exprima inconştient orbirea în faţa propriilor dificultăţi 


bad: 


Al treilea exemplu pe care l-am ales din articolul 
„Observații asupra unor mecanisme schizoide” tratează 
despre o pacientă ce 


„[...] visase că trebuia să supravegheze o fetiță 
perversă, care era hotărâtă să ucidă pe cineva. Pacienta 
încerca să influenţeze sau să controleze copilul, apoi să-i 
stoarcă o mărturisire, ceea ce ar fi fost spre binele ei; dar 
nu reuşea. Şi eu apăream în vis, iar pacienta avea impresia 
că puteam să o ajut să se ocupe de copil. Pe urmă, 
pacienta înnoda o frânghie în jurul copilului, pentru a-l 
spânzura de un copac, pentru a-l speria, dar şi pentru a-l 
împiedica să facă rău. Când pacienta fu pe punctul de a 
trage de frânghie şi de a omori copilul, ea se trezi. În 
timpul ultimei părți a visului era prezentă şi analista, care 
rămânea însă inactivă”. 


Klein interpretează visul astfel: persoana pe care 
copilul urma să o asasineze era analista, iar crima copilului 
reprezenta aneantizarea unei părţi din personalitatea 
pacientei. 

Vedem bien, în aceste două vise, de ce Melanie Klein 
considera ca identificarea proiectivă conduce la relaţii de 
obiect de natura narcisică, trăsătura tipică pentru 
„relațiile de obiect schizoide [...] derivate din procese 
introiective şi proiective infantile”. De fiecare dată, 
obiectul reprezintă mai ales o parte din subiect (bărbatul 
orb, fetiţa perversă), iar analista clarifica acest aspect. 

În „Interpretarea viselor”, Freud scrisese ca visul 
transforma reprezentările în halucinații şi  „[...] 


organizează aceste imagini în scene, reprezintă lucrurile 
ca fiind reale, dramatizează ideile, după expresia lui 
Spitta”. 

Mai încolo în aceeaşi carte, Freud descrie natura 
„egoistă” a visului: 


„Când văd apărând în vis nu eul meu, ci o persoană 
străină, trebuie să presupun că în spatele acestei persoane 
se ascunde eul meu, graţie identificării. [...] Alteori, în vis 
apare eul meu şi situaţia în care se găseşte îmi arata ca în 
spatele lui se ascunde o altă persoană, tot graţie 
identificării. Atunci trebuie să descoperim, prin 
interpretare, ceea ce este comun între această persoană şi 
eul meu, şi să transferăm asupra eului. Exista şi vise în 
care eul meu apare însoţit de alte persoane care, dacă 
rezolvăm identificarea, se dovedesc a fi tot eul meu”. 


Ultima posibilitate evocată de Freud, pentru 
„distribuţia” dramei pe care o reprezintă visul, corespunde 
viselor citate din Melanie Klein. O aceeaşi situaţie este 
numită de primul „identificare”, iar de cea de a doua, 
„identificare proiectivă”. Ne putem întreba dacă şi aici, ca 
şi în alte ocazii, Klein nu face decât să dezvolte un 
domeniu de cercetare pe care Freud doar îl sugerase sau, 
dimpotrivă, conceptul ei marchează o descoperire 
autentică. 

Un alt vis pe care îl considerăm ca reprezentativ 
pentru gândirea lui Klein este prezentat în cartea sa 
Invidie şi recunoştinţa, în legătură cu integrarea afectelor 
pacientului - unul dintre scopurile muncii analitice. Este 
vorba despre un pacient a cărui dispoziţie depresivă era 
semnul sentimentului sau de culpabilitate fata de analista 
şi a dorinţei sale de a o proteja. În vis, pacientul 


„Se găsea într-un apartament situat la un etaj 
superior, iar prietenul unui prieten de-al său, X., îl chemă 
din strada invitându-l la o plimbare. Pacientul nu coboară 
la X., deoarece în apartament se găsea un câine negru 


care risca să iasă la fereastră şi să cadă. Când pacientul 
priveşte din nou pe fereastră, vede că X. plecase”. 


În esenţă, interpretarea lui Klein - rezultată, evident, 
nu doar din conţinutul visului, ci şi din asociaţiile 
pacientului corelate cu întregul proces analitic - a fost 
aceea ca subiectul îşi respingea propriile tendinţe ostile, 
reprezentate de X., pentru a o apăra pe analista să 
(câinele). 

De ce am început să ilustrăm identificarea proiectivă 
cu un vis şi nu cu alt tip de material (fragment de analiza, 
literatura etc.)? Unul dintre motive este ca Klein, atunci 
când oferă ca exemplu visele, arata ca identificarea 
proiectivă aparţine acelei realități psihice comune visului, 
fantasmei, situaţiei analitice şi vieţii în general. Credem că 
numitorul comun al acestor diferite registre, cel ce 
exprima cel mai bine subiectivitatea unui asemenea 
proces, îl constituie chiar visul. 

Un alt motiv îl constituie claritatea cu care visul 
ilustrează un asemenea mecanism: în vreme ce personajul 
în care subiectul proiectează o parte din el însuşi apare în 
vis că un obiect complet separat de eul visătorului, 
auditoriul şi cititorul ştiu cu certitudine că acest obiect 
aparţine spaţiului psihic al visătorului (că este aşadar o 
proiecţie). 

Vom reveni asupra acestor materiale, în special în 
capitolul despre clinică, dar şi cu ocazia altor discuţii de-a 
lungul lucrării. Una dintre aceste discuţii s-ar putea axa, 
de exemplu, pe faptul că în comentariile sale asupra 
viselor menţionate, Klein nu avansează niciodată ipoteza 
că analistul ar putea fi identificat de către pacient cu 
interlocutorul acestuia din vis, chiar atunci când exista 
indicii în direcţia respectivă şi când o asemenea abordare 
nu ar contrazice interpretarea principală. 


Fantasma 


În 1983, Herbert Rosenfeld enunta o listă a tipurilor 
de fantasme implicate în procesul de identificare 
proiectivă. Unele vizează eliminarea defensivă a parţilor 
nedorite din sine însuşi: intruziune atotputernică însoţită 
de fuziune cu obiectul; fantasma unei existenţe concrete, 
pasive, în interiorul obiectului; unitatea de sentimente cu 
obiectul; expulzarea tensiunii la persoanele traumatizate în 
copilărie prin intruziune violenta. 

Alte fantasme sunt utilizate în comunicare: 
„atingerea” obiectului perceput ca distant; inversarea 
relației copil - părinte; identificarea cu aspecte similare ale 
obiectului, în scop narcisic. In sfârşit, exista fantasma care 
vizează recunoaşterea obiectelor şi identificarea cu 
acestea (empatie). 

Descrierea lui Rosenfeld este departe de a prezenta 
identificarea proiectivă ca pe un atac sadic - anal, în 
maniera lui Klein, şi îi lărgeşte cu mult aria de 
manifestare. 

Drept consecințe patologice, tot în planul fantasmei, 
ale acestui mecanism, întâlnim: sentimentul de 
fragmentare datorat clivajului, vidul afectiv, 
depersonalizarea, angoasa de deteriorare a obiectului sau 
de răzbunare din partea acestuia. 

Deşi în definiţia sa din 1946 Klein se exprimă în 
termeni foarte concreţi, înţelegem deja că este vorba 
despre procese care au loc în fantasma, despre modificări 
care au loc în reprezentarea de sine şi în reprezentarea de 
obiect sau mai degrabă, am spune, în reprezentările de 
sine, de obiect intern şi de obiect extern - ţinând cont de 
faptul că, în conformitate cu perspectiva kleiniana, şi 
obiectele interne pot fi clivate şi proiectate în obiectul 
extern. 

Obiectul extern real nu este afectat. Avem de a face 
cu obiecte fantasmatice. Klein tratează acest subiect într- 
un fragment privitor la procesul de clivaj: 


„Procesele pe care le-am descris sunt legate în mod 
evident de viaţa fantasmatică a bebeluşului; angoasele 


care stimulează mecanismul de clivaj sunt şi ele de natura 
fantasmatică. Sugarul îşi clivează obiectul şi se clivează pe 
el însuşi în fantasma, dar efectul acestei fantasme este 
real, deoarece ea conduce la sentimente şi la relaţii de 
obiect (iar mai târziu, la procese de gândire) care sunt 
rupte unele de celelalte”. 


Autoarea nu insista prea mult asupra naturii 
fantasmatice a identificării proiective, dar ea utilizează 
întotdeauna expresii ca „subiectul simte ca...”, „obiectul 
extern este trăit ca şi cum...” etc., ceea ce implică o 
asemenea natură. Totuşi, remarca J.-B. Pontalis, „aşa 
fantasmatice cum sunt obiectele clivate, ele nu sunt mai 
puţin tratate ca şi cum ar avea o consistentă reală - şi asta 
derutează cititorul Melaniei Klein”. 


Pentru a înţelege fantasma în viziunea kleiniana, 
trebuie să trecem în revista alte două noţiuni: cea de 
obiect intern şi cea de lume internă. 


Lumea internă 


„Obiectul intern” denota sentimentul existenţei unui 
obiect concret, localizat în interiorul eului şi având 
propriile sale intenţii fata de eu şi fata de celelalte obiecte. 
Modul în care subiectul percepe obiectul intern depinde de 
perceperea obiectelor externe. Din acest punct de vedere, 
obiectele interne reprezintă, într-un fel, „oglinzi” ale 
realităţii externe. Invers, ele contribuie, prin proiecţie, la 
maniera în care sunt percepute obiectele externe. 

Una din caracteristicile importante a lumii interne 
este pluridimensionalitatea, ceea ce l-a făcut pe Didier 
Houzel s-o numească „spaţiu psihic”. Astfel, selful şi 
obiectul sunt tridimensionale, fapt care face posibile 
identificarea proiectivă şi identificarea introiectiva, adică 
proiecția în obiect a unor părţi din self şi reintroiecţia, în 
self, a obiectului (în care s-a proiectat). 


Remarcăm din nou necesitatea unei distincţii între 
obiectul extern şi reprezentarea de obiect extern - un fel 
de obiect extern-intern, dar situat la alt nivel decât 
obiectul intern propriu-zis, deoarece primul este localizat 
de către subiect în afara eului, pe când al doilea este 
localizat în interiorul eului. Însă cuvântul „reprezentare” 
nu corespunde cu viziunea kleiniana, spaţială şi concretă. 
El nu da seama de propriul spaţiu intern al obiectului 
„extern” ce trebuie să „primească” înăuntru conţinutul 
proiectat. Am putea aşadar imagina existenţa a două spaţii 
psihice: a) intern şi b) extern-intern, între care au loc 
deplasări ale părţilor din sine şi din obiectul intern. 
Această distincţie e necesară, deoarece există şi obiectul 
realmente extern, ce influenţează la rândul său 
organizarea lumii interne: confirma sau nu proiecţiile, 
oferă elemente pentru introiecţii, constituind astfel ceva 
mai mult decât un simplu pretext „inocent”. Chiar 
solipsista cum este ea, teoria kleiniana recunoaşte 
importanta lumii exterioare în dezvoltarea individului. 

O altă caracteristică a lumii interne este faptul de a fi 
resimtita ca fiind concretă. Melanie Klein o afirmă de-a 
lungul întregii sale opere. lată ce afirma ea în „Observaţii 
asupra unor mecanisme schizoide”: 


„Sugarul, după ce şi-a încorporat părinţii, îi resimte 
ca pe nişte persoane vii în interiorul corpului, în maniera 
concretă în care sunt trăite fantasmele inconştientului 
profund”. 


Fiecare obiect din lumea internă este investit nu 
numai cu calităţi afective, dar şi cu calităţi senzoriale 
provenite din experienţele de plăcere sau de durere pe 
care le-a avut copilul în relaţia cu părinţii săi. 

Freud a ţinut seama de aceste calităţi concrete 
atunci când a scris, în Interpretarea viselor, despre 
„figurabilitate” ca factor de transformare a gândurilor 
latente ale visului în conţinutul său manifest: 


„În momentul în care gândul visului, inutilizabil în 
forma să abstractă, a fost transformat în limbaj pictural, 
găsim mai uşor, între această nouă expresie şi restul 
materialului visului, punctele de contact şi identitățile 
necesare travaliului visului. Noua expresie le creează de 
altfel şi acolo unde ele nu exista, deoarece în orice limbă 
termenii concreţi, datorită evoluţiei lor, prezintă mai multe 
puncte de contact decât conceptele”. 


Trebuie însă remarcat, aşa cum o face D. Houzel, ca 
între Freud şi Klein exista o inversare a problemei: Freud 
pleacă de la ipoteza gândurilor latente ale visului care 
devin figurate, în timp ce Klein presupune o lume mai imtii 
concretă, adică fondată pe experienţa sensibilă, care de 
abia ulterior se va putea exprima prin simboluri şi cuvinte. 

Donald Meltzer afirma că însăşi evoluţia cercetării 
freudiene conţinea germenele dezvoltării kleiniene cu 
privire la noţiunea de lume internă. În Doliu şi melancolie, 
Freud se întreabă, în legătură cu ipohondria şi narcisismul: 
„Cine este bolnav?”, realizând că exista la nevrotici o 
problemă privind distribuția suferinţei psihice; apare o 
anumită deplasare a locului durerii. Freud se mai întreabă: 
„Cine suferă, eul său obiectul sau? Şi cine este atacat?”. 
Cu alte cuvinte: persoana în cauză se ataca pe sine, sau 
ataca o parte din ea însăşi, identificată cu un obiect acuzat 
la un alt nivel? În Psihologia mulţimii şi analiza eului, o 
anumită reprezentare pare introiectata în eu, apoi această 
parte a eului este separată pentru a funcţiona ca un obiect 
ideal sau de iubire, pentru restul eului. Aici, Freud se 
apropie mai mult de conceptul de lume internă, în care 
obiectele interne şi obiectele introiectate au o viaţă ce se 
situează în relaţia cu eul aşa cum se situează obiectele 
externe în relaţia lor cu personalitatea sau cu şinele. 

În sfârşit, în 1924, în textul său Pierderea realităţii în 
nevroza şi în psihoză, Freud o spune în mod net: 


„Diferenţa clară ce separa nevroza de psihoza se 
estompează totuşi prin aceea că, şi în nevroza, exista 


încercarea de a înlocui realitatea conform dorinţei. 
Această posibilitate este dată de existenţa unei lumi 
fantasmatice, a unui teritoriu care odinioară, în momentul 
instaurării principiului realităţii, a fost separat de lumea 
exterioară reală şi care, de atunci, asemenea unei” 
rezerve”, a fost lăsat liber în raport cu exigentele şi 
necesităţile vieţii”. 


Omnipotenta fantasmei 


Fiind preocupată de conţinutul anxietăţii pacienţilor 
săi (şi nu de mecanismul apariţiei anxietăţii), Melanie 
Klein a acordat fantasmei inconştiente un loc central în 
raport cu orice activitate psihică. Dar cea care a formulat 
clar acest concept est Susan Isaacs, într-o lucrare 
destinată să cristalizeze viziunea kleiniana în timpul 
Discuţiilor Controversate din Societatea britanică de 
psihanaliza (1943 - 1944). In Natura şi funcţia fantasmei, 
ea arată cum Klein a extins noţiunea freudiană de 
fantasma inconştientă care se prefigura deja în momentul 
în care Freud renunţa la teoria seducţiei, pentru a afirma 
că trauma rezulta dintr-un eveniment imaginar. 

După aceasta autoare, deşi Klein îşi bazează 
concepţia supra fantasmei pe descoperirea freudiană a 
unei realităţi psihice dinamice, viziunile lor sunt 
divergențe. De exemplu, dacă la Klein fantasma este 
precoce, Freud părea să o considere o producţie tardivă a 
psihismului, apărută după stabilirea principiului realităţii, 
când principiul plăcerii începe să funcţioneze într-o 
manieră clivata: 


„Odată cu instalarea principiului realităţii, se separa 
prin clivaj o anumită formă de activitate a gândirii; ea 
rămâne independenta de probă realităţii şi supusă exclusiv 
principiului plăcerii. Este ceea ce numim crearea 
fantasme”. 


După Isaacs, fantasmele inconştiente - întotdeauna 
deduse, niciodată observate ca atare - sunt „corolarul 
mental, reprezentantul psihic al pulsiunii. Nu exista 
pulsiune, nevoie sau reacţie pulsională care să nu fie 
resimţita ca fantasma inconştienta”. De fapt, ea a obţinut 
această definiţie modificând următoarea afirmaţie a lui 
Freud din 1932, în Noi conferinţe în psihanaliza: 


„Ne reprezentăm  |se-ul]... ca recepţionând din 
somatic nevoile pulsionale, care îşi găsesc în el expresia 
psihică”. 


Dacă înlocuim termenul de „se „cu termenul de 
„fantasma inconştienta”, obţinem definiţia kleiniana. 

Acest „conținut primar al proceselor psihice 
inconştiente” care este fantasma se raportează nu numai 
la satisfacerea dorinţei (libidinale sau distructive), dar şi la 
apărarea împotriva angoasei, la fel că simptomul. Din 
acest punct de vedere, faptul ca identificarea proiectivă 
presupune, pe de o parte, o fantasmă de intruziune şi 
control, şi pe de altă parte, o apărare împotriva angoasei 
de dezintegrare primeşte un plus de coerentă. 

Fantasma inconştienta are „un caracter omnipotent'. 
Pentru copilul mic, ea nu înseamnă numai „aşa vreau”, ci 
şi „aşa fac”, ceea ce concordă cu ideile lui Freud asupra 
satisfacerii halucinatorii la bebeluş. Deşi este o ficţiune, 
este reală ca experienţa subiectivă, constituind o funcţie 
psihică veritabilă, cu efecte reale nu numai în lumea 
internă a psihismului, ci şi în lumea externă a dezvoltării 
corporale şi a comportamentului subiectului iar de aici, în 
psihismul şi în corpul altor subiecţi. 

Avem aici o diferenţă esenţială între gândirea 
kleiniana şi cea freudiana cu privire la dihotomia 
subiectiv/obiectiv în teoria psihanalitică. 


Subiectiv/obiectiv în teoria psihanalitică 


Aparent, nicio afirmaţie a lui Klein nu îi este străină 
gândirii lui Freud. Şi el afirma, mai mult sau mai puţin 
explicit, ca fantasma este o ficţiune, ca ea este resimţită de 
către subiect ca fiind reală, că are valoare de funcţie 
psihică şi că are efecte reale în psihismul subiectului şi în 
lumea să exterioară. Dar ceea ce el afirma în „Noi 
conferinţe în psihanaliza” opune în mod clar realitatea 
psihică a  fantasmei şi realitatea  „evenimentelor”: 
„Simptomele isterice se nasc din fantasme iar nu din 
evenimente reale”. 

Dimpotrivă, caracterul „omnipotent” al fantasmei din 
teoria kleiniana nu se limitează la trăirea subiectului şi la 
realitatea efectului pe care îl are asupra funcţionării sale 
psihice, ci se extinde chiar asupra conținutului fantasmei. 
Să ne amintim remarca lui Klein despre clivaj: „Bebeluşul 
clivează obiectul şi pe el însuşi în fantasma, dar efectul 
acestei fantasmei este absolut real, deoarece conduce la 
sentimente şi la relaţii obiectale [...] separate realmente 
unele de altele” (sublinierea noastră). 

A spune că fantasma este omnipotenta înseamnă a 
spune mai mult decât „satisfacerea halucinatorie a 
dorinţei” din gândirea freudiană. Fantasma omnipotenta se 
satisface prin ea însăşi - accepţiune implicită a descrierilor 
kleiniene -, ca şi cum ideea lui freud devine „satisfacerea 
reală a dorinţei prin halucinare”. 

În ultimă instanţă, noţiunile de fantasma, de 
mecanism şi de proces sunt tratate în scrierile kleiniene ca 
fiind sinonime. De exemplu, se susţine că 


„[...] procesul psihic sau fantasma inconştientă de a 
încorpora este descris în termeni abstracţi ca proces de 
introiecţie”, sau ca fantasma este „aspectul subiectiv al 
mecanismului de introiecţie (sau de proiecţie) ” şi, în 
sfârşit, că mecanismele psihice „sunt întotdeauna trăite ca 
fantasme”. 

Vom reveni asupra acestui subiect în capitolele 
despre partea de identificare şi partea de proiecţie din 
conceptul de identificare proiectivă. 


Eul la Freud 


Teoria psihanalitică pare să trateze formarea eului în 
două registre: unul, în care eul se diferenţiază ca aparat 
adaptativ plecând de să se şi în raport cu realitatea 
externă, altul în care eul este un produs al identificărilor 
ce creează un obiect interior investit de către se Conceptul 
de eu este prezent în mod constant la Freud, încă de la 
începutul operei sale. 

În perioada 1895 - 1900, Freud utilizează termenul 
în contexte diferite: teoria curei, conflictul defensiv, 
metapsihologia aparatului psihic. Eul este fie un câmp de 
conştientă capabil să primească în spaţiul sau amintiri 
patogene până atunci inconştiente (Studii asupra isteriei), 
fie o instanţă defensivă cu caracter ambiguu, de vreme ce 
reprezintă şi parte implicată în conflictul nevrotic, fie o 
instanţă de inhibare a procesului primar, instanta care 
împiedică liberă propagare a excitaţiei până la formarea 
imaginii (halucinaţiei) şi care împiedică aşadar confuzia 
între procesele interne şi realitatea exterioară. 

lată ce ne spune Freud în 1895, în Proiect de 
psihologie ştiinţifică, despre eu ca „reţea de neuroni 
investiţi”: 


„Admiţând ideea unei „atracţii provocate de dorinţă” 
şi a unei tendinţe la refulare, am abordat o nouă problemă, 
aceea a [...] unei instante a cărei prezenţă împiedica 
trecerea (cantităților) atunci când o asemenea trecere se 
efectuează pentru prima oară într-un mod particular (adică 
atunci când ea este însoţită de satisfacţie sau de durere). 
Această instanţă se numeşte” Eu”. [El reprezintă] un grup 
de neuroni încărcaţi permanent, care devin vehiculul unor 
rezerve de cantităţi pe care le necesită funcţia secundară. 
[...] Să ne imaginăm eul ca pe o reţea de neuroni investiţi, 
ce relaţionează cu uşurinţă între ei”. 

Vedem, în acest fragment, ca eul nu este definit de 
Freud ca un ansamblu al individului, nici ca întregul aparat 


psihic, ci ca o parte a acestuia îndeplinind anumite funcţii. 
Exista însă, pe parcursul aceleiaşi lucrări, expresii care 
duc cu gândul la o anumită „totalitate” relativ la 
funcţionarea eului. De exemplu: 


„Descriem deci eul spunând că el constituie în orice 
moment totalitatea investirilor psy. In cadrul acestora, 
distingem o fracţie permanentă şi o fracţie variabilă. Este 
uşor de remarcat că traseele dintre neuronii psy fac parte 
din domeniul eului, deoarece ele reprezintă o posibilitate 
de a determina în orice moment extensia eului în mişcare”. 


Aşa cum afirma J. Laplanche şi J.-B. Pontalis, la Freud 
exista o relaţie privilegiată între eu şi individ în 
dimensiunea să biologică şi psihică, ceea ce aduce 
perspectiva unui eu ca un fel de metaforă a întregului 
organism. O asemenea relaţie între eu şi organismul 
biologic va apărea mai explicit la Freud în 1923, în Eul şi 
se-ul: 


„Eul este, înainte de toate, o entitate corporală, nu 
numai o entitate de suprafaţă, ci o entitate corespunzând 
proiecției unei suprafeţe”. 


Odată cu cea de a doua topică, în 1920, apăruse deja 
o perspectivă freudiană mai specifică asupra eului (ca 
având funcţii determinate în aparatul psihic), însă rămânea 
ambiguitatea implicită a termenului, între persoana şi 
instanţă. 

Această problemă conceptuală a condus la încercări 
de clarificare şi de diferenţiere între eul că instanţa şi eul 
ca obiect de iubire pentru individul însuşi. 


Teoriile self-ului 
De exemplu, Hartmann arata că, în ce priveşte 


narcisismul, opusul investirii de obicei nu este investirea 
eului (ego-cathexis), ci investirea propriei persoane (self- 


cathexis). Diferenţierea adusă de Hartmann a condus la o 
dezvoltare în psihologia eului (ego psychology) numită 
psihologia sinelui (self psychology), al cărei reprezentant 
est H. Kohut. „Psihologia eului” - al cărei fondator este 
Hartmann - pune accentul, bazându-se pe cea de a doua 
topica freudiană, pe eul văzut drept pol al controlului, apt 
să „neutralizeze”, în anumite sectoare ale sale, energia 
sexuală. Într-o oarecare măsură, concepţia Annei Freud, 
mai ales cea din Mecanismele de apărare (1936), a 
contribuit la acreditarea acestei viziuni centrate pe pe eu, 
deşi dimensiunea pulsională era mai accentuată decât în 
curentele ulterioare. În psihologia eului, s-a ajuns să se 
pună în evidenţă funcţia adaptativă a eului - tendinţa 
dominantă în curentul american. 

Această concepție presupune o funcţionare 
nonconflictuală a eului. Ceea ce pentru Freud reprezenta 
efectiv o funcţie a eului, dar eminamente precară şi 
conflictuala, devine o instanţă de conduită, o asemenea 
psihologie criticând punctul de vedere economic şi 
prelungindu-se cu lucrările lui E. Kris şi ale lui R. 
Loewenstein. 

O tendinţă interesantă este cea a lui Paul Federn 
care, într-o serie de contribuţii (din 1914 până în 1953), a 
elaborat o teorie a eului conceput nu numai că instanţa 
topică, dar şi ca pol „psihosenzorial”. El postulează un fel 
de „sentiment al eului”, originar şi rudimentar, care 
precede atât relaţia de obiect cât şi narcisismul, această 
trăire a eului presupunând o „specificare a abordării 
metapsihologice printr-o abordare fenomenologică”. După 
P.-L. Assoun, Federn constituie, în contrast cu concepţiile 
care accentuează polul pulsional al psihismului, curentul 
ce resituează eul în centrul reflecţiei şi, chiar prin aceasta, 
se opune teoriilor relaţiei de obiect. În acelaşi timp, 
vorbind despre precaritatea frontierelor eului, Federn 
anticipa o abordare „speculara” / imaginară, pe care o vom 
regăsi la Lacan, cu deosebirea că primul vede eul ca pe un 
pol structurant al personalităţii, iar nu ca pe o funcţie a 
necunoaşterii. El deschide mai degrabă calea unei teorii a 


„eului - corp” şi chiar a „eului - piele” (Anzieu). 

„Psihologiile eului”, nu fără ecou fata de „egologia” 
lui Federn, pun accentul pe o formă de „identitate vitală” 
şi pe o formă de investire libidinală a eului. Self-ul pare un 
conţinut mintal destinat să  semnifice sentimentul 
continuității eului, eu care este însă tratat ca obiect. Acest 
sine, aşa cum îl descrie Heinz Kohut în Analiza selfului, 
este investit cu energie pulsională şi dotat cu continuitate 
temporală. El reprezintă aşadar moştenitorul narcisismului 
- astfel încât studiul „transferurilor narcisice”, în clinică, 
permite detectarea acestei realităţi a trăirii identitare, 
spre deosebire de instanţele topice (trecere de la 
metapsihologia freudiană la fenomenologie), deşi, tot în 
clinică, se observa că apare totuşi implicată dialectica 
freudiană dintre eu şi idealul eului („sinele grandios” al 
personalităţilor numite narcisice). 

Astfel, teoriile sinelui ajung fie să contureze un pol 
narcisic oarecum autonom, fie să fondeze o teorie a 
identităţii. Prima tendinţa este reprezentată de Bela 
Grunberger: sinele este un factor al continuității vitale, 
anterioare oricărei alegeri de obiect şi care se adauga 
instanţelor metapsihologice. În cură analitică, existenţa 
acestui pol narcisic autonom iese în evidenţă în timpul 
regresiei narcisice şi revendica o satisfacţie narcisică 
(contemplarea de sine în oglinda reprezentată de analist) 
ce-l permite ulterior pacientului să se confrunte cu 
conflictele legate de relaţia de obiect. A doua tendinţă este 
reprezentată de Erik Erikson, care vorbeşte de o identitate 
a eului constând într-o similitudine cu sine însuşi şi o 
continuitate ce culminează cu procedee de sinteză a eului 
şi cu „stilul” persoanei. 

La Winnicott, sinele este un operator ce desemnează 
sentimentul de sine, obţinut atunci când realitatea internă 
est suficient circumscrisă, realizându-se o continuitate de 
„a fi” relativ la realitatea psihică şi la schema corporală. 
Avatarurile sinelui sunt specificate în relaţia de 
dependenţa maternă: eul instaurează relaţia de obiect în 
măsura în care îngrijirile materne sunt suficient de bune, 


iar aptitudinea sau inaptitudinea mamei de a resimţi 
nevoile sugarului contribuie la formarea „adevăratului” 
sine sau a „falsului“ sine. Falsificarea sinelui permite o 
adaptare la realitatea exterioară şi o deconectare între 
„Corp” şi „spirit”. Acest caracter identitar al sinelui poate 
fi zdruncinat de  „agoniile primitive”, momente de 
prăbuşire (breakdown) a sinelui unitar, ce-şi găsesc 
expresia în depresii şi experienţe psihotice. Asemenea 
alternante de „viaţă” şi de „moarte” privind şinele, 
remarca Assoun, se află cumva în „simetrie cu avatarurile 
kleiniene privind obiectul”. 

Experienţa oglinzii, elaborată de Jacques Lacan, 
tratează problema din perspectiva  subiectivităţii 
„speculare”: copilul aflat în faţa oglinzii îşi asuma 
imaginea şi îşi anticipează identitatea în mod imaginar 
(forma întreagă a corpului său depăşeşte ameninţarea 
fragmentarii corpului). Ideea lacaniana a imaginii parţiale 
trimite la obiectul parţial al Melaniei Klein (aceleaşi 
avataruri ale întregirii, însă de această dată la nivelul 
obiectului). 

Exista autori care nu sunt de acord cu utilitatea 
clarificării între eul că instanţa, pe de o parte, şi eul ca 
obiect de iubire pentru individul însuşi, pe de altă parte, şi 
care preferă să păstreze ambiguitatea noţiunii freudiene 
de eu. 

J.-B. Pontalis ne recomandă să privim eul ca pe o 
instanţă având un fel de vocaţie particulară pentru a 
reprezenta personalitatea în ansamblul său. Şi John S. 
Kafka este de părere că perspectiva freudiană, mai 
complexă, este avantajoasă deoarece ea conţine toate 
accepţiile termenilor „Ich” şi „je”, evitând astfel o 
„solidificare” a funcționării psihice, ovedere exclusiv 
spaţială, în vreme ce realitatea psihică este o ecuaţie 
psihism - timp. După el, încercările actuale, din 
psihanaliza, de a diferenţia şinele de eu reprezintă o 
apărare faţă de o ambiguitate esenţială, existenta la nivel 
individual. 

Pe de altă parte, nu putem nega utilitatea, cel puţin 


clinică, a noţiunii de sine. În 1954, într-unul din seminariile 
sale asupra scrierilor tehnice ale lui Freud, Lacan remarca, 
în legătură cu ultima teorie freudiană asupra eului: 


„Ne aflăm aici pentru a vedea ce anume semnifica 
evocarea noţiunii de eu de-a lungul operei lui Freud. E 
imposibil să înţelegi ce anume reprezintă această noţiune 
aşa cum a început ea să apară odată cu lucrările din 1920, 
odată cu studiile asupra psihologiei grupurilor şi Das Ich 
und das Es, dacă începem prin a amesteca totul, sub 
pretext că vrem să înţelegem un anumit versant al 
psihismului. Eul, în operă lui Freud, nu înseamnă deloc 
asta. Asta are un rol funcţional, legat de necesităţi 
tehnice”. 


Rol funcţional, necesitaţi tehnice - remarcă această 
pare valabilă şi pentru conceptul de sine! 

Acesta, mai global şi mai puţin diferențiat decât eul, 
trimite la o primă percepere de sine din partea subiectului, 
la o primă investire de sine înainte de diferenţierea 
instanţelor, ne spune Bernard Brusset. IN 1950, Hartmann 
descria sinele ca „referindu-se la persoana totală a 
individului, incluzin corpul său şi părţile corpului său, ca şi 
organizarea să psihică dimpreună cu părţile acesteia”. 
Descrierea comporta o intuiţie de sine ca fiind distinct fata 
de mediu şi exista aici o apropiere de ideea de „Ichfulung” 
(sentimentul eului) a lui Paul Federn, ceea ce-l face pe 
acesta un precursor al psihologiilor sinelui, deşi el n-a 
acceptat niciodată distincţia între eu şi sine. 

Spre deosebire de viziunea lui Federn, teoriile cu 
privire la sine utilizează numeroase aspecte ale noţiunii 
tradiţionale de persoana şi ale noţiunii de identitate, care 
sunt departe de teoria freudiană a eului. 

la melanie Klein, sinele „acoperă ansamblul 
personalităţii şi se referă nu numai la eu, ci la întreaga 
viaţă pulsională pe care Freud a desemnat-o cu termenul 
de se”. Tocmai de aceea, exista posibilitatea unui clivaj al 
eului în interiorul unei unităţi mai mari, şinele. Acest 


concept exprima, ne spune Roland Jaccard. 


„[...] unitatea funciară a subiectului. Aşa cum observa 
V. Smirnoff, este ceea ce îi oferă clivajului toată 
semnificaţia sa, deoarece acesta nu scindează sinele în 
două” sine-uri „care să se confrunte, ci introduce în sine o 
falie ce intra în câmpul conflictului intern. Doar reducerea 
acestui clivaj îi permite subiectului să se regăsească aşa 
cum era la origine, adică sine însuşi”. 


Autorul citat se referă aici la integrarea afectelor şi 
obiectelor despre care vorbeşte Klein atunci când descrie 
poziţia depresivă. 

În operă Melaniei Klein, noţiunea de sine diferă de 
concepţiile altor autori (Hartmann, E. Jacobson sau Rene 
Spitz) prin ideea că şinele, departe de a fi o funcţie 
cucerită şi perfecționată în cursul evoluţiei, prin 
posibilităţile adaptative şi noetice ale copilului, este dat 
încă de la naştere, aflându-se prezent înaintea oricărei 
intervenţii a aparatului psihic. În măsura în care melanie 
Klein vede eul ca partea organizată a sinelui, acest eu 
exista încă de la naştere: 


„[...] este necesar să avem în minte concepţia mea 
despre eul primitiv. Acesta exista, după mine, de la 
începutul vieţii neonatale, dar sub o formă rudimentara şi 
puţin coerentă. Intr-un stadiu foarte timpuriu, el 
îndeplineşte deja un număr de funcţii importante. Este 
posibil ca acest eu precoce să se apropie de ceea ce Freud 
numea partea inconştientă a eului. Freud nu credea că eul 
exista de la bun început, dar el atribuia organismului o 
funcţie care, după mine, nu o poate avea decât eul. 
Amenințarea internă cu aneantizarea, datorată instinctului 
morţii, reprezintă - şi aici mă îndepărtez de Freud - 
angoasa primordială; şi eul este cel care, în serviciul 
instinctului vieţii - poate instaurat chiar de el - deviază 
parţial această ameninţare înspre exterior. În timp ce 
Freud îi atribuia organismului aceasta apărare 


fundamentală împotriva instinctului morţii, eu consider 
acest proces ca fiind o activitate primordială a eului”. 


La Klein, alte funcţii ale eului primitiv sunt distincţia 
eu / noneu, distincţia bun / rău, fantasmele de încorporare 
şi de expulzare (introiecţie, proiecţie). de altfel, eul apare 
sub forma fantasmelor sale privind lupta împotriva 
angoasei din relaţiile cu obiectele. 

In legătură cu diferenţele dintre Klein şi Freud 
asupra naşterii eului, Michel Fain susţine că exista chiar în 
operă lui Freud un element ce reduce divergenta: 
preexistenta unei reprezentări pulsionale primare şi a unui 
sistem ereditar de  idealizare (tatăl „totemic” şi 
reprezentarea să primitivă). Noţiunea de fantasma 
originară - sau de preconcepţie în sensul lui Bion - apropie 
aşadar conceptele de eu preformat (Klein) şi de eu „de 
format” (Freud). 

Chiar dacă afirmă că eul constituie o parte 
organizată a sinelui, Melanie Klein foloseşte deseori 
termenii „sine”, „eu” şi „subiect” ca şi cum ar fi sinonimi şi 
opuşi cu toţii termenului de „obiect”. Fragmentul următor, 
scris în 1957, ilustrează din plin acest lucru. 

„Am încercat să arăt în altă parte ca pulsiunile 
distructive, expresii ale instinctului morţii, sunt resimţite 
ca fiind dirijate, în primul rând, împotriva eului. Atunci 
când pacientul se confrunta cu ele, chiar dacă această 
confruntare este progresiva, el se simte ameninţat cu 
distrugerea dacă îşi recunoaşte asemenea pulsiuni ca 
aparţinându-i, şi dacă le integrează. Cu alte cuvinte, în 
anumite momente, pacientul trebuie să facă faţă unor 
grave pericole ce ar rezulta din integrarea să: eul său ar 
risca să fie copleşit; sau îşi poate pierde partea ideală din 
sine, În momentul recunoaşterii existenței în 
personalitatea sa a unei părţi clivate, distructive şi pe care 
o detestă”. 


Remarcăm ca „pacientul”, „eul”, „sinele şi 
„personalitatea” apar ca sinonime în acest text. Mai 


remarcam ca atenţia lui Klein se îndreaptă mai puţin 
asupra mecanismelor şi aspectelor economice ale 
funcţionarii psihice şi mai mult asupra conţinutului 
anxietăţii sau asupra fantasmelor vehiculate de subiect în 
legătură cu el însuşi, pe scurt, asupra experienţei pe care 
o are eul cu el însuşi. 


Identificarea 


Noţiunea de identificare este o noţiune greu de 
conturat, deoarece ea necesita apelul la principii 
contradictorii (poli care nu pot fi consideraţi doar 
complementari, afirma în 1964 Alain de  Mijola): 
echivalentă (acelaşi) şi distincţia (altul), prezenta şi 
absenta, pierderea şi conservarea, unitatea şi pluralitatea. 

Dintre diferitele diateze gramaticale care atestă o 
asemenea noţiune, cea reflexiva, „a se identifica...” - de 
unde şi termenul lui Jean Laplanche „se-identificare” -, 
este privilegiat în teoria psihanalitică, exprimând astfel 
aspectul narcisic al operaţiei de identificare. 

Freud a început să scrie despre acest subiect în 
scrisorile sale către Fliess (1899). În cazul visului şi al 
simptomului isteric, „ca în cazul tuturor fenomenelor 
nevrotice”, este vorba de îndeplinirea unei dorinţe: 
identificarea („multipla”, stratificată; „cu persoana iubită” 
dar şi cu rivalul) exprima dorinţa de a fi ca... sau de a avea 
acelaşi lucru ca... 


Interpretarea viselor 

In Traumdeutung (1900), Freud afirma: 

„Identificarea nu este o simplă imitație, ci o atribuire 
pe baza unei pretenţii etiologice comune. Ea exprimă un 
„ca şi...” 

Aşa cum arata Jean Florence, Freud numeşte aici 
identificare, o producţie de „acelaşi'”, o unificare a 
termenilor aflaţi într-o relaţie de similitudine; adică o 
modalitate de condensare. În visul ei, identificându-se cu 
alta, frumoasa măcelăreasa doreşte să „capete, în ochii 


soţului său, locul prietenei sale” (Freud); însă în acelaşi 
timp, ea face în aşa fel încât dorinţa acesteia, devenită 
propria sa dorinţă, să nu fie îndeplinită. La momentul 
respectiv, Freud utilizează expresia „pluralitate de 
persoane psihice”. 

În anii 1912 - 1915 (Totem şi tabu, Doliu şi 
melancolie), s-a conturat noţiunea de încorporare orală, 
„prototip a ceea ce va fi mai târziu identificarea”. Freud îi 
arata importanţă mai ales în melancolie, unde subiectul se 
identifica în mod oral cu obiectul pierdut. Este vorba de 
problema subiectivă a pierderii şi a elaborării ei. Pentru a 
tolera separarea şi a reduce alteritatea, „trebuie să-l 
plasezi pe celălalt înăuntru”, scrie Jacques Andre, 
subliniind că în lipsa metaforei, a lui „ca şi cum”, avem de 
a face cu psihopatologia bulimiei şi anorexiei. 

În 1990, în Transfer şi introiecție, Sandor Ferenczi 
introdusese conceptul de  introiecție. In 1912, „a 
introiecta” devine „o extensie a eului”, mecanism al 
oricărei iubiri obiectale: 


„Consider că orice iubire obiectala (sau orice 
transfer) este o extensie a eului său o introiecţie, atât la 
individul normal cât şi la nevrotic [...] În ultima analiză, 
omul nu se poate iubi decât pe sine însuşi; a iubi pe 
altcineva înseamnă a-l integra pe acest altcineva în 
propriul său eu [...]. Tocmai această uniune între obiectele 
iubite şi noi înşine, această fuziune a obiectelor cu eul 
nostru, este ceea ce am numit introiecţie şi, repet, cred că 
mecanismul dinamic al oricărei iubiri obiectale şi al 
oricărui transfer asupra unui obiect este o extensie a eului, 
o introiecţie”. 


Dar apare întrebarea: dacă nu exista investire fără o 
prealabilă identificare, ce anume împinge subiectul 
ferenezian spre identificare? Sau, cum se întreabă J. Andre 
cu privire la o identificare originară: „Cărei exigente 
psihice îi corespunde un travaliu atât de precoce de 
identificare, care îl plasează pe „a fi „înaintea lui” a 


avea”?” 

În orice caz, Freud adopta termenul de introiecţie şi 
îl foloseşte deseori ca sinonim pentru încorporare. 

Karl Abraham şi Melanie Klein îl utilizează atunci 
când descriu deplasările fantasmatice ale obiectelor: 
introiecţii, proiecţii, reintroiecţii. 

Nicolas Abraham şi Maria Torok (1972) sunt cei care 
au susţinut diferenţă esenţială dintre fantasma şi proces 
(sau realitate metapsihologica), în legătură cu utilizarea 
termenilor de „introiecţie” şi „încorporare” ca sinonimi. Ei 
propun revizuirea acestei false sinonimii dintre introiecţie 
şi încorporare, considerând că introiecţia este un fenomen 
de ordinul creşterii, iar nu de ordinul compensării. Ei au 
ridicat problema următoare: dacă încorporarea 
corespunde unei fantasme, iar introiecţia unui proces, de 
ce să consideri fantasma - un produs al eului - ca fiind 
anterioară procesului, care este un produs al întregului 
psihism, aşa cum fac autorii kleinieni? Se ştie că pentru 
aceştia din urmă, fantasma se găseşte chiar la originea 
funcţionării psihice, fiind oarecum omnipotentă... 

Autorii respectivi afirma că orice proces impune o 
modificare topică a psihismului, în vreme ce orice 
fantasmă, care este de natura narcisică, tinde să menţină 
statu-quo-ul topic: 


„Concepţia noastră este ca fantasma este de natura 
narcisică: pentru a nu atenta la imaginea subiectului, ea 
tinde să schimbe lumea. Faptul că este deseori 
inconştienta nu înseamnă că nu-i aparţine subiectului, ci 
că se referă la o topica păstrată în secret. Astfel, a înţelege 
o fantasmă capăta un sens precis: înseamnă a detecta în 
mod concret nivelul topic la care ea vine să se opună [...]. 
A spune că fantasma susţine procesul înseamnă o 
răsturnare a întregului demers psihanalitic”. 


Astfel, încorporarea ar fi o „fantasmă de ne- 
introiecţie”, pentru ca fantasma de încorporare pretinde că 
realizează în mod magic remanierea psihică profundă 


impusă de realitatea pierderii. Aceasta „vindecare” magică 
prin încorporare îl scuteşte pe subiect de durerosul 
travaliu al doliului şi îl ajuta să refuze adevăratul sens al 
pierderii; ea nu este decât un mijloc de a linişti eul. În 
realitate, fantasma de încorporare se opune introiecţiei. 


„LEa] pretinde că realizează [...] la propriu ceea ce nu 
are sens decât la figurat. Ne imaginăm că înghiţim obiectul 
pentru a nu” înghiţi „pierderea. [Este vorba de o] 
demetaforizare [...]. De fapt, orice încorporare are vocaţia 
nostalgică a introiecţiei”. („Introjecter - încorporer”, în 
Nouvelle Revue de Psychanalyse 6, 1972) 


Această problemă a raportului (cauzal?) între 
fantasma şi proces (sau realitate metapsihologica) ne pare 
importanta în special cu privire la concepţia kleiniana, 
care este opusă celei prezentată de Abraham şi Torok. 
Pentru Melanie Klein şi discipolii săi, fantasma 
inconştienta însoţeşte orice experiență a realității, în două 
direcții: pe de o parte, fantasma se afla la baza procesului 
corespunzător, pe de altă parte, procesul - nu numai cel 
psihic ci şi cel biologic, corporal - îşi găseşte semnificația 
prin fantasma să intre cele două registre, unul „subiectiv” 
şi altul „obiectiv”, exista o interacţiune permanentă. Astfel, 
fantasma inconştientă de încorporare influenţează ceea ce 
simte subiectul cu privire la identificarea să: 


„În acest sens, fantasma este resimtita ca o realitate 
efectivă, iar efectele ei sunt suficient de reale. Din acest 
punct de vedere, fantasma inconştienta este omnipotenta”. 
(R. D. Hinshelwood, 1989) 


Susan Isaacs scrisese despre omnipotenţa fantasmei 
inconştiente, care produce efecte reale. De exemplu, 
„procesul psihic sau fantasma inconştientă de a încorpora 
este descrisă în termeni abstracţi ca proces de introiecţie”. 
Efectul fantasmei de încorporare nu constă în a mânca sau 
a înghiţi în mod corporal, dar constă în „alterări reale ale 


eului”. Pentru a demonstra că însuşi Freud avusese o 
viziune similară la un moment dat, Isaacs citează un pasaj 
din textul aceştiadespre (De) Negare: 


„Referindu-se la acest aspect al judecății care afirmă 
sau neagă o anumită calitate a unui lucru, Freud spune: 
„Exprimată în limbajul pulsiunilor celor mai vechi, adică al 
pulsiunilor orale, alternativă devine: „aş vrea să iau acest 
lucru în mine şi să păstrez acest lucru în afara mea”. Cu 
alte cuvinte, acest lucru trebuie să se afle fie în interiorul 
meu, fie în exterior”. [şi Isaacs continuă:] Dorinţa astfel 
formulată nu este altceva decât o fantasmă. 

Ceea ce Freud numeşte în mod pitoresc „limbajul 
pulsiunilor orale”, el numeşte altundeva „expresia psihică 
a unei pulsiuni”, adică fantasmele ce sunt reprezentanţii 
psihici ai unui scop corporal. În exemplul arătat, Freud ne 
arată că fantasma este echivalentul psihic al unei pulsiuni. 
Dar el formulează şi aspectul subiectiv al mecanismului de 
introiecţie [...]. Fantasma este astfel legătura dintre 
pulsiunea  se-ului şi mecanismul eului, mijlocul de 
transformare a unuia în celălalt. „Vreau să mănânc 
aceasta, în consecinţă am mâncat-o”. 


După noi, chiar dacă Freud operează o transpoziţie a 
mecanismului de introiecţie în limbajul fantasmei, acest 
lucru nu vrea să spună că mecanismul de introiecţie este 
provocat de fantasma de încorporare. Chiar dacă el 
formulează, prin limbajul fantasmei, aspectul subiectiv al 
mecanismului, deci maniera reprezentaţională de a 
percepe un proces psihic, aceasta nu înseamnă că şi 
reciproca este valabilă: că mecanismul de introiecţie ar 
avea loc în urma fantasmei. A susţine că fantasma este 
omnipotentă, chiar numai „dintr-un anumit punct de 
vedere”, a susţine că efectele sale sunt reale, chiar dacă 
moderăm acest „real” numindu-l „destul de real”, 
înseamnă a susţine un raport de cauzalitate. Un asemenea 
raport de cauzalitate dinspre fantasmă spre mecanism 
apare din timp în timp în textele kleiniene, însoţit de 


raportul invers, unde fantasma este produsă de către 
mecanism (mecanismele „sunt întotdeauna resimţțite ca 
fantasme”), cele două direcţii formând împreună viziunea 
unei interacțiuni armonioase între fantasmă şi mecanism. 
Este o concepţie care justifică aşadar sinonimia dintre cele 
două concepte şi scuteşte autorii kleinieni de grija 
diferenţierii între, pe de o parte, discursul pacientului 
despre el însuşi şi, pe de altă parte, discursul analistului 
despre pacient. 

Această simetrie fantasmă / proces nu este susţinută 
în mod sistematic în comentariile teoretice. Ea este 
menţinută sau abandonată în funcţie de necesităţi. De 
exemplu, în acelaşi text unde Susan Isaacs scrie despre 
efectele reale ale fantasmei de introiecţie asupra 
psihismului subiectului, ea ajunge în punctul în care se 
ridică problema creşterii psihice, legate de distincţia 
progresivă din partea subiectului între introiectul ca 
imagine şi introiectul ca obiect corporal concret: 

De obicei, problema descrierii procesului de 
introiecţie, legat de fantasma de încorporare, se rezolvă 
afirmând că lucrul care se introiectează este o imagine sau 
un imago. Este, indiscutabil, corect [...]. Cum ajungem - că 
suntem psihologi sau nu - să aflăm această distincţie, 
adică faptul că lucrul preluat în interiorul nostru, obiectul 
intern, este o imagine şi nu un obiect corporal concret? 
Printr-un proces de creştere lent şi complex |... prin care] 
devine tot mai clară distincţia între lumea interioară şi 
lumea exterioară |... şi prin care] elementele vizuale, 
raportate la exterior, ale fantasmei, devin [...] obiecte 
exterioare, recunoscute ca atare. Ne dăm seama că 
obiectele se află la exteriorul psihismului, dar că imaginile 
lor se află în psihism. 


În acest pasaj, autoarea se referă la schimbarea 
psihică de lungă durată Coroces de creştere lent şi 
complex). În timpul acestui proces, ne spune ea, se 
întâmpla ceva care separă elementele vizuale ale 
fantasmei de încorporare, de elementele corporale 


concrete ale aceleiaşi fantasme de încorporare, iar aceste 
elemente vizuale, aceste reprezentări, îi indică subiectului 
faptul că introiectează nu obiecte concrete, ci imagini. 
Altfel spus, prin acest proces, subiectul începe să-şi dea 
seama că el fantasmează că încorporează obiecte concrete, 
dar că în realitate încorporează imagini, că de fapt 
introiectează. Prin aceasta, ne dă de înţeles Isaacs, se 
realizează pentru subiect C că este psiholog sau nu) o 
separare între fantasmă şi mecanism, deoarece subiectul 
îşi păstrează fantasma de încorporare, dar el ştie foarte 
bine că această fantasmă rămâne la un nivel subiectiv 
(obiectele exterioare sunt recunoscute ca atare, dar 
imaginea lor se află în psihism). 

Vedem astfel cum autoarea kleiniană se găseşte într- 
o poziţie teoretică, care nu-i mai permite sinonimia 
fantasmă/proces şi care o obligă să facă, chiar dacă în 
această manieră implicită, o distincţie între cele două. 

În orice caz, teoria Melaniei Klein asupra fantasmei 
inconştiente a lărgit concepţia lui Freud până la ideea că 
fantasma însoţeşte permanent orice activitate psihică sau 
comportament ale individului. Freud descrisese împlinirea 
halucinatorie a dorinţei, ca activitate mintală a sugarului 
aflat într-o situaţie de frustrare; la el, fantasma este o 
gratifi care substitutivă atunci când mişcările pulsionale 
nu-şi găsesc satisfacerea. 


Subiectivitate şi obiectivitate în raport cu fantasma 


Dacă Klein îşi consideră modificarea teoretică 
privitor la fantasmă ca fiind o dezvoltare bazată pe operă 
freudiană, alţi autori, încă de la Discuţiile Controversate 
din 1943 - 1944, consideră că ea a suprimat de fapt teoria 
lui Freud. După Glover, teoria fantasmei inconştiente 
comprimă toţi termenii psihanalitici într-un singur termen 
şi anulează astfel întreaga teorie psihanalitică, în principal 
prin confuzia dintre abordarea obiectivă a analistului şi 
trăirea subiectivă a pacientului. Glover a propus 
conceptualizarea fantasmei inconştiente ca pe o enclavă de 


activitate psihică primitivă, care continuă să existe de-a 
lungul dezvoltării, separată de restul psihismului, dar 
ideea să nu a fost acceptată în timpul Discuţiilor 
Controversate, de către kleinieni. În aceeaşi perioadă, 
Marjorie Brierley a insistat asupra menţinerii distincţiei 
dintre prezentarea experienţei subiective, pe de o parte, şi 
prezentarea (dedusă din experienţă) condiţionării obiective 
a acestei experienţe; ea a sugerat termenul de 
„semnificaţie pentru a preciza aspectul subiectiv al 
fantasmei inconştiente. 

Dezbaterea privind identitatea sau confuzia dintre 
abordarea obiectivă a psihanalistului şi trăirea subiectivă a 
pacientului a apărut devreme în teoria paihanalitica, 
rămânând şi în prezent la originea divergentelor dintre 
kleinieni şi analiştii de alte orientări. Chiar şi autorii care 
ţin la distincţia subiectiv/obiectiv în psihanaliza au 
perspective diferite, ce influenţează implicit sensul pe care 
îl dau termenului de fantasma inconştienta. 

De exemplu, Owen Renik, cunoscut pentru concepţia 
sa asupra „subiectivităţii ireductibile a analistului” (1993), 
arata ca psihanaliştii contemporani au recunoscut şi 
studiat  intersubiectivitatea din clinica analitică, dar 
această evoluţie a fost uneori greşit înţeleasă, în sensul că 
clinica ar fi lipsită de obiectivitate. Autorul se opune unei 
asemenea idei şi propune o definiţie pragmatică a 
obiectivităţii analistului, în acord deplin cu acceptarea 
subiectivităţii sale ireductibile (1998). El sugerează că o 
asemenea concepție pragmatică asupra obiectivităţii 
trebuie utilizată în toată ştiinţa modernă şi îl citează pe T. 
Kuhn, care scrisese în 1962 despre „ştiinţa normală”, adică 
despre stabilirea adevărului ştiinţific printr-un proces 
social de consens între cercetători care folosesc o aceeaşi 
paradigmă. Pe de altă parte, Renik vede ipotezele 
pozitiviste ca fiind o modalitate dezavantajoasă de a gândi 
obiectivitatea şi subiectivitatea, şi accepta obiectivitatea în 
măsura în care ea reprezintă un consens util pentru 
obiectivul specific al curei analitice. 

Marcia Cavell reflectează altfel asupra necesitataţii 

conceptului de obiectivitate în psihanaliza. Nici pentru ea, 
modelul intersubiectiv al situaţiei analitice nu implică 
automat că ideea de adevăr, de realitate şi de obiectivitate 
este depăşită. Pentru ea însă, obiectivitatea consta într-o 
lume împărtăşită şi reală, dimpreună cu conceptul unei 
asemenea lumi. Ambele sunt necesare pentru gândirea 
propoziţionala şi pentru capacitatea de a ne cunoaşte 
propriile gânduri ca fiind gânduri, ca fiind o perspectivă 
„subiectivă” asupra lumii. În lipsa ideii unei lumi obiective 
în care trăim şi pe care ne străduim s-o înţelegem, orice 
model intersubiectiv se prăbuşeşte într-o paradigmă 
individuală. Cavell utilizează într-o manieră originală 
perspectiva triangulaţiei: ea îi citează pe R. Britton şi pe A. 
Green, care au scris - urmându-l pe Bion şi pe Winnicott - 
despre spațiul mental „triangular” care îi permite 
copulului să gândească şi să-şi creeze obiectele, dar 
adăugă: 


„Perspectiva mea asupra triangulaţiei diferă de cea a 
lui Britton sau a lui Green prin aceea că pune în evidenţă 
nu numai prezenţa unor persoane în afara copilului, ci şi a 
unei lumi reale şi comune”. („Iriangulation, one's own 
mind and objectivity”, în IJP 79, 1998) 


Această lume care contribuie la spaţiul psihic 
triangular este „public“, partajabil şi disponibil pentru a fi 
explorat de către subiect şi obiectul sau extern, „mai larg 
decât cei doi participanţi”, capabil să le ofere o 
perspectivă diferită de a lor. 

Ipoteza lui Cavell se referă în mod explicit la 
fantasma inconştienta. Este interesant de observat faptul 
că autoarea, fără a cunoaşte poziţia lui Abraham şi a lui 
Torok, ajunge la o idee asemănătoare, chiar dacă altfel 
formulată. Ea arata ca fantasma inconştienta 


„[...] este fixată, pietrificată în timp, în aparenţă (aşa 
o percepe subiectul) printre datele lumii, ca obiectele pe 
care le găsim aici şi pe care nu le recunoaştem că fiind 


gândurile noastre asupra acestor obiecte. (Dacă acceptăm 
descrierea lui Melanie Klein despre lumea internă a 
bebeluşului, vedem aici modul în care fantasmele 
inconştiente ale subiectului îi pot apărea acestuia că 
lucruri implantate în psihicul său ori ca un înveliş al 
psihicului, iar nu ca propriile-i gânduri). Spre deosebire de 
fantasma, gândirea permite reflecţia despre sine însuşi 
[...]. Unul dintre scopurile terapeutului este angajarea 
pacientului pe acea cale în care ceea ce era o fantasmă 
devine un gând, aşadar ceva supus reflecţiei şi îndoielii; 
eliberarea personajelor lumii sale de statutul lor pietrificat 
în fantasma, în aşa fel încât, asemenea imaginii 
memorabile a lui L.oewald, fantomele (care îi bântuie 
psihicul) să-i poată deveni strămoşi (în lumea reală şi 
publică)”. 


Această perspectivă asupra fantasmei inconştiente 
este asemănătoare celei descrise de Abraham şi Torok, cu 
deosebirea că M. Cavell opune fantasma şi gândirea, în 
timp ce primii opun fantasma (de încorporare) şi procesul 
(de introiecţie). Este ca şi cum caracterul „concret” al 
fantasmei inconştiente, pus în evidenţă de Klein, ar 
împiedica fantasma să intre în mişcarea oricărui proces, 
inclusiv cel de gândire. Acest caracter concret, care este 
pentru Klein însăşi forţa fantasmei inconştiente ce-i 
permite participarea la întreaga activitate mentală, 
constituie pentru ceilalţi autori o dificultate. 

Să revenim la introiecţie şi la afirmaţia lui N. 
Abraham şi a M. Torok că orice încorporare (fantasmă) are 
introiecţia (realitate  metapsihologică) drept „vocaţie 
nostalgică, în condiţiile în care „gura nu poate articula 
anumite cuvinte. După noi, în dezbaterea privind diferenţa 
sau sinonimia fantasmă/proces, cea mai avantajoasă 
pentru gândirea  psihanalitică (cel puţin pentru a 
noastră...) este alegerea distincției. Găsim deci observaţia 
lui Abraham şi a lui Torok ca justificată. 

Mai mult decât atât, înainte de a citi articolul 
acestora despre încorporare, în 1995, munca noastră de 


cercetare asupra conceptului de identificare proiectivă (ca 
fantasmă şi ca mecanism) ne îndreptase spre o ipoteză cu 
o logică similară, dar privitoare la un alt registru. Utilizând 
limbajul lui Abraham şi al lui Torok, această ipoteză ar 
putea fi formulată astfel: 


Dacă privim conceptul Melaniei Klein, de identificare 
proiectivă, ca pe o „fantasmă teoretică”, iar relaţia 
transfero-contratransferenţială ca pe o „realitate 
metapsihologicãă”, atunci conceptul de identificare 
proiectivă are, pentru Klein, relația transfero- 
contratransferenţială ca vocatie nostalgică, tocmai pentru 
că această conceptie teoretică kleiniană „nu a putut 
articula anumite cuvinte”. 


Vom reveni asupra acestui subiect. 

Ridicăm acum o altă problemă. Dacă transpunem un 
asemenea raționament la nivelul fantasmă/proces, el 
întâlneşte o puternică opoziție prin teoria lui Wilfred Bion. 
După acesta, fantasma poate fi realizată efectiv. Din 
această perspectivă, fantasma este aceea care va fi 
transformată în proces. În contextul discutat de Abraham 
şi Torok, logica bioniană şi kleiniană ar fi următoarea: 
introiecţia reprezintă realizarea fantasmei de încorporare. 

Care este primul, fantasma sau procesul 
corespondent? Este vorba de o aporie, aşa că în cazul 
originii eului şi a identificării, sau a narcisismului şi a 
relaţiei de obiect, sau a uciderii tatălui şi a sistemului 
social din Totem şi tabu? 

Acest cerc ar putea fi rupt printr-o viziune ca a lui ]. 
Laplanche: „Timpul zero al vieţii psihosexuale se situează 
în celălalt (adultul). Viaţa sexuală nu începe prin” eu 
introiectez „|...], ci prin: el implantează, el introduce”. J. 
Andre, la rândul său, va lega poziţia de „seducere” a 
copilului de către adult, de feminitate ca „metabolizare a 
pasivităţii copilului în faţa efracţiei (penetrării) originare”. 
Astfel, întrebarea „cu ce începem?” devine „cine începe, 
subiectul sau obiectul?” 


În Travaliul negativului (1993), André Green afirmă: 


„Odată cu identificarea, organizarea structurală a 
aparatului psihic îşi deplasează gradientul spre obiect, 
adică, în cuplul intra-psihic - intersubiectiv, vectorizarea 
nu mai merge de la primul la cel de al doilea, ci urmează 
traiectul invers”. 


Clivajul eului 


Teoria lui Freud despre inconştient a pus sub semnul 
întrebării integralitatea psihismului uman, evidențiind un 
domeniu separat de câmpul conştienţei, prin acţiunea 
refulării. Pentru Freud, clivajul (Spaltung) este rezultatul 
unui conflict, aşadar această noţiune are o valoare 
descriptivă iar nu explicativă: ea nu răspunde întrebărilor 
de tipul „de ce şi cum anume s-a separat subiectul 
conştient de o parte din reprezentările sale?” 

Mai târziu, în 1938, Freud a subliniat existenţa unor 
forme severe de clivaj psihic. El utilizase deja ideea de 
disociere: se considera că psihismul este format din părţi 
separate, ceea ce explica fenomenul personalităţii 
multiple. Ideea disocierii, apărută din filosofia secolului al 
XVIII-lea, fusese utilizată de Bleuler în descrierea 
schizofreniei. Pentru acesta însă, spre deosebire de 
concepţia lui Freud, clivajul psihismului în grupe 
asociative distincte era conceput ca o regrupare secundară 
într-o lume psihică dezagregată din cauza unui deficit 
asociativ primar (ca la Janet). 

Noţiunea de clivaj al eului este elaborată de Freud în 
cursul reflecţiei sale asupra psihozei şi fetişismului, care 
implică, după el, raportul eului cu realitatea. De aici, el va 
detecta un mecanism specific, denegarea (Verleugnung), al 
cărei prototă este denegarea castrării. 

lată ce ne spune autorul în 1938, în Clivajul eului în 


procesul de apărare: 


„Să presupunem aşadar că eul copilului se află în 
serviciul unei puternice revendicări pulsionale, pe care el 
este obişnuit să o satisfacă, şi că, deodată, el trece îngrozit 
printr-o experienţă care îl învaţă că, continuarea acestei 
satisfaceri ar avea drept consecinţă un pericol real, greu 
de suportat. Acum el trebuie să se decidă: sau recunoaşte 
pericolul real, i se supune şi renunţă la satisfacerea 
pulsională, sau deneagă realitatea şi se convinge că nu are 
de ce să se teamă, în scopul de a-şi putea menţine 
satisfacerea. Apare deci un conflict între revendicarea 
pulsiunii şi obiecţia din partea realităţii. Totuşi, copilul nu 
face niciuna, nici alta, sau mai degrabă le face simultan pe 
amândouă, ceea ce înseamnă acelaşi lucru. El răspunde în 
faţa conflictului prin două reacţii opuse, ambele valabile şi 
eficace. Pe de o parte, cu ajutorul unor mecanisme 
determinate, el evită realitatea şi nu-şi interzice nimic; pe 
de altă parte, în acelaşi timp, el recunoaşte pericolul 
realităţii, îşi asumă angoasa faţă de această realitate, 
printr-un simptom, şi caută ulterior să se asigure. [...] 
Fiecare din părţile în litigiu şi-a primit porţia: pulsiunea şi- 
a primit satisfacerea; cât priveşte realitatea, ea a fost 
respectată cum se cuvine. Cu toate acestea, cum bine ştim, 
numai moartea nu costă nimic. Succesul a fost atins cu 
preţul unei sfâşieri a eului, sfâşiere care nu se va vindeca 
niciodată, ci va creşte cu timpul. Cele două reacţii la 
conflict, reacţii opuse între ele, se menţin sub forma unui 
nucleu de clivaj al eului”. 


Este evident, remarcă Laplanche şi Pontalis, că acest 
clivaj nu reprezintă o apărare a eului în sens uzual, ci o 
modalitate de a face posibilă coexistenţa a doua procedee 
de apărare, unul privitor la realitate (denegarea) şi altul 
privitor la pulsiune, ultimul putând conduce de altfel la 
apariţia simptomelor nevrotice. 

Să amintim şi remarcă lui Freud despre psihotici, 
apărută tot în 1938, în Scurt tratat de psihanaliză: 


„Bolnavii, odată vindecaţi, declară că undeva, într-un 
colţ al minţii lor, se aflase tot timpul cineva normal, care 
privea toată fantasmagoria aceea morbidă asemeni unui 
observator dezinteresat. [...] Spunem deci că în orice 
psihoză există un clivaj al eului şi dacă ţinem atât de mult 
la acest postulat, este pentru că el se confirmă şi la alte 
stări, mai apropiate de nevroză, în ultimă instanţă chiar în 
cazul acesteia din urmă”. 


Introducând termenul de clivaj al eului, Freud se 
întreabă dacă descoperirea sa este de fapt ceva cunoscut 
demult şi de la sine înţeles, sau ceva cu totul surprinzător 
(de vreme ce un asemenea mod de „sfâşiere” se află chiar 
la baza teoriei psihanalitice asupra persoanei), şi înclină 
spre cea de a doua variantă. Noutatea era, într-adevăr, 
ideea unui clivaj în interiorul eului, diferit de clivajul dintre 
două instanţe (eul şi se-ul). 

In timp ce lucrarea de debut a Melaniei Klein era 
centrată pe clivajul obiectelor, după 1946, anul apariţiei 
articolului despre identificarea proietivă, autoarea a 
devenit mai atentă la mecanismul de clivaj al eului. Ea a 
descris mai ales clivajul aspectelor sinelui (la Klein, 
sinonim cu eul) percepute că rele, ceea ce conduce la 
proiecția lor în obiect (identificare proiectivă). În cursul 
reflecţiei sale asupra clivajului obiectului ca mecanism de 
apărare al eului primitiv, Klein ajunge la concluzia că 
există şi un clivaj al eului, care este un proces activ, la fel 
ca clivajul obiectului: 


„Am enumerat diferite apărări, tipice pentru eul 
timpuriu, cum sunt mecanismele de clivaj al obiectului şi al 
pulsiunilor [...]. Mi-am exprimat deseori ideea că relaţiile 
de obiect există de la începutul vieţii, că primul obiect este 
sânul mamei, care se clivează, pentru copil, într-un sân 
„bun” (gratificant) şi un sân „rău” (frusrant). Acest clivaj 
conduce la o separare a iubirii de ură. [...] Se pune 
problema dacă procesele active de clivaj al eului nu s-ar 


putea produce încă din primul stadiu. Aşa cum 
presupunem noi, eul timpuriu operează clivajul obiectului 
şi a relaţiei sale cu acesta în mod activ, ceea ce poate 
implica propriul său clivaj activ. În orice caz, rezultatul 
clivajului este dispersia pulsiunii distructive care este 
resimţită ca sursa pericolului”. 


Să observăm cum, în acest pasaj, Melanie Klein îşi 
prezintă viziunea asupra extinderii câmpului de operare 
pentru apărarea eului împotriva angoasei: clivajul 
obiectului antrenează un clivaj al eului şi ambele produc 
un clivaj al pulsiunii (sursă de angoasă). Astfel, ea leagă 
dezvoltarea eului cu raporturile lui cu obiectele, ca şi 
Fairbairn, pe care îl citează de altfel în acelaşi articol, dar 
tine să se diferenţieze de acest autor prin sublinierea 
legăturii dintre clivaj şi pulsiune. 

Fairbairn şi Klein s-au influenţat reciproc prin teoriile 
lor. Primul adoptase termenul de „poziţie“, dar el vorbea 
de poziţia „schizoidă” iar nu „paranoidă” (utilizată de Klein 
în anii 1930). Critica lui Fairbairn era că Melanie Klein 
pusese un prea mare accent pe depresie, urmând direcţia 
lui Freud şi a lui Abraham, care neglijaseră la rândul lor 
stările disociative din isterie. Fairbairn a făcut legătura 
între aceste stări, fragmentarea personalităţii schizoide şi 
clivajul obiectulli „rău” introiectat, atrăgând atenţia 
asupra aspectele structurale ale clivajului eului. 
Accentuând importanţa stărilor disociative din isterie şi 
schizofrenie, el a postulat o „poziţie schizoidă” care 
precede poziţia depresivă. 

Melanie Klein, care încă utiliza, în 1946, termenul de 
„poziţie paranoidă”, a fost de acord cu Fairbairn că 
enomenul de clivaj era la fel de important ca proiecţiile 
paranoide pe care le descria ea. Ea a acceptat noţiunea lui 
Faimbairn de „poziţie schizoidă”, pe care a ataşat-o la 
propria ei noţiune, obţinând termenul de „poziţie schizo- 
paranoidă”. Acest lucru este menţionat într-o notă de 
subsol din articolul despre identificarea proiectivă: 


„Când a apărut pentru prima oară această lucrare, în 
1946, foloseam expresia mea „poziţie paranoidă”, pentru a 
spune acelaşi lucru ca „poziţia schizoidă” a lui Fairbairn. 
După o reflecţie amplă, am hotărât să combin termenul lui 
Fairbairn cu al meu şi, în această carte [Noi direcţii în 
psihanaliză, 1952], folosesc peste tot expresia „poziţie 
schizo-paranoidă”. 


În articolul său din 1946, Klein prezintă mecanismul 
de clivaj ca operând asupra unui fel de sistem eu - relaţie - 
obiect, dat fiind că nu există două clivaje, un clivaj al 
obiectului şi un altul al eului, ci „clivajul simultan al 
obiectului şi al eului”, deoarece „eul este incapabil să 
cliveze obiectul - extern şi intern - fără să se producă un 
clivaj corespunzător şi în interiorul său. 

Inainte de a descrie mecanismul de identificare 
proiectivă, în lucrarea sa din 1946, Melanie Klein discută 
despre clivaj şi raportul acestuia cu alte mecanisme 
primitive de apărare împotriva angoasei: idealizarea şi 
denegarea. Idealizareacorespunde clivajului obiectului, iar 
denegarea corespunde clivajului eului (denegare a 
realităţii psihice! în vreme ce Freud vorbea în 1938 despre 
clivajul eului prin denegarea realităţii exterioare). 

Petru a ilustra conexiunile pe care le face între 
aceste procese, Klein alege exemplul gratificării 
halucinatorii infantile, unde găsim: 


„[...] clivajul obiectului şi denegarea frustrării, ca şi a 
ersecuţiei. Obiectul frustrant şi persecutor este menţinut 
complet separat de obiectul idealizat. [...] Aceasta se leagă 
de  denegarea realității psihice.  [...]  Denegarea 
omnipotentă a existenţei obiectului rău şi a situaţiei 
dureroase echivalează, pentru inconştient, cu 
dezintegrarea lor de către pulsiunea distructivă. Totuşi, nu 
sunt de negate şi desfiinţate doar o situaţie şi un obiect, ci 
acest destin îl are relația obiectală; în consecinţă, şi o 
parte a eului, cea de unde emană sentimentele faţă de 
obiect, este de negată şi dezintegrată”. 


Vedem modul în care sunt împletite mecanismele 
între ele (clivaj, denegare, idealizare - denegarea frustrării 
presupune un clivaj al eului, idealizarea presupune clivajul 
obiectului şi denegarea obiectului rău etc.), vedem 
casemeni cum se împletesc elementele asupra cărora 
operează aceste mecanisme: obiectul, eul, relaţia lor, 
pulsiunea. 

Textul lui Klein oferă impresia unei posibilităţi de a 
combina la infinit diferitele mecanisme, pe de o parte, şi 
eul cu obiectele sale (parţiale, interne, externe), pe de altă 
parte, până ce cititorul s-ar putea simţi ameninţat cu 
confuzia. Această ameninţare este însă limitată de Melanie 
Klein, prin faptul că ea ne aminteşte că reperul viziunii 
sale psihanalitice este pulsiunea. Acest reper constituie 
motivul pentru care Klein nu va fi ulterior considerată o 
reprezentantă a şcolii relaţiilor de obiect, chiar dacă ea a 
avut idei comune cu Fairbairn. Din acest punct de vedere, 
ea a rămas fidelă teoriei freudiene a pulsiunii. 


Dezvoltări ulterioare ale conceptului de identificare 
proiectivă 


Puțin după introducerea sa în 1946, conceptul 
kleinian de identificare proiectivă s-a extins, legându-se, la 
început în mod implicit, de relaţia de obiect (în general) şi 
de relaţia transfer - contratransfer (în particular). 

In 1949, Paula Heimann îi oferă contratransferului 
semnificaţia unui instrument de percepţie a anumitor 
aspecte din comunicarea pacientului, într-o intervenţie la 
Congresul internaţional de psihanaliză de la Zurich: 


„Susţin teza că răspunsul emoţional al analistului la 
pacientul său, în cadrul situaţiei analitice, constituie 
instrumentul său de lucru cel mai important. 
Contratransferul  analistului este un instrument de 
cercetare a inconştientului pacientului”. Şi mai încolo, în 
acelaşi text: „Din punctul de vedere pe care îl subliniez, 


contratransferul analistului nu este numai o parte sau o 
parcelă din relaţia analitică, ci este” creaţia „pacientului, 
face parte din personalitatea acestuia”. 


Această idee a fost respinsă de Melanie Klein, care 
păstra o atitudine de neîncredere faţă de psihanaliştii ce 
îşi utilizau contratransferul. Spre sfârşitul anilor cincizeci, 
ea i-a mărturisit unei colege că o rugase pe Paula Heimann 
să nu prezinte lucrarea despre contratransfer la Congresul 
de la Zurich. Textul lui Heimann, care nu a fost prezentat 
niciodată la Societatea britanică de Psihanaliză şi care nu 
conţine nicio referinţă la Melanie Klein, a fost acceptat ca 
o parte esenţială a şcolii kleiniene, dar reprezenta obiectul 
unui serios dezacord între Klein şi Heimann, prima 
insistând asupra faptului că fenomenul de contratransfer 
interferează cu analiza. Dacă analistul are sentimente faţă 
de pacientul său, spunea ea, el trebuie să înceapă imediat 
o scurtă autoanaliză - în vreme ce Heimann ridica 
sentimentele subiective la nivelul unei virtuţi. Klein fusese 
impresionată de vederile lui Freud despre pericolele 
contratransferului, aşa cum erau ele exprimate în 
Perspectivele terapiei psihanalitice (1910), în timp ce 
Heimann susţinea că exigenţa lui Freud cum că analistul 
trebuie să ajungă la recunoaşterea şi stăpânirea 
contratransferului nu conducea neapărat la concluzia că el 
trebuie să devină impasibil şi detaşat, ci că trebuie să-şi 
utilizeze reacția emoţională ca pe o cheie spre 
inconştientul pacientului. 

Inainte de acest text, considerat prima declaraţie 
explicită asupra valorii pozitive a contratransferului, D. 
Winnicott prezentase în 1947, la Societatea britanică, 
lucrarea Ura în contratransfer. Discutând despre psihotici, 
el punea accentul pe faptul că nu trebuie să ignorăm 
capacitatea de a uri a analistului: 


„Cu cât el va reuşi să nu evite să-i urască [pe 
psihotici] şi să se teamă de ei, cu atât ura şi teamă nu vor 
mai fi motivele determinante pentru ceea ce face cu 


pacienţii săi”. El mai spune în lucrarea sa: „În anumite 
stadii din anumite analize, pacientul caută de fapt ura 
analistului şi are nevoie de o ură care să fie obiectivă. 
Dacă pacientul caută o ură obiectivă sau justificată, el 
trebuie să o poată găsi, altfel nu va putea simţi că poate 
atinge o iubire obiectivă”. 


Concepţiile Paulei Heimann nu difereau cu mult de 
cele ale lui Winnicott. Analistul trebuie să recunoască şi să 
suporte sentimentele provocate în el, „cu scopul de a le 
subordona sarcinii analitice în care el funcţionează ca 
imaginea în oglindă a pacientului”. Există momente în care 
pacientul vrea să-i impună un anumit rol analistului şi 
acesta din urmă poate astfel să-i furnizeze o percepţie 
aprofundată asupra proceselor sale psihice inconştiente. 
Această extindere a conceptului de  contratransfer 
seamănă cu schimbarea punctului de vedere al lui Freud 
despre funcţia transferului, pe care îl vedea la început ca 
pe un obstacol în terapie, pentru a-l considera mai târziu 
un element util. 

Pe de altă parte, se pare că Paula Heimann nu 
accepta noţiunea Melaniei Klein de identificare proiectivă. 
În timp ce prima era, în anii '40, reprezentanta principală 
a teoriei kleiniene asupra poziţiei depresive, ea nu a 
menţionat niciodată poziția  schizo-paranoidă sau 
identificarea proiectivă, avansate ulterior de Klein (cu 
privire la această temă, Klein colabora cu alți autori, ca 
Herbert Rosenfeld, Hanna Segal şi Wifred Bion). Deşi 
Paula Heimann a declarat mai târziu că, din punct de 
vedere teoretic, s-a delimitat de Melanie Klein privind 
subiectul invidiei de sân, ea nu şi-a formulat niciodată 
obiecțiile. Insă Betty Joseph, care fusese în analiză la 
Heimann între 1951 şi 1954, consideră retrospectiv ca 
fiind straniu faptul că aceasta nu i-a interpretat niciodată 
clivajul şi identificarea proiectivă, două concepte cheie ale 
analizei kleiniene. 

Dacă teoria Melaniei Klein despre identificarea 
proiectivă şi teoria Paulei Heimann nu s-au „înţeles” la 

nivelul creatoarelor lor - fapt însoţit de altfel de o ruptură 
în relaţia lor personală -, aceste două teorii au fost 
corelate de alţi autori. 

Astfel, ideea de contratransfer, ca răspuns specific 
faţă de pacient, care poate funcţiona ca instrument de 
cercetare a psihismului său, l-a determinat pe R. Money- 
Kyrle să avanseze în 1956 opinia că analistul trebuie să 
primească identificările proiective ale pacientului său, să 
le modifice prin propriul său travaliu psihic şi să le 
reproiecteze, prin interpretări, în pacient. Acesta va 
reintroiecta nu numai acea parte din el însuşi, dar şi 
partea din analist care a dat sens conţinutului psihic 
proiectat. În final, pacientul va introiecta o modalitate de 
funcţionare a psihismului analistului, modalitate ce va 
deveni o capacitate internă de a se înţelege pe sine. Dacă 
analistul nu reuşeşte să conţină identificarea proiectivă a 
pacientului, este posibil ca el să tindă să răspundă printr-o 
identificare proiectivă reactivă sau, după L. Grinberg, o 
„contraidentificare proiectivă”. 

Această idee a ciclului identificare proiectivă în 
analist - modificare de către analist - reintroiecţie în 
pacient fusese propusă în 1953 de către Elliot Jaques, dar 
într-un context diferit: pornind de la ideile lui Freud 
despre forţele de agregare dintre indivizi şi de la ideile lui 
Klein despre mecanismele primitive de apărare, el a 
susţinut că unul din elementele de coeziune din asociaţiile 
umane instituţionalizate este apărarea împotriva angoasei 
psihotice. După Jaques, indivizii îşi pot plasa conflictele 
interne în persoane din lumea externă, pot percepe cursul 
conflictului pe calea identificării proiective şi pot 
reinternaliza apoi evoluţia şi rezultatul conflictului prin 
identificare introiectivă. 

Pe de altă parte, H. Racker a făcut şi el legătura între 
răspunsul contratransferenţial al analistului şi 
identificarea proiectivă a pacientului, într-o serie de 
articole scrise începând cu 1948. În cursul unei relatări 
despre un caz, el afirmă: 


„Identificarea proiectivă [...] îşi atinge deseori scopul 
- în cazul de faţă, este vorba de a acţiona în aşa fel încât 
analistul să se simtă vinovat, iar aceasta nu implică (aşa 
cum s-a afirmat uneori) numai faptul că pacientul se 
aşteaptă ca analistul să se simtă vinovat sau că „se 
presupune că analistul este trist şi deprimat”. Identificarea 
analistului cu obiectul cu care îl identifică pacientul este, 
repet, procesul contratransferenţial normal”. 


Racker stabileşte o distincţie între identificarea 
concordantă şi identificarea complementară a analistului. 
Contratransferul bazat pe identificarea concordantă se 
produce atunci când analistul s-a identificat cu 
reprezentarea de sine fantasmatică a pacientului la un 
moment dat. Contratransferul bazat pe identificarea 
complementară are loc atunci când analistul s-a identificat 
cu reprezentarea de obiect din fantasma transferenţială a 
pacientului. 

Extinderea noţiunii de identificare proiectivă, al cărei 
motor este Wilfred Bion, spre sfârşitul anilor '50, şi-a găsit 
expresia în conceptul acestuia de conținut / conținător. El 
completează descrierea Melaniei Klein, cu un fenomen 
care nu are loc doar în fantasmă (ca la Klein), ci care 
reprezintă, dacă folosim cuvintele lui Sandler, o „plasare în 
interiorul obiectului”: 


„Apare expulzarea” sânului rău „în sânul real extern, 
printr-o identificare proiectivă realistă. Mama, datorită 
capacităţii sale de reverie, modifică senzațiile neplăcute 
legate de „sânul rău „şi încearcă să-şi aline bebeluşul. 
Acesta reintroiectează trăirea emoţională transformată şi 
moderată, adică reintroiectează... un aspect nesenzorial 
din iubirea maternă”. 


Bion îşi utilizează termenii bazându-se pe un model al 
sistemului digestiv. Conform acestui model, personalitatea 
se  „hrăneşte” din datele experienţei senzoriale şi 
emoţionale şi „creşte” în măsura în care ajunge să 


„asimileze” aceste date, apoi în măsura în care reuşeşte să 
stabilească „legături” psihice cu obiectele concrete ce o 
înconjoară, cu celelalte personalităţi din jur şi cu ea însăşi. 
Aceste legături sunt în număr de trei: legăturile de iubire 
(I), de ură (U) şi de cunoaştere (C), ultima fiind implicată 
mai ales în activitatea şi aparatul de gândire, capabile să 
integreze şi să elaboreze datele experienţei în ansambluri 
tot mai coerente. Unul din elementele esenţiale ale 
sistemului teoretic introdus de Bion este conceptul de 
funcţie-alfa, funcţie rezultată din activitatea mai multor 
factori, printre care şi cei enunţaţi de Freud în Formularea 
a doua principii de funcţionare psihică: atenţia şi notarea. 
Funcţia-alfa le permite datelor simţurilor să fie percepute 
ca atare (atenţia) şi să fie înregistrate (notarea), în 
principal sub forma imaginilor vizuale. Ele transformă 
impresiile senzoriale în elemente mnezice, elementele-alfa, 
susceptibile de a fi înmagazinate şi utilizate în gândurile 
visului şi în gândirea vigilă inconştientă. 

Pentru Bion, prototipul experienţei emoţionale este 
relaţia cu sânul (ca şi la Melanie Klein). Dar experienţa 
sânului ca sursă de iubire şi de confort este ocultată la 
început prin experienţa frustrării, aşa încât experienţa 
emoţională a „sânului rău” trebuie să fie mai întâi „visată” 
şi elaborată de către mamă, apoi convertită în elemente- 
alfa de către funcţia-alfa a mamei. lată ce scrie Bion 
despre reveria mamei în calitate de conţinător: 


„Capacitatea de reverie a mamei este considerată 
aici ca inseparabilă de conţinut, deoarece acesta depinde 
în mod evident de prima. Dacă mama care hrăneşte nu 
este capabilă să-şi ofere reveria sau dacă reveria oferită nu 
este însoţită de iubirea pentru copil sau pentru tată, acest 
fapt îi va fi comunicat sugarului, chiar dacă într-un mod 
ininteligibil. [...] Termenul de „reverie „poate fi aplicat 
oricărui conţinut. În acest caz, eu îl limitez la un conţinut 
impregnat de iubire sau de ură. În acest sens restrâns, 
reveria este o stare de spirit receptivă la orice obiect care 
provine de la obiectul iubit, o stare de spirit capabilă, altfel 


spus, să primească identificările proiective ale sugarului, 
fie că ele sunt resimţite de el ca bune, fie că rele. Pe scurt, 
reveria este un factor al funcţiei-alfa a mamei”. 


O asemenea relaţie, de comunicare preverbală între 
copilul mic şi mamă, este definită ca o relaţie de 
identificare proiectivă. Experienţa emoţională dureroasă a 
copilului, precipitată într-o  „proto-gândire”, poate fi 
evacuată pe calea unei identificări proiective excesive, sau 
poate fi implicată într-o identificare proiectivă realistă, 
destinată a suscita mamei sentimente pe care sugarul nu 
doreşte să le aibă. Această proto-gândire (element-beta) 
este proiectată sub forma unui conținut în mamă 
(conţinător), pentru a fi transformată acolo, convertită în 
elemente-alfa şi reintroiectată într-o formă tolerabilă, ce 
reprezintă în acelaşi timp un aparat de gândire capabil să 
repete singur operaţia iniţială de identificare proiectivă. 
Astfel, „identificarea proiectivă este o formă precoce a 
ceea ce se va numi ulterior capacitate de a gândi”. 
Eficacitatea identificării proiective, ca „măsură realistă” de 
a modera frustrarea, este subordonată nu numai 
capacităţii de reverie a mamei, ci şi capacităţii copilului de 
a tolera frustrarea: 


„Un sugar dotat cu o bună capacitate de a tolera 
frustrarea poate să facă faţă unei mame incapabile de 
reverie, deci incapabile să se ocupe cu nevoile lui mintale. 
În extrema cealaltă, un sugar incapabil să tolereze 
frustrarea nu poate supravieţui, fără riscul unei prăbuşiri 
psihice, experienţei de identificare proiectivă cu o mamă 
capabilă de reverie”. 


În 1959, autorul vorbea de aceiaşi factori ce-i oferă 
copilului posibilitatea (sau imposibilitatea) de a-şi 
„experimenta” sentimentele în sânul altei personalităţi, în 
Atac împotriva legării, de această dată utilizând termenul 
kleinian de invidie: 


„Datorită identificării  proiective, pacientul are 
posibilitatea de a-şi studia propriile sentimente în sânul 
unei personalităţi suficient de puternice ca să le conţină. 
Imposibilitatea de a folosi acest mecanism, fie pentru că 
mamă refuză să constituie receptorul sentimentelor 
copilului mic, fie pentru că ura şi invidia pacientului îi 
interzic mamei să îndeplinească această funcţie, 
antrenează distrugerea legăturii dintre copilul mic şi sân 
şi, în consecință, o tulburare gravă a pulsiunii de 
curiozitate care stă la baza oricărei învăţări”. 


Ca şi Winnicott, Bion subliniază rolul obiectului 
extern în constituirea psihismului, mai ales în comunicarea 
cu acesta printr-o identificare proiectivă „normală” sau 
„realistă”. Pe de altă parte, ura împotriva obiectului extern 
poate antrena recursul la o identificare proiectivă în forma 
să patologică, „excesivă”, care conduce la expulzarea de 
fragmente clivate din eu, din legături, din aparatul 
perceptiv - obiectele „bizare” din câmpul schizofreniei. 
Dar Bion atrage atenţia asupra a ceea ce numeşte Melanie 
Klein identificare proiectivă „excesivă” a pacientului, 
remarcând faptul că ea poate să pară excesivă atunci când 
analistul este forţat să-şi dea seama de ea, în urma 
măsurilor luate de pacient pentru a-l determina să-i simtă 
emoţiile nedorite. 

Relaţia dintre conţinut şi conţinător - care, spune 
Bion, reprezintă „o funcţie a ambelor obiecte” (o activitate 
realizată de ambii indivizi), dar poate fi considerată „că 
funcţia unuia singur” - este o relaţie numită „comensuală”, 
în care copilul mic şi mama să depind unul de celălalt în 
beneficiul amândurora. Bion vorbeşte despre o identificare 
proiectivă  „realistă”, care nu reprezintă chiar o 
exteriorizare „direct în obiectul extern” sau o „plasare în 
interiorul obiectului”. Melanie Klein descrisese un aspect 
al identificării proiective legat de modificarea angoaselor 
infantile: bebeluşul proiectează în sânul „bun” o parte din 
psihicul său (clivată temporar), mai precis sentimentele 
sale rele, care vor fi mai apoi reintroiectate. Discutând 


despre teoria lui Klein asupra identificării proiective, Bion 
se exprimă astfel: 


„În timpul staţionării în sânul bun, ele [sentimentele 
rele] sunt resimtite ca fiind modificate astfel încât obiectul 
reintroiectat îi apare tolerabil psihicului sugarului”. 


Ideea lui Bion este că pacientul e capabil de o 
manipulare a mediului său (diferită de cea utilizată de 
nevrotic, sau mai degrabă de cea utilizată cu mijloacele 
unui nevrotic) legată de ceea ce, în cadrul realităţii, 
echivalează cu fantasma omnipotentă despre care vorbeşte 
Klein. Caracterul exclusiv fantasmatic al identificării 
proiective kleinienene rezultă din faptul că subiectul 
„simte” că sentimentele sale proiectate au fost modificate 
de către psihicul obiectului, dar nu există vreo 
transformare psihică a obiectului extern real. Practic, este 
ca şi cum Bion ar fi modificat teoria Melaniei Klein doar 
„ştergând” cuvântul „simte” şi transpunând fantasma în 
realitatea exterioară: 


„Este la fel de posibil, chiar esenţial, să observăm 
fapte susceptibile a demonstra că un pacient, la care 
recunoaştem funcţionarea acestei fantasme omnipotente, 
este capabil de un comportament legat de ceea ce, în 
realitate, echivalează cu această fantasmă. Încă de la 
începutul vieţii, pacientul are un contact cu realitatea 
suficient de bun pentru a putea acţiona în aşa fel, încât să-i 
producă mamei sentimente pe care el nu le doreşte în el 
însuşi, sau pe care vrea să le perceapă la ea. Pentru că 
teoria să corespundă cu aceste fapte clinice, am propus o 
versiune corectată a teoriei freudiene asupra principiului 
plăcerii, în care principiul realităţii operează în acord cu 
principiul plăcerii. Găsim o ilustrare a acestei încercări, de 
a transforma fantasma omnipotentă în realitate, la 
pacientul care resimte nevoia să le impună celorlalţi 
sentimentul că el ar fi capabil să-şi ucidă părinţii sexuali, 
lucru care l-ar ajuta să aibă o relaţie sexuală şi de iubire 


eliberată de teama că s-ar putea sinucide sau că şi-ar 
putea ucide partenera în momentul în care ar observa, la 
el şi la partenera sa, semne ale unei pasiuni sexuale 
reciproce. Am sugerat că, la extremă, aceasta ar putea 
conduce chiar la crimă - ca mijloc de a îndeplini efectiv, în 
lumea realităţii, o fantasmă omnipotentă care altfel ar 
rămâne o simplă fantasmă omnipotentă” (Learning from 
experience, 1962). 


Să remarcăm, în acest lung pasaj citat, două 
elemente particulare. Primul este explicit şi scoate în 
evidenţă modul în care Bion îşi adaptează teoria 
psihanalitică la clinică: pentru a-şi justifica ipoteză despre 
realizarea fantasmei de identificare proiectivă, el modifică 
viziunea freudiană, în care principiul realităţii îi succede 
principiului plăcerii; prin această modificare, autorul - 
chiar dacă nu o afirmă clar - modifică şi perspectiva 
kleiniană asupra  „realităţii”  fantasmei  inconştiente 
(fantasmă  sinonomă cu mecanismul şi cu procesul), 
deoarece aportul teoretic bionian opune lumea fantasmei 
şi lumea realităţii, opoziţie necesară dacă vrea să 
introducă în teorie rolul obiectului extern în funcţionarea 
psihică a subiectului. În cazul mecanismului de identificare 
proiectivă „realistă”, realitatea la care se referă Bion 
constă în realitatea psihică a mamei, subiectivitatea 
acesteia. Pe de altă parte, ideea că principiul realităţii 
operează în acord cu principiul plăcerii semănă, oarecum, 
cu ideea  Melaniei Klein despre  temporalitatea 
narcisismului şi a relaţiei de obiect la sugar: există relaţii 
de obiect încă de la începutul vieţii, relaţii ce coexistă cu 
narcisismul. 

Cel de al doilea element pe care l-am remarcat în 
acest fragment este implicit şi priveşte modalitatea prin 
care se realizează fantasma de identificare proiectivă, în 
ilustrarea cu pacientul ce impune celorlalţi sentimentul că 
ar fi capabil să-şi ucidă părinţii. Aici este vorba de două 
fantasme împletite: fantasma omnipotentă de identificare 
proiectivă (a-şi plasa în ceilalţi propriul sentiment) „iese” 


în lumea exterioară prin intermediul altei fantasme (a 
ucide) ca suport mai concret şi mai specific. Ca şi cum 
fantasma de identificare proiectivă ar fi atât de „abstractă” 
încât ar avea nevoie de corpul celuilalt pentru a se 
exprima: o fantasmă în altă fantasmă. 

Propunând teoria sa despre conţinut /conţinător, Bion 
renunţă la solipsismul lui Freud şi al Melaniei Klein, 
făcând loc în psihanaliză „dialogului cu obiectul”, ne spune 
Andre Green. În descrierile clinice ale lui Bion, avem încă 
de a face cu doi protagonişti, pacient şi analist, care au 
identități distincte. 

Cel care va merge şi mai departe cu conexiunea între 
identificare proiectivă şi contratransfer este Michel de 
M'Uzan (1976, 1983). Fenomenul despre care vorbeşte de 
M'Uzan nu constituie doar un dialog, ci un adevărat 
sistem, a cărui formă manifestă este gândirea paradoxală: 
apariţia la analist a unor gânduri, reprezentări sau cuvinte 
fără nicio legătură inteligibilă cu conţinutul şedinţei şi care 
par să corespundă cu „procese psihice care se derulează Ja 
analizat”. Reprezentarea pacientului „invadează” mintea 
analistului, deoarece aparatul psihic al acestuia s-a 
transformat într-o anexă a aparatului psihic al primului: 
„aparatul psihic al analistului a devenit literalmente al 
pacientului”. 

Autorul pomeneşte despre mecanismele de 
identificare proiectivă (de partea pacientului) şi de 
identificare introiectivă (de partea analistului), dar el 
subliniază că fenomenul pe care îl descrie nu este încărcat 
de agresivitate dinspre pacient, aşa cum apare el în 
descrierile Melaniei Klein asupra intruziunii violente şi 
controlului ce însoțesc fantasma de identificare proiectivă: 


„Ne-am gândit, fără îndoială, la rolul jucat în sistemul 
paradoxal de proiecţie şi introiecţie, în particular de 
mecanismele de identificare proiectivă şi, în ce-l priveşte 
pe analist, de identificare introiectivă. Intervenţia acestor 
mecanisme în contratransfer a fost expusă pe larg. Astfel, 
M. Neyraut nu ezită să recunoască raportul dintre 


contratransfer - şi dintre transfer - şi gândirea animistă, 
identificată cu o proiecţie a inconştientului. De aici până la 
o concepţie oarecum paranoidă a activităţii analistului nu 
mai e decât un pas. In ce mă priveşte, eu nu-l fac, 
deoarece experienţa m-a convins că însuşirea şi invadarea 
aparatului psihic al analistului nu au deloc un scop 
distructiv. Nu este vorba, pentru analizat, nici despre a 
leza analistul, nici despre a depune în el fragmente din 
sine clivate şi rele. Este vorba, după mine, despre destinul 
libidoului narcisic al celor doi protagonişti”. 


M. De M'Uzan insistă asupra aspectului narcisic al 
sistemului paradoxal (a cărui descriere ar fi asimilată, la 
kleinieni, cu o identificare  proiectivă lipsită de 
agresivitate, iar după Bion, cu o identificare proiectivă 
normală). El explică reticenţele psihanalistului cu privire la 
acest fenomen prin amenințarea adusă asupra 
narcisismului său şi asupra sentimentului său de 
identitate, identitate înțeleasă de el aşa cum e definită de 
Ph. Greenacre (1958), ca „unicitate resimțită de un 
organism integrat, care Îl recunoaşte pe celălalt fără 
ambiguitate”. In timpul manifestării sistemului paradoxal, 
reprezentarea de obiect (care este pacientul pentru 
analistul lui) se instalează cu atâta forță „în gazda sa [în 
analist], încât ea reține o parte din libidoul narcisic al 
acesteia”, conducând la o pierdere de libido narcisic de 
către analist şi la o alterare a imaginii pe care el o are 
despre propria identitate. Sentimentul de stranietate şi 
chiar de uşoară depersonalizare ce însoțesc aceste procese 
pot provoca la analist o reacție comparabilă cu apărările 
biologice imunitare. La extremă, spune de M'Uzan (şi aici 
expresia kleiniană ar fi de identificare proiectivă excesivă). 


„|...] cum nu poate fugi, analistul ajunge să se 
debaraseze de el însuşi sau, de exemplu, de capacitatea sa 
de a înţelege şi de a interpreta”. 


O asemenea reacţie ar corespunde unei lecturi a 


termenului de „contratransfer” în sensul de „opoziţie la 
transfer” din partea analistului, în scopul de a-şi păstra 
graniţele libidoului narcisisc şi ale eului. 

Cum se explică funcţionarea gândirii paradoxale? 
Autorul apelează la analogia cu inhibiţia biologică a 
răspunsului autoimun cu privire la celulele maligne şi cu 
privire la fetus: apărările imunitare încetează să mai 
funcţioneze în ambele cazuri, fiind înlocuite cu o tolerare a 
acestor tipuri de intruziune. O altă explicaţie ar fi 
ancorarea sistemului paradoxal într-un reziduu funcţional, 
legat de momentul dezvoltării psihice când copilul trebuie 
să-şi traseze graniţele libidoului narcisic şi să-şi delimiteze 
eul; este un moment de „fractură” a libidoului său narcisic, 
deoarece el este obligat să realizeze un doliu dublu: cel 
după fostul său sine imens şi cel după obiectul narcisic 
care era mama. De M'Uzan ilustrează acest moment cu o 
scenă relatată de o pacientă. Pe când aceasta avea doi ani 
şi jumătate, ea şi-a văzut în oglindă, pentru prima oară, 
propria imagine alături de imaginea mamei sale. Ulterior, 
tot în copilărie, gândindu-se la cele două imagini, ea a fost 
deodată cuprinsă de disperare şi a început să strige către 
mamă: „De ce eu sunt eu, spune-mi, de ce eu sunt eu!” 

Un alt aspect al sistemului paradoxal, menţionează 
autorul, constă în îndoielile pacientului asupra prezenţei 
analistului, exact în momentul când acesta este invadat de 
gânduri paradoxale; pacientul trăieşte un moment de 
doliu, având sentimentul că-şi pierde o parte din pulsiuni, 
pentru că analistul i-a luat-o şi a dispărut cu ea. 

Când vorbeşte despre conţinuturi psihice vehiculate 
prin identificare proiectivă, De M'Uzan se referă mai ales 
la reprezentare. Alţi autori pun accentul pe afect. lată ce 
afirmă Masud Khan despre modurile în care anumiţi 
pacienţi, numiţi de el „personalităţi schizoide”, provoacă 
un contratransfer greu de tolerat: 


„Pentru o bună perioadă, ei îl determină pe analist să 
simtă iritarea, furia, nevoia, disperarea, iubirea şi 


tandreţea, violenţa distructivă şi panica aflate în ei înşişi, 
înainte [de a le putea experimenta] pentru ei, în ei”. 


Khan ne aminteşte că, pentru Fairbairn, procesul 
regresiv la aceşti pacienţi în situaţia psihanalitică este cel 
de „depersonalizare a obiectului”, aspect confirmat de de 
M'Uzan cu privire la trăirea analistului (obiect al 
pacientului) confruntat cu gândirea paradoxală. 


Destinul unui concept 


Am urmărit evoluţia conceptului de identificare 
proiectivă, raportându-l la alte concepte psihanalitice, ca 
fantasma,  şinele, clivajul, identificarea, proiecția şi 
contratransferul. Să reluăm câteva dintre problemele 
ridicate în cursul de până acum al lucrării. 

Obiectele fantasmatice din teoria kleiniană sunt 
tratate „ca şi cum ar oferi o consistenţă reală” (Pontalis) 
nu numai de către subiect, dar şi de către discursul 
teoretic. Semnalăm mai ales statutul ambiguu al obiectului 
extern (interior şi exterior, fantasmatic şi real). Dincolo de 
faptul că Melanie Klein îi atribuie fantasmei însăşi originea 
funcţionării psihice, ne putem întreba dacă acest „realism” 
al lumii interne nu provine cumva dintr-un alt „realism”, 
cel al situaţiei analitice concrete, care presupune existenţa 
unui obiect realmente extern pentru pacient: analistul în 
carne şi oase. Amintim descrierea lui D. Meltzer: în lumea 
internă (realitatea psihică), obiectele interne şi obiectele 
introiectate au o viaţă care se situează în relaţia cu eul aşa 
cum se situează obiectele externe în relaţia cu 
personalitatea sau şinele. 

In timp ce partea de identificare din noţiunea de 
identificare proiectivă trimite, pe de o parte, la diateza 
activă a identificării - a identifica pe altul cu sine însuşi - şi 
pe de altă parte, mai mult la identitatea subiectului decât 
la identificarea propriu-zisă, conceptul de identificare 
proiectivă al lui Melanie Klein nu pare să se diferenţieze 


net de conceptul de proiecţie. S-a insistat mult pe 
termenul în ea factor de diferenţiere în raport cu proiecția, 
dar nota explicativă adăugată de Klein în articolul său 
Observaţii asupra unor mecanisme schizoide ni se pare 
încă şi mai enigmatică. 

Acest termen, de identificare proiectivă, are totuşi o 
posibilitate de a funcţiona ca diferit de proiecţie: atunci 
când obiectul extern în care s-a proiectat este analistul, în 
contratransferul său. Analistul care era Melanie Klein nu a 
vorbit aproape niciodată de contratransfer în opera sa. În 
legătură cu acest lucru, Victor Smirnoff remarcă: „[...] 
poate pentru că ea considera contratransferul ca atingând 
analistul în profunzimea organizării lui inconştiente”. 

Ideea lui Heimann asupra utilității contratransferului 
a fost respinsă de Klein şi, la rândul ei, Heimann nu a 
recunoscut niciodată noţiunea de identificare proiectivă. 
Totuşi, aceasta a fost raportată foarte repede la 
contratransfer, de către autori kleinieni sau nekleinieni. 

Fantasma care era iniţial identificarea proiectivă 
(deci un concept oarecum „vid” sau „narcisic”, deoarece el 
i se aplică lui însuşi; era, în acelaşi timp, „ochiul camerei 
video şi imaginea de pe ecran”, ca să folosim expresia lui 
A. Green) a devenit un concept „umbrelă” ce cuprinde 
procese interpersonale detectate prin intermediul 
contratransferului. 

În cursul acestei evoluții teoretice, obiectul extern - 
care era la început un obiect introiectat de pacient - „iese” 
puţin câte puţin în spațiul extern al şedinţei psihanalitice, 
pentru a deveni obiectul-subiect reprezentat de analist. El 
devine un obiect cu adevărat extern, iar relația internă se 
transformă într-o relație externă. Cea care era la origine. 

Conținutul proiectat „iese” şi el din lumea internă, 
„traversează” spaţiul analitic şi intră în contratransferul 
analistului. Apare astfel teoria contratransferului văzut că 
o contribuţie a pacientului. 

Ipoteza noastră, derivată din prima parte a acestei 
lucrări, este următoarea: 


Naşterea şi evoluția noțiunii de identificare 
proiectivă în teoria psihanalitică ne conduce la ideea că 
această noţiune era destinată dintru început să 
„vorbească” despre contratransfer şi despre 
intersubiectivitate, având înscris acest destin în chiar 
originea sa; că acest concept a fost creat printr-o „reacţie 
de apărare imunitară” faţă de stranietatea 
contratransferului pentru teoria psihanalitică; că odată 
apărut, el a condus în mod inevitabil, prin însuşi caracterul 
lui enigmatic, asemeni unui „act teoretic ratat”, la dorinţa 
care îi dăduse atâta forţă: dorinţa de „a gândi în cuvinte” 
despre înăuntrul analistului cu privire la pacientul său. 

Proiecţția la Freud 


Termenul de «proiecţie» a fost utilizat în diverse 
moduri de către Freud şi alţi autori care i-au urmat. Vom 
prezenta unele dintre sensurile întâlnite în operă lui 
Freud. 

Într-un sens general, acest termen semnifica pentru 
Freud tendinţa de a căuta o cauză exterioară şi nu o cauză 
interioară. El afirmă acest lucru în 1895, în Manuscrisul H, 
unde remarcă faptul că scopul bolii (paranoia) este 


«[...] de a se apăra de o reprezentare inacceptabilă 
pentru eu, proiectându-i conţinutul în exterior». 


În acest context, proiecția este considerată ca o 
«deplasare». Freud vorbeşte aici de «utilizarea eronată a 
mecanismului de proiecţie, drept apărare». Mai târziu, el 
avu tendinţa să considere proiecția ca pe un mecanism de 
apărare propriu-zis: atribuirea defensivă, altei persoane, 
de gânduri, dorinţe şi diverse conţinuturi psihice devenite 
intolerabile pentru subiect. Referințele sale privesc în 
principal paranoia şi gelozia. 

Freud separă şi opune, încă de la începutul operei 
lui, gândirea nevrotică, care conservă, şi gândirea 
psihotică, care expulzează (dovadă a unei lipse de 
elaborare psihică), observă Jean-Michel Porte şi Victor 


Souffir. Dar timp de mai mulţi ani, proiecția este pentru el 
o formă de refulare, iar halucinaţia un mod de «mutare» a 
întoarcerii refulatului. Doar în 1911, în analiza sa asupra 
cazului Schreber, Freud propune o teorie care scoate 
psihoza din câmpul refulării. În mecanismul paranoic. 


„|...] cea mai frapantă caracteristică este una care 
merită numele de proiecţie. O percepţie internă este 
reprimată şi, drept substitut al acesteia, conţinutul său 
ajunge la conştiinţă ca o percepţie venind dinspre exterior, 
după ce a suferit o oarecare deformare». 


Aşadar, proiecția este un refuz - negare, ca şi o 
reatribuire a ceea ce este negat în interior. Totuşi, Freud 
înlocuieşte această primă formulare cu o a doua: 


«Nu este corect să spunem că senzaţia reprimată 
interior este proiectată spre exterior, ci ne dăm seama că 
lucrul care a fost suprimat interior se întoarce din 
exterior». 


Această concepţie asupra fenomenului delirant ne 
oferă o imagine în care, cum spune Paul Bercherie, 
«departe de a fi stăpânul jocului, subiectul apare ca jucăria 
unui proces ale cărei efecte nu le percepe decât indirect, 
prin reflexele acestora în conştiinţă» - aşa precum percepe 
Schreber «sfârşitul lumii, de fapt proiecția catastrofei sale 
interne». Astfel, topografia frontierei înăuntru - în afară 
pare supusă unui determinism mai complex decât opoziţia 
plăcere/realitate, pe care o găsim în prima articulare a 
conceptului de proiecţie, exprimată clar de Freud în 
Pulsiuni şi destine ale pulsiunilor, odată cu noţiunea de 
«eu-plăcere pur» care 


«[...] sub dominaţia principiului plăcerii [...] ia 
înăuntrul lui, în măsura în care sunt surse de plăcere, 
obiectele care i se prezintă, le introiectează şi [...], pe de 
altă parte, expulzează în afara lui ceea ce, înăuntru, îi 


provoacă neplăcere - a se vedea mai încolo mecanismul de 
proiecţie». 


Freud trimite aici la articolul nescris sau distrus din 
Metapsihologie, consacrat proiecției. Să amintim că eul- 
plăcere pur nu are sens decât raportat la un eu-realitate 
care a demarcat interiorul de exterior pe baza unui criteriu 
obiectiv, putând să se sustragă stimulilor externi prin fugă; 
«substanţa perceptivă a fiinţei vii a obţinut astfel, în 
eficienţa activităţii sale musculare, un punct de sprijin 
pentru a separa un «înăuntru» şi un «în afară». 

În textul freudian, există opoziţia a doua modalităţi 
de înţelegere a fenomenului proiectiv. Conform uneia, 
formațiunea delirantă îşi obţine coerenţa şi forţa de 
convingere din coluziunea cu dorinţa inconştientă supusă 
principiului plăcerii - formaţiune narcisică, fantasmatică, 
dereală. Conform celeilalte, ea reprezintă invazia 
conştiinţei de către ceea ce a fost abolit înăuntru şi care 
revine dinafară, aşa că la «preşedintele Schreber». 
Această ultimă formulă va servi drept punct de sprijin 
pentru teoria lacaniană a forduziunii psihotice. 

În 1922, Freud trasează alte câteva piste, în Despre 
câteva mecanisme nevrotice în gelozie, paranoia şi 
homosexualitate, unde el constată, realizând o remarcabilă 
extindere-revizuire a primelor sale formulări: 


«Gelozia proiectată provine din propria infidelitate de 
care face dovadă subiectul în viaţa şa sau din impulsul la 
infidelitate, care au sucombat prin refulare. [...] Cel care 
deneagă aceste tentaţii le resimte totuşi presiunea cu atâta 
forţă, încât recurge la un mecanism inconştient pentru a se 
descărca  [...], proiectându-şi propriile impulsuri la 
infidelitate asupra celuilalt». 


Dar Freud adaugă că gelosul, ca şi paranoicul, în 
timp ce proiectează în afară, asupra altuia, ceea ce nu 
acceptă în el însuşi, se foloseşte în proiecția sa de 
«materialul percepției, care  decelează motivațiile 


inconştiente, analoge, ale celuilalt»: 


«Ne dăm seama însă că descriem incomplet 
comportamentul gelosului, ca şi al paranoicului persecutat, 
atunci când spunem că ei proiectează în afară, asupra 
celuilalt, ceea ce nu doresc să perceapă înăuntrul lor. 
Desigur că ei fac acest lucru, dar nu proiectează în aer, ca 
să spunem aşa, nici undeva unde nu există nimic 
asemănător cu ceea ce proiectează, dimpotrivă, ei se lasă 
conduşi de cunoaşterea pe care o au despre inconştient şi 
deplasează asupra inconştientului celuilalt atenţia pe care 
o sustrag de la inconştientul lor personal». 


Această prezentare a dinamicii fenomenului proiectiv 
deplasează problema iniţială. In aceste fragmente, Freud 
pune în evidenţă factorul cantitativ implicat în proiecţie: 
dacă subiectul nu proiectează în aer, ci acolo unde există 
un conţinut psihic asemănător cu al său, atunci operaţia de 
deplasare priveşte mai degrabă „gradul de atenție” şi 
„măsura investiţiei”. O altă aluzie la factorul cantitativ este 
ideea că subiectul, proiectându-şi propriile impulsuri în 
exterior, o face nu numai ca să se debaraseze de anumite 
reprezentări, ci şi ca să scape de forța acestor impulsuri. 


Acest aspect al gradului de atenţie deplasat în 
proiecţie va fi menţionat de Shapiro în legătură cu 
semnificaţia pe care subiectul o atribuie lucrurilor 
percepute de el în lumea exterioară. Proiecţia nu ar 
implica o ruptură în funcţionarea cognitivă, ci o atenţie 
accentuată asupra realităţii şi obiectului percepţiei. 
Distorsiunea realităţii pe care ea o introduce nu este o 
distorsiune perceptivă, ci are a face mai degrabă cu ceea 
ce semnifică percepţia. Pornind de la convingerile şi 
nevoile interne, lucrului perceput îi este atribuit o anumită 
semnificaţie, iar proiecția nu modifică realitatea aparentă, 
ci semnificaţia ei. Pe scurt, proiecția ar fi o formă de 
distorsiune interpretativă a realităţii exterioare (1965). 
Afirmațiile lui Shapiro seamănă cu cele ale lui Freud 


privind abordarea clinică a proiecției: 


„În tratamentul unui astfel de gelos [care îşi 
proiectează propria infidelitate], trebuie să evităm a 
discuta materialul pe care se bazează el, putem doar să ne 
propunem a-l determina să aprecieze altfel acest material. 


Cu alte cuvinte, nu percepţia pacientului este 
discutabilă, ci interpretarea sau semnificaţia percepţiei 
sale. Totuşi, în acelaşi text, Freud descrie proiecția 
gelosului că percepția în exterior a  „motivaţiilor 
inconştiente analoge la celălalt”. Există aici o nuanţă care 
introduce o diferenţă între viziunea lui Shapiro şi cea a lui 
Freud: în timp ce primul transferă problema distorsiunii de 
la percepţie la semnificaţie şi la interpretare - menţinând 
astfel, oarecum, ideea distorsiunii cognitive -, Freud pune 
accentul mai mult pe investirea percepţiei, care poate 
constitui însăşi problema, fără nicio distorsiune cognitivă, 
nici de percepţie şi nici de semnificaţie a ei: 


„De fapt, anormalitatea să [a subiectului gelos] se 
reduce la aceea că el observă inconştientul soţiei sale şi îi 
acordă o importanţă cu mult mai mare decât ar face-o 
altcineva”. 


Nu trebuie să uităm că, dacă percepţia subiectului 
este reală şi constituie o cunoaştere a inconştientului 
celuilalt, aceasta nu-l împiedică pe subiect să utilizeze 
psihic această cunoaştere, ne spune Andre Green, „pentru 
a o folosi drept ecran şi a deveni orb la propria sa realitate 
psihică. În acelaşi mod, percepţia lipsurilor şi defectelor la 
cei apropiaţi poate fi reală, dar în acelaşi timp având rol de 
diversiune spre a evita autoreproşuri mult mai grave” 
(2000). 


Pentru Freud, proiecția avea şi o importanţă centrală 
în formarea fobiilor (1915 - 1926). În 1915, el utilizează un 
sens mai restrâns al proiecției. Ea este un paliativ pentru 


pericolul pulsional pe care eul, sub influenţa angoasei de 
castrare, nu-l poate aborda altfel. Mai târziu, Freud va 
preciza că proiecția, complementară deplasării, este 
secundară faţă de aceasta. Regresia acţionează mai întâi 
prin constituirea imaginii angoasante, transformarea 
tatălui castrator în animal terifiant (vezi Micul Hans). 
Amenințarea pulsională punând eul în pericol din interior, 
ea este „proiectată” în realitatea exterioară, unde poate fi 
controlată mai uşor datorită evitării fobice (1926): 


„În trecut, i-am atribuit fobiei caracterul unei 
proiecţii prin faptul că ea înlocuieşte un pericol pulsional 
intern cu un pericol perceptiv extern. Avantajul acestei 
substituţii este că împotriva unui pericol exterior ne putem 
apăra fugind şi evitând să-l percepem, în vreme ce fugă nu 
ar servi la nimic în cazul unui pericol care provine din 
interior”. 


Această explicație pare valabilă şi pentru 
psihodinamica  delirului paranoic, în care subiectul 
negociază cu pulsiunile interne dureroase sau intolerabile 
proiectându-le asupra unor obiecte externe. În termeni 
economici, i-ar fi mai uşor să evite şi să fugă de o 
ameninţare dureroasă provenită din exterior, decât să evite 
o amenințare internă. Dar WW. Meissner ridică 
următoarea problemă, privitor la o asemenea explicaţie: 
din ce motiv s-ar petrece astfel lucrurile, când de fapt 
nimic nu ne garantează această evidenţă a priori? Un 
răspuns la această întrebare ar putea fi comentariul lui 
Freud asupra excitaţiei pulsionale şi asupra modului cum 
poate fi ea suprimată, în Pulsiuni şi destine ale pulsiunilor 
(1915): 


„|...] excitaţia pulsională nu provine din lumea 
exterioară, ci din interiorul organismului însuşi. De aceea 
ea acţionează în mod diferit asupra psihicului şi cere, 
pentru a fi eliminată, altfel de acţiuni. În al doilea rând: am 
spus esenţialul despre excitație când am admis că ea 


acţionează ca un impact unic; în consecinţă, ea poate fi 
suprimată tot printr-o unică acţiune potrivită, al cărei tip 
trebuie să-l vedem în fugă motrică din faţa sursei de 
excitație”. 


Dacă sursa de excitație este exterioară, apărarea prin 
fugă motrică reprezintă o evidenţă. Am văzut, la Freud, 
rolul „simțului muscular” în distincţia pe care o face 
subiectul între senzațiile interne şi senzațiile externe 
(viziune împrumutată din raționalismul psihologic conform 
căruia percepţia empirică a realităţii este primordială şi 
originară, organizată în jurul delimitării înăuntru/în afară). 
Motricitatea având şi rolul de apărare (fugă) din faţa 
pericolului exterior, ea intervine că „tip de acţiune” faţă de 
excitaţia internă în doi timpi: mai întâi, ea stabileşte faptul 
că pericolul este intern; apoi, pericolul este localizat în 
exterior şi aici intervine al doilea rol al „tipului de 
acţiune”, cel de fugă, care îşi păstrează importanţa chiar 
dacă realitatea internă, pe care motricitatea o percepuse, 
este „pervertită” în realitate externă. De altfel, putem 
spune că Freud răspunde la întrebarea lui Meissner într-un 
text din 1917, Completare metapsihologică la teoria 
visului: 


„O percepţie pe care o acţiune [musculară] o poate 
face să dispară este recunoscută ca exterioară, ca 
realitate; dacă această acţiune nu schimbă nimic, 
înseamnă că percepţia vine din interiorul corpului, nu este 
reală. Este important pentru individ să posede un 
asemenea semn distinctiv al realităţii, semn care constituie 
în acelaşi timp un mod de a se proteja de realitate; el ar 
vrea să fie dotat cu o putere similară împotriva 
revendicărilor sale pulsionale, deseori inexorabile. De 
aceea se străduieşte atât să deplaseze în exterior, să 
proiecteze ceea ce vine din interior şi-l disturbă”. 


Observăm referinţa freudiană la corp, prin această 
modalitate a subiectului de a „aranja psihic distribuţia 


realităţilor, internă şi externă. 

În 1924, Freud articulează proiecția cu cea de a doua 
teorie a pulsiunilor, într-o concepţie extinsă asupra 
raporturilor dintre individ, organism şi mediul său. 
Pulsiunea de moarte în exces, nelegată prin coexcitaţia 
libidinală, trebuie  expulzată sub forma  sadismului. 
Proiecţia, acum deflectare spre exterior a pulsiunilor 
distructive, devine foarte aproape de o investiţie primară, 
ceea ce diverşi autori numesc proiecţie primară. În 
Problema economică a masochismului, tratând despre 
enigma (din punct de vedere economic) existenţei 
tendinței masochiste în viaţa pulsională, şi despre 
întâlnirea dintre libido şi pulsiunea de moarte în interiorul 
individului, el evidenţiază că: 


„Libidoul are drept sarcină să facă pulsiunea 
distructivă inofensivă şi se achită de aceasta derivând 
pulsiunea spre exterior [...], apoi dirijând-o împotriva 
obiectelor din lumea exterioară. Ea s-ar numi astfel 
pulsiune de distrugere, pulsiune de control, voinţă de 
putere. [...] O altă parte nu participă la această deplasare 
spre exterior, rămâne în organism şi se leagă libidinal cu 
ajutorul coexcitaţiei sexuale; tocmai în ea recunoaştem 
masochismul originar, erogen”. 


Pe pagina următoare, într-un context ce descrie 
formarea masochismului erogen secundar, apare termenul 
de „a proiecta” ca sinonim cu „a deplasa”, „a întoarce”, „a 
derivă spre exterior”: 


„[...] În anumite circumstanțe,  sadismul sau 
pulsiunea de distrugere, întoarsă spre exterior, proiectată, 
poate fi din nou introiectată, întoarsă spre interior [...]”. 


Pentru Freud, proiecția nu se află numai în serviciul 
apărării împotriva angoasei şi autodistrugerii, sau al 
necunoaşterii realităţii. Independentă de vreun conflict 
intern, el o vede acţionând în religie, ca mecanism 


antropomorfic de cunoaştere şi de adaptare la lumea 
exterioară. Într-un mod general, el asociază proiecția cu 
percepţia. 

De la Totem şi tabu (1912) încoace, ne spune Bernard 
Brusset, activitatea perceptivă poate fi considerată ca una 
din modalităţile forţei originare de proiecţie; definiţia 
înăuntru/în afară, imaginar/real, depinde astfel de 
funcţionarea psihică, funcţionare ce nu este independentă 
de factorii culturali. „In acest mod, apare ideea de 
proiecţie nedefensivă, tributară regresiei, de exemplu 
regresiei narcisice spre atotputernicia gândirii, spre 
gândirea magică”. 

În Totem şi tabu, Freud scrie despre proiecţie că este 
vorba de 


„|...] un mecanism primitiv căruia i se supun 
deopotrivă percepțiile noastre senzoriale şi care joacă 
astfel un rol capital în modul nostru de a ne reprezenta 
lumea exterioară. [...] percepțiile noastre interioare, a 
proceselor afective şi intelectuale, sunt ca şi percepțiile 
senzoriale, proiectate în afară şi utilizate pentru formarea 
lumii exterioare. [...] Aşa şi-au construit oamenii primitivi 
imaginea despre lume, proiectându-şi în afară percepțiile 
interne; trebuie să transpunem din nou această imagine, 
servindu-ne de termeni psihologici şi utilizând cunoaşterea 
pe care am dobândit-o despre viaţa interioară”. 


Din această perspectivă, Andre Green remarcă faptul 
că proiecția, ca apărare, poate deveni patologică, deoarece 
ea antrenează necunoaşterea pulsiunilor subiectului. Pe de 
altă parte, ea îi oferă subiectului posibilitatea unei anumite 
cunoaşteri a obiectului şi, în mod indirect, a unei 
cunoaşteri (prin construcţie) de sine însuşi: 


„Proiecţia prin deplasare spre exterior a investiţiilor 
subiectului conduce la o cunoaştere a obiectului şi, dacă ea 
este tributară elementelor introduse de subiect, antrenând 
deci o percepţie deformată a acelui obiect, ea permite 


totuşi o cunoaştere reală a inconştientului obiectului 
respectiv. Această cunoaştere a inconştientului obiectului 
se realizează cu preţul  necunoaşterii radicale a 
inconştientului subiectului, dar ocolul prin cunoaşterea 
obiectului constituie prin retroacţiune o cunoaştere 
implicită, ocultă, a subiectului însuşi [...]. Celălalt [...] nu 
apare decât prin intermediul oglinzii deformante pe care i- 
o oferă subiectul, dar care corespunde totuşi, parţial, cu o 
realitate, chiar deformată. Astfel, Freud recunoştea că 
orice delir este construit în jurul unui sâmbure de adevăr 
[...]. Acest lucru presupune: a) că între subiect şi obiect 
există un raport de omologie sau izomorfie; b) că acest 
raport de cunoaştere - necunoaştere se stabileşte prin 
intermediul unei construcții. Construcţie în spaţiul 
Celuilalt şi a spaţiului Celuilalt ca externalizare a spaţiului 
intern al subiectului. Această construcție este o 
construcţie teoretică. O teorie a obiectului care trimite la 
teoria subiectului prin retroacţiune”. 


Autorul nu este explicit cu privire la condiţiile în care 
proiecția ajunge să permită cunoaşterea reală a 
inconştientului obiectului. Dar important pentru tema 
noastră este că el face legătura între ideea freudiană de 
formare a lumii exterioare prin proiecţie şi ideea, tot 
freudiană, de percepţie reală a inconştientului obiectului în 
măsura în care acest inconştient seamănă cu cel al 
subiectului. 


Curs 5 
NARCISISM ŞI RELAŢIE DE OBIECT 


Libido narcisic - libido de obiect 


Freud a împrumutat termenul de „narcisism” de la 
medicul englez Havelock Ellis, care studia şi el tulburările 
sexuale (la rândul său, Ellis căpătase un mare interes 
pentru lucrările lui Freud). Individul narcisic este profund 
interesat de propria sa persoană; Freud era de părere că 
schizofrenul, cufundat în lumea să bântuită de voci, 
halucinaţii şi deliruri, merita a fi calificat drept „narcisic”. 
Freud însă a explicat acest aspect în termenii teoriei lui. — 

El a detectat mai multe laturi ale narcisismului. In 
Introducere asupra narcisismului (1914), întrebându-se 
care este destinul libidoului în schizofrenie, el remarcă: 


„Libidoul retras din lumea exterioară îi este oferit 
eului, astfel încât apare o atitudine pe care o putem numi 
narcisism |şi care reprezintă] amplificarea şi manifestarea 
mai clară a unei stări ce existase şi înainte. Acest 
narcisism apărut prin retragerea investirii de obiect poate 
fi conceput ca o stare secundară, construită pe baza unui 
narcisism primar”. Mai încolo, în acelaşi text, el vorbeşte 
despre alegerea obiectului iubirii în funcţie de tipul 
narcisic: 

„Iubim: [...] 

a) Ceea ce suntem noi înşine; 

b) Ceea ce am fost noi înşine; 

c) Ceea ce am vrea noi să fim; 

d) Persoana care a fost o parte din propriul nostru 
sine”. 


Aşadar, Freud distingea un narcisism primar (asupra 
căruia a oferit versiuni contradictorii), un narcisism 
secundar şi o alegere de obiect narcisică. 

În perioada în care a scris articolul despre narcisism, 
Freud încerca să-şi consolideze concepţia asupra eului şi, 
pe de altă parte, să păstreze noţiunea de libido, la care 
Jung renunţase încet-încet, provocând o polemică între el 
şi fostul său mentor. În 1909, Freud îi scria deja lui Jung, 
exprimându-şi temerile cu privire la abandonarea acestui 
concept - care îi permisese întotdeauna să gândească prin 


intermediul metaforei economice sau bancare, însoţită de 
conceptul de investiţie: „[...] sunteţi în pericolul [...] de a 
neglija libidoul, pe care eu l-am pus la loc de cinste”. Trei 
ani mai târziu, Jung nu mai accepta rolul sexualităţii în 
psihoze, iar în 1914, Freud îşi reafirmă viguros intenţia de 
a arăta că teoria sa despre libido se poate aplica şi la 
cunoaşterea psihozei (maladie ce-l mirase şi îl determinase 
să o numească „nevroză narcisiscă”), validându-şi încă o 
dată teoria sa asupra nevrozelor: „Nu pot decât [...] să 
repet că nu am renunţat niciodată la teoria libidoului”. 

Freud încerca deci o unificare prin care să anexeze 
eul la concepţia lărgită despre sexualitate şi, din acest 
moment al evoluţiei gândirii lui, modelul său teoretic 
asupra aparatului psihic va include mereu noţiunea de 
libido. Dar complexitatea propriei sale gândiri din eseul 
despre narcisism îi dă un „disconfort evident” privind 
raportul dintre pe de o parte, un libido al eului şi un libido 
de obiect, iar pe de altă parte, un libido sexual şi pulsiunile 
eului: 


„[...] dacă îi atribuim eului o investire primară de 
libido, de ce ar fi necesar să distingem un libido sexual de 
o energie nesexuală a pulsiunilor eului? Dacă am concepe, 
la bază, o energie psihică de un singur tip, nu am scăpa 
oare de toate dificultăţile apărute atunci când distingem 
energia pulsiunilor eului de libidoul eului, apoi libidoul 
eului de libidoul de obiect?” 


Mai încolo în text, Freud încearcă să explice această 
distincţie conceptuală între libido (sexual) şi pulsiunile 
eului - diferenţă ce corespunde celei dintre foame şi iubire 
- prin consideraţii bilogice: cum individul duce o dublă 
existenţă, una pentru el însuşi şi una pentru specie, putem 
păstra în teorie ambele registre energetice, unul sexual şi 
unul nesexual. J. Laplanche clarifică această distincţie: în 
toată opera freudiană până în anii '20, pulsiunile eului 
desemnează marile funcţii vitale, al căror scop este 
autoconservarea. Ca pulsiuni nesexuale, ele se opun 


constant pulsiunii sexuale. Pe de altă parte, libidoul eului 
se situează la celălalt capăt al dualismului, desemnând o 
investire sexuală a obiectului-eu, în opoziţie cu libidoul de 
obiect, în cazul căruia sexualitatea este investită în 
exterior. 

În lucrarea sa centrală asupra narcisismului, Freud 
avansează în teoria lui despre evoluţia libidoului. Pe de o 
parte, narcisismul nu mai este doar o etapă a dezvoltării, ci 
capătă o definiţie structurală; el apare ca o stare de „stază 
a libidoului” pe care nicio investire de obicei nu o poate 
depăşi complet. Pe de altă parte, posibilitatea eului de a 
învesti în el însuşi sau în obiect libidoul, al cărui rezervor 
este, ca şi posibilitatea de a alege un obiect după propria 
sa imagine, ne îndepărtează de modelul pur pulsional al 
alegerii de obiect şi modifică relaţia sa cu lumea 
exterioară. Acest text ne trimite, de asemeni, la începutul 
dezvoltării eului şi al auto-investirii imaginii sale, la 
momentul fondator când el se recunoaşte pe sine. 
Momentul fondator este cel al trecerii de la autoerotism la 
narcisism: 


„[...] este necesar să admitem că la început nu există, 
în individ, o unitate comparabilă cu eul; eul trebuie să 
parcurgă o dezvoltare. Dar pulsiunile autoerotice există 
încă de la origine; autoerotismului trebuie să i se adauge 
ceva nou, o nouă acţiune psihică, pentru a da formă 
narcisismului”. 


În eseul freudian din 1914, libidoul narcisic vine să 
se opună libidoului de obiect, poziţie teoretică 
intermediară între un moment când Freud opune că forţe 
în conflict autoconservarea şi sexualitatea şi un alt 
moment, după 1920, când se confruntă pulsiunea de viaţă 
şi pulsiunea de moarte. În această lucrare, Freud 
analizează relaţiile complexe dintre „atitudinea” narcisică, 
în care libidoul a fost retras şi redirijat spre eu (libido al 


eului), şi atitudinea în care persoanele şi lucrurile 
exterioare fac parte din propriul câmp de interes (libido de 
obiect). Freud compară procesul prin care interesul pentru 
obiect poate fi retras (şi eventual, mai târziu, realocat) cu 
procesul prin care prin care o amibă îşi întinde un fir de 
protoplasmă, un pseudopod, spre obiectele din mediul său, 
pentru a le testa, pentru a stabili dacă este vorba de un 
aliment etc., fir pe care îl poate retrage dacă îşi pierde 
interesul: 


„LExistă] o investire libidinală originară a eului; mai 
târziu, o parte este cedată obiectelor dar, fundamental, 
investirea eului persistă şi se comportă faţă de investirile 
de obiect precum corpul unei celule protoplasmatice faţă 
de pseudopodele pe care le-a emis”. 


El vede retragerea şi reorientarea libidoului ca pe o 
situaţie fluidă, care explică numeroase aspecte din 
psihologia normală sau din schizofrenie. De exemplu, a 
adormi implică o retragere a interesului faţă de lumea 
exterioară şi o investiţie în „unica dorinţă de a dormi” (şi 
în vis). La fel, în cazul maladiei sau al durerii, există o 
retragere a libidoului spre eu sau spre organul particular 
care este bolnav (o durere de dinţi devine singura 
experienţă care contează pentru cel ce suferă, iar în timpul 
durerii, restul lumii nu mai prezintă niciun interes). Freud 
ajunge chiar să stabilească o formulă ce leagă libidoul de 
obiect şi libidoul eului, într-o relaţie invers proporţională: 


„În mare, vedem o opoziţie între libidoul eului şi 
libidoul de obiect. Cu cât creşte unul, cu atât scade 
celălalt”. 


Acest fel de „balanţă energetică” va fi pusă la 
îndoială atât de către alţi psihanalişti, cât şi de Freud 
însuşi, atunci când va studia, trei ani mai târziu, fenomenul 
melancoliei: 


„Conform  analogiei cu  doliul, gândim că el 
[melancolicul] a suferit o pierdere de obiect; din spusele 
lui, este vorba de o pierdere din eul lui”. 


La melancolic, Freud se confruntă deci cu o pierdere 
de obiect care este, în acelaşi timp, o pierdere de eu. 
Aşadar ar exista două niveluri diferite ale raportului dintre 
libidoul eului şi libidoul de obiect. Care sunt ele? Un 
posibil răspuns poate fi găsit în comentariul lui Paul 
Federn asupra utilizării prea largi şi prea imprecise a 
noţiunii de narcisism, ca şi asupra tendinței de a fixa în 
termeni absoluţi opoziții care nu au sens decât într-un 
context specific. Într-un articol despre distincţia între 
narcisismul sănătos şi narcisismul patologic, publicat în 
1936, el spune următoarele: 


„După cum am mai discutat, orice narcisism 
secundar are drept obiect eul său ceea ce a fost încorporat 
de către eu. Aici, antiteza dintre libidoul de obiect şi 
narcisism nu mai constă în raportarea la un obiect, ci în 
natura obiectului, în faptul dacă el face parte din lumea 
exterioară sau este o parte din eu; devine imposibilă o 
distincţie strictă - lucru în perfect acord cu fenomenul 
psihic real - dacă eul înglobează, în măsuri diferite, părţi 
din lumea exterioară”. 


Pe de o parte, libidoul eului are un obiect care este 
tocmai eul, pe de altă parte există o întrepătrundere eu- 
obiect caracteristică  narcisismului, ceea ce face de 
nesusţinut, pentru Federn, distincţia strictă între libido al 
eului şi libido de obiect. Dar dacă tratăm problema „en 
gros”, cum spune Freud, am putea accepta, credem, o 
distincţie libido al eului/libido de obiect, în măsura în care 
este vorba de obiectul extern real. 


Doliu şi melancolie constituie o nouă schimbare de 
perspectivă pentru Freud, deoarece obiectul capătă aici un 


rol major în măsura în care este pierdut (în vreme ce, în 
teoria pulsiunii, obiectul este contingent şi uşor înlocuibil, 
deoarece pulsiunea, conform perspectivei din Proiect de 
psihologie ştiinţifică, are un loc central ca presiune de 
origine biologică ce revendică din partea aparatului psihic 
descărcarea tensiunii pe care ea o produce). 


Pentru a evita confuzii care să conducă la 
nediferenţierea între obiectul extern şi obiectul intern, 
René Diatkine crede că nu ar trebui să vorbim de obiect 
decât referitor la obiectul intern. Pentru el, conceptul de 
obiect desemnează ceea ce este continuu în fluctuațiile de 
investire şi în succesiunea momentelor corespondente. 
„Rămâne deschisă întrebarea: care anume are un efect 
organizator asupra psihismului, pulsiunea sau obiectul?”, 
se întreabă el, înclinând totuşi spre rolul obiectului: „[...] 
acest concept a prins greutate. El a trecut de la rolul de 
suport contingent al jocului pulsional, la cel de organizator 
al vieţii psihice”. Să remarcăm că sugestia lui R. Diatkine, 
de a vorbi de obicei numai referitor la obiectul intern, este 
tocmai ceea ce face Klein în mare parte dar, curios, fără să 
scape de o aceeaşi confuzie între obiectul intern şi obiectul 
extern. 

Incepând cu 1925, Melanie Klein începe să afirme că 
nu există un narcisism primar şi că autoerotismul şi 
narcisismul sunt, la copil, contemporane cu primele relaţii 
de obiect. Observațiile asupra sugarilor, combinate cu 
munca să clinică asupra copiilor şi adulţilor au determinat- 
o să susţină: 


„Ipoteza fundamentală din această carte este că 
primele experienţe pe care le are bebeluşul, cea de 
alăptare şi cea a prezenţei mamei, reprezintă începutul 
relaţiei sale de obiect cu ea. Această relaţie este mai întâi 
o relaţie cu un obiect parţial, deoarece pulsiunile orale- 
libidinale şi orale-distructive sunt dirijate, de la începutul 


vieţii, spre sânul mamei”. 


Este vorba despre inferenţe pornind de la 
comportamentul noului născut şi pornind „de la o anumită 
simpatie faţă de el - o simpatie fondată pe un raport direct 
între inconştientul nostru şi sân”. Vedem bine că Klein, 
când spune „mama”, se referă la un obiect „subiectiv” 
(după expresia winnicottiană), care poate fi sânul, chiar 
hrana, sau mai degrabă ceva ce corespunde cu ceea ce 
percepe observatorul ca fiind obiectul copilului: 


„Relaţiile bebeluşului cu primul său obiect, mama, 
sunt legate de la început de relaţiile sale cu hrană. Iată de 
ce studiul modelelor de atitudini fundamentale faţă de 
hrană pare să fie cea mai bună metodă de a înţelege 
sugarii. [...] La bebeluşi, chiar din primele zile de viaţă, 
putem observa diferenţe considerabile în atitudinea lor cu 
privire la supt, [iar unii] prezintă semne indubitabile de 
iubire şi interes faţă de mama lor, într-o fază extrem de 
precoce - atitudine ce conţine elemente esenţiale ale unei 
relaţii de obiect”. 


După Melanie Klein, relaţia de obiect de la începutul 
vieţii este compusă în esenţă din proiecţii (poziţia schizo- 
paranoidă). În timp ce pentru psihanalişti ca Fairbairn, 
Ferenczi sau Balint atitudinile patogene ale obiectului real 
sunt determinante pentru figura persecutorie a obiectului 
primar, pentru Klein lucrurile stau invers: relaţiile de 
obicei nu se constituie în funcţie de obiectele reale; încă de 
la bun început există fantasme (înnăscute), iar obiectele 
fantasmatice sunt proiectate asupra mamei; astfel, 
accentul este pus pe relaţia de obiect fantasmatică şi pe 
obiectul intern. Rolul obiectului extern este menţionat doar 
în măsura în care el vine să limiteze şi să modereze 
proiecţiile al căror suport este. 

Comparând viziunile freudiană şi kleiniană asupra 
importanţei obiectului extern în economia libidinală, B. 
Brusset remarcă: odată cu problema transformării, de 


către eu, a libidoului de obiect în libido narcisic, sau 
invers, a libidoului narcisic în libido de obiect, la Freud 
devine evidentă ancorarea în realitatea obiectului, şi ea se 
va accentua până la Inhibiţie, simptom şi angoasă. În timp 
ce Melanie Klein, prin relativa exclusivitate oferită 
economiei obiectelor interne, rămâne departe de a face loc 
alterităţii fundamentale a obiectului extern. La fel, există o 
diferenţă esenţială în modul lor de a concepe fantasma: 
pentru Freud, cu teoria sa despre sprijinire, fantasma ţine 
de o experienţă a pierderii, în vreme ce pentru Klein 
fantasma este dată asemenea unei realităţi psihice „deja 
la”. 

Totuşi, credem că Melanie Klein este cea care a 
stimulat cel mai mult orientarea psihanalitică spre relaţia 
de obiect, spre intersubiectivitate şi, la extremă, spre 
interpersonal, prin amploarea pe care a dat-o fantasmei în 
teoria ei şi, în consecinţă, discursului teoretic în termenii 
relaţiei de obiect. Conceptul său de identificare proiectivă 
este dovada cea mai clară a acestui lucru, deoarece el este 
definit ca fantasmă (fără legătură cu obiectul real), dar 
capătă sens numai în momentul când este „aplicat”, în 
clinică, la relaţia transfero-contratransferenţială, deci în 
momentul când obiectul real (care devine analistul în 
mecanismul identificării  proiective) este luat în 
considerare. 

În cea de a doua topică freudiană, relaţiile dintre se 
eu şi supraeu se constituie prin interiorizarea relaţiilor cu 
personajele semnificative din anturajul subiectului (obiecte 
ale dorinţei, obiecte de identificare). Dezvoltând acest 
aspect din teoria freudiană, R. Fairbairn (1944) şi, în 
Franţa, D. Lagache (1961) au descris această interiorizare 
a relaţiilor interpersonale în relaţii intrapersonale. La 
Melanie Klein, abordarea este din direcţie opusă: 
exteriorizarea  fantasmei (deci a relaţiei de obiect 
fantasmatice) în lumea obiectelor reale, dar organizarea 
psihică este descrisă în acelaşi limbaj al relaţiei. Acest 
lucru reiese din modul în care îşi prezintă Klein teoria, iar 
nu din ceea ce spune ea despre teoria sa, pe care vrea să o 


diferenţieze net de cea a lui Fairbairn - printre 
argumentele sale fiind atenţia acordată angoasei, pe când 
Fairbairn accentuează relaţia de obiect. 

Cât priveşte narcisismul, Melanie Klein face diferenţa 
între stadiul narcisic despre care vorbea Freud şi stările 
narcisice. De fapt, Freud descrisese narcisismul şi ca o 
„epocă” în care nu există relaţii de obiect (ce vor apărea 
odată cu Oedip-ul), şi ca o „stare” care vine şi pleacă în 
funcţie de investiţiile eului ca rezervor libidinal: 


În stările narcisice, spune Klein, relaţiile de obiect 
sunt înlocuite cu relaţii de obiect intern. Am putea 
considera că ea a adăugat la lista lui Freud despre 
alegerea obiectului iubirii după tipul narcisic: Iubim, de 
asemeni, „persoana” care a devenit o parte din sine (un 
obiect intern). 

Starea narcisică (numită ulterior de Segal „poziţie 
narcisică”) dă cont de fantasma stranie numită 
„identificare proiectivă” - dar stranietatea ei, am văzut, 
venea mai degrabă din numele său decât din conţinutul 
său. Extinderea acestei noţiuni a transformat-o într-o 
modalitate de identificare narcisică, ne spune Dominique 
Arnoux, modalitate care se situează la polul opus faţă de 
identificările secundare evocate de Freud în constituirea 
supraeului. Freud consideră că supraeul se naşte din 
identificarea cu părinţii iubiţi şi admiraţi în copilăria 
timpurie; este vorba de o identificare introiectivă care 
depinde de o rezolvare, cel puţin parţială, a complexului 
Oedip - direct şi inversat, datorită bisexualităţii psihice - 
deci de o renunțare la obiectele incestuoase. Această 
identificare este secundară, presupunând un doliu reuşit 
după obiect, spre deosebire de identificarea narcisică, 
aceasta implicând o confuzie de identitate (sau, conform 
ilustrării lui Klein referitoare la romanul şi etais vous de ]. 
Green, este posibil şi un schimb de identitate). 


„O altă trăsătură tipică a relaţiilor de obiect 
schizoide este natura lor narcisică. Aşa cum am mai spus, 
atunci când idealul eului este proiectat într-o altă 
persoană, aceasta este iubită şi admirată pentru că ea 
conţine părţile „bune” din subiect. Tot aşa, când relaţia cu 
o altă persoană se bazează pe proiecția în ea a părţilor 
„rele” ale subiectului, ea este de natură narcisică pentru 
că, şi în acest caz, obiectul reprezintă mai ales o parte din 
subiect”. 


Astfel, ca să completăm lista lui Freud despre 
alegerea de obiect după tipul narcisic, putem spune: iubim 
(sau urâm), de asemeni, persoana care a dobândit o parte 
din sine. Am văzut că, în esenţă, mecanismul de 
identificare proiectivă de care vorbeşte Klein nu diferă net 
de cel de proiecţie. Într-adevăr, în pasajul pe care tocmai l- 
am citat, este vorba de proiecția idealului eului său a 
părţilor „rele” din subiect; astfel, natura narcisică a 
relaţiei schizoide este corelată cu mişcarea proiectivă. 
Atunci când proiecția este urmată de introiecţia unui 
obiect care „posedă” deja partea din subiect, se creează un 
cerc vicios ce amplifică angoasa subiectului, ca în situaţia 
în care subiectul introiectează un obiect în care proiectase 
propria sa violenţă. Apare aici un fel de efect de 
bumerang, prin faptul că reintroiecţia se limitează la ceea 
ce fusese proiectat. Tocmai acest lucru îi permite lui Klein 
să afirme: 


„O altă caracteristică a relaţiilor de obiect schizoide 
este artificialitatea lor şi lipsa lor de spontaneitate. În 
paralel, constatăm o perturbare gravă a sentimentului de 
sine sau, dacă putem spune astfel, a relaţiei cu sine însuşi. 
Şi această relaţie pare artificială. Cu alte cuvinte, sunt 
perturbate în egală măsură realitatea psihică şi relaţia cu 
realitatea exterioară”. 


Odată cu remarca despre perturbarea sentimentului 
de sine, regăsim în acest fragment disconfortul identitar al 


lui Fabien, eroul romanului şi etais vous de J. Green. Klein 
vorbeşte aici de narcisism ca de o „relaţie cu sine însuşi”, 
care nu este acelaşi lucru cu „reprezentarea de sine”, 
deoarece se adaugă dimensiunea afectului (sentiment de 
sine). Artificialitatea subliniată de autoare caracterizează 
atât relaţia cu sine cât şi relaţia cu celălalt, adică relaţia cu 
sine şi relaţia cu obiectul real, a cărui alteritate nu este 
recunoscută ca atare; şi obiectul este „artificial”, pentru că 
el constă în proiecţii. Klein o spune de altfel altundeva, 
descriind aceeaşi fantasmă de identificare proiectivă: 


„Să revenim la rolul jucat de proiecţie în 
vicisitudinile angoasei de persecuție. [...] Forma sa de atac 
fantasmatic - în special anal - constă în a umple corpul 
mamei de substanţe şi părţi rele din propria persoană, 
care sunt clivate şi proiectate în interiorul mamei. Aceste 
substanţe şi părţi sunt reprezentate mai ales prin 
excremente, care devin un mijloc de a face rău, de a 
distruge sau de a controla obiectul atacat. Este posibil ca 
întreaga persoană - resimţită ca fiind „rea” - să intre în 
corpul mamei şi să capete controlul. În aceste diverse 
fantasme, eul ia în posesie obiectul exterior - în primul 
rând mama - prin proiecţie, transformându-l într-o 
extensie a propriei persoane. Obiectul devine oarecum un 
reprezentant al eului, iar aceste procese stau, după mine, 
la baza identificării prin proiecţie sau a „identificării 
proiective”. 


lată natura narcisică a acestui mecanism: obiectul 
este „o extensie a eului” obţinută prin proiecţie, iar 
introiecţia „obiectului invadat cu violenţă” are loc în 
interiorul procesului proiectiv, deoarece această introiecţie 
nu aduce nimic în plus faţă de conţinutul proiectat. 
Melanie Klein face o distincţie între acest tip de 
„introiecţie” şi o altă introiecţie, care contribuie la 
dezvoltarea bebeluşului: 


„Odată cu introiecţia obiectului întreg, cam în al 


doilea sfert din primul an de viaţă, au loc progrese în 
direcţia integrării. Aceasta implică schimbări importante 
privind relaţia de obiect [...] şi o percepţie mai bună a 
lumii exterioare, ca şi o sinteză mai reuşită între situaţiile 
interne şi externe”. 


Aşadar, introiecţia care participă la dezvoltarea 
psihică este diferită de reintroiecţia obiectului fantasmatic, 
datorită „mai bunei percepții a lumii exterioare”, adică 
faptului de a percepe obiectul extern real (trebuie să 
adăugăm cuvântul „real” pentru că Klein mai utilizează 
expresia „obiect extern” referitor la situaţii fantasmatice, 
cum este cea a identificării proiective). 

Dacă „interpretăm” pasajul în care Klein vorbeşte de 
proiecţie şi de introiecţie, de realitate interioară şi 
exterioară, ne dăm seama că ea evită să vorbească despre 
„celălalt”, despre „obiectul real” utilizând aceşti termeni, 
dar afirmaţiile sale produc confuzie dacă nu gândim în 
aceşti termeni. Poate că ea şi-a gândit întotdeauna teoria 
incluzând realitatea externă (realitatea psihică a obiectului 
extern), dar nu a vorbit despre ea pentru a nu se îndepărta 
prea mult de subiectivitatea pacienţilor săi. Însuşi Freud, 
chiar dacă afirmă în 1923, despre melancolic, „a trăi 
înseamnă a fi iubit... a fi iubit de către supraeu” (el nu 
spune că a fi iubit înseamnă a găsi satisfacția pulsională), 
el nu va renunţa niciodată la prima sa concepţie, a 
primatului pulsiunii, în care obiectul este ţinut la distanţă. 
În comentariul său asupra acestei poziţii teoretice, A. 
Green ne spune că Freud, după 1914, a neglijat teoria 
narcisismului pentru a-şi accentua opţiunile fundamentale, 
în special cele privind compulsia la repetiţie. Mai exact: 


„|...] dacă Freud se teme de alunecarea spre obiect, 
este pentru că se teme de o regresie a teoriei spre o 
concepţie care subliniază prea mult conjunctură, realul, 
evenimentul, pe care o resimte ca un pericol de a diminua 
partea de inconştient şi de a restabili întâietatea 
conştientului”. 


Această înţelegere a alegerii teoretice freudiene 
(care este şi a sa personală) nu-l va împiedica pe A. Green 
să afirme mai târziu că Freud a avut atâtea dificultăţi în a 
integra teoria sa despre narcisism cu cea despre pulsiunile 
de viaţă şi de moarte datorită, poate, unei concepţii 
insuficiente despre obiect, chiar un obiect descris în 
perspectiva primatului pulsiunii. 


CURS 6 
Leonardo, alias Narcis 


Primul enunţ al lui Freud despre narcisism fusese 
făcut în 1910, în o amintire din copilărie a lui Leonardo da 
Vinci. Ce anume îl incitase să avanseze ipoteza 
narcisismului şi să-i urmărească implicaţiile? Este vorba de 
un anumit tip de iubire, faţă de cineva de acelaşi sex: 

«Am constatat o particularitate evidentă la [...] 
perverşi şi la homosexuali, care nu-şi aleg obiectul iubirii 
după modelul mamei, ci după acela al propriei persoane. În 
mod clar, ei se caută pe ei înşişi ca obiect al iubirii, 
prezentând tipul de alegere de obiect pe care îl putem 
numi narcisic». 


Într-o notă adăugată în 1910 în Trei eseuri asupra 
teoriei sexuale (1905), Freud remarcă faptul că iubirea 
homosexuală poate fi explicată printr-o legătură erotică 
foarte intensă cu mama, în timpul copilăriei timpurii. 
Această legătură este favorizată de însăşi tendinţa 
excesivă a mamei, aşa cum reiese din textul despre 
Leonardo: 


«La toţi bărbaţii homosexuali, a existat în prima 
copilărie, apoi a fost uitată ulterior, o legătură erotică 
foarte intensă cu o persoană feminină, în general mama, 
suscitată sau favorizată de însăşi tandreţea excesivă a 
mamei, însoţită de o absenţă a tatălui din viaţa copilului». 


În aceste condiţii (tandreţe excesivă a mamei şi 
absenţă a tatălui, dar şi anumite «forţe pulsionale»), 
evoluţia ulterioară a unei asemenea legături cu mama 
constă, ne spune Freud, într-o «mutație» pe care o descrie 
astfel: 


«Iubirea pentru mamă [...] cade în refulare. Băiatul 
refulează iubirea pentru mamă, punându-se în locul 
acesteia, identificându-se cu mama şi stabilindu-şi propria 
persoană drept model după care îşi va alege noile sale 
obiecte de iubire. [...] Băieţii pe care adolescentul îi 
iubeşte acum nu sunt decât persoane substitutive şi 
reluări ale propriei persoane din copilărie, pe care le 
iubeşte aşa cum l-a iubit pe el mama când era copil. 
Spunem că el îşi găseşte obiectele iubirii pe calea 
narcisismului, deoarece legenda greacă îl numeşte Narcis 
pe tânărul căruia nimic nu-i plăcea aşa cum îi plăcea 
propria sa imagine în oglindă şi care a fost transformat în 
frumoasă floare cu acelaşi nume». 

Aceste fragmente din «Leonardo» sunt interesante 
pentru că fac referinţă la mitul lui Narcis şi la oglindă sa, 
de asemenea la rolul privirii, ceea ce nu face textul din 
1914 despre narcisism. Aici apare problema raportului cu 
celălalt ca imagine de sine. În mitul său, Narcis nu ştie că 
imaginea care îl fascinează este a sa; el o vede în apă, 
tocmai el a cărui mamă este o naiadă, aşa cum a observat 
Paula Heimann într-o notă la articolul său din 1952, 
Funcţii ale introiecţției şi proiecției în prima copilărie. lată 
nota, în întregime: 


„Termenul de „narcisism” derivă din mitul grec al lui 
Narcis, care se îndrăgosteşte de propria sa imagine 
reflectată într-un râu. Ar trebui totuşi să privim acest 
episod în contextul său. Mitul (care a fost transmis în 
variante diferite) se desfăşoară, în esenţă, astfel: o nimfă 
(imortalizată mai târziu ca Eco - idee subtilă, deoarece ea 
reprezintă o combinaţie de recompensă şi pedeapsă pentru 


că a fost atât de vorbăreaţă) era îndrăgostită de Narcis, 
dar acesta a respins-o. Ea a implorat-o pe Afrodita să o 
răzbune, iar Afrodita a acceptat, determinându-l pe Narcis 
să creadă că imaginea să reflectată în apă este o nimfă 
acvatică. El se îndrăgosti nebuneşte de frumoasă creatură 
pe care o vedea în apă şi încercă să o îmbrăţişeze. 
Frustrarea pe care o simţi în urma insuccesului se reflectă 
şi ea pe figura pe care o privea. Narcis crezu că nimfa era 
supărată, ceea ce provocă în el dorinţa de a o consola şi de 
a o salva. Astfel, el suferea nu numai datorită insatisfacţiei 
privind dorinţele sale erotice, dar şi datorită incapacității 
de a uşura suferinţa obiectului iubit. În cele din urmă, el 
muri de inimă rea. Fu metamorfozat în floarea care îi 
poartă numele. 

Conform acestui mit, grecii nu credeau că iubirea de 
sine este o stare primară, ci îi atribuiau caracterul complex 
al iubirii obiectale. Tocmai acest fapt, de a trăi toate 
emoţiile iubirii de obiect, de la dorinţa erotică până la grijă 
faţă de suferinţa obiectului şi dorinţa de a-l ajuta şi de a-i 
reda fericirea, constituie la Narcis pedeapsa pentru a-i fi 
provocat lui Eco durerea de a iubi fără a fi iubit. În vreme 
ce, obiectiv vorbind, el se iubeşte pe sine (propria imagine 
reflectată în apă), subiectiv vorbind, el iubeşte o altă 
persoană. Din culpabilitatea de a o fi respins pe Eco, el 
trebuie să se angajeze în doliul după un obiect inaccesibil 
(pierdut) şi să cadă într-o depresie suicidară. 

Nu intenţionez o analiză completă a mitului, voi 
adăuga doar o remarcă: Narcis, atunci când priveşte în 
apă şi îşi contemplă imaginea, o tratează ca pe un obiect. 
Dacă aplicăm o regulă obişnuită de interpretare şi 
presupunem contrariul a ceea ce se afirmă, apare o 
semnificaţie mai profundă. Narcis priveşte în lumea 
exterioară, în apă, dar se sugerează semnificaţia 
inconştientă opusă: el priveşte în interiorul său. În acest 
caz, se conturează fantasma inconştientă despre un obiect 
(iubit) plasat în interiorul subiectului, iar aceasta stă la 
baza identificării subiectului cu un obiect care, în 
conţinutul manifest al mitului, este reprezentat prin 


reflexia fidelă a subiectului, luată în mod eronat drept un 
obiect. Faptul că Narcis este fiul unei nimfe acvatice 
accentuează un asemenea aspect. 

Este remarcabil că acest concept grec asupra 
narcisismului se arată atât de apropiat de descoperirile 
Melaniei Klein, descoperiri obţinute în mod empiric, fără o 
bază teoretică preconcepută, urmărind doar fantasmele 
prezentate de copii în analiza lor”. 


În Introducerea din Noi direcţii... ]. Riviere vorbeşte 
de această notă despre mitul lui Narcis, raportând mitul la 
poziţia depresivă şi la „experienţa umană seculară de 
tristeţe şi disperare în urma pierderii celor dragi”, 
experienţă ce poate fi urmată de moarte. Autoarea vede 
importanţa acestui fragment numai în termenii relaţiei de 
obiect, lucru care nu ne miră, ţinând seama că este vorba 
de o carte despre sistemul teoretic kleinian. Dar credem că 
nota respectivă ar putea spune mai mult decât simpla 
ilustrare a valabilităţii acestui sistem. 

Care este contextul din carte în care apare notă 
despre Narcis? P Heimann o adaugă pentru a-şi susţine 
ipoteza că, în starea narcisică, obiectul exterior este urât şi 
respins aşa încât subiectul să-şi poată iubi obiectul intern, 
care este fuzionat cu eul, şi să obţină plăcere din asta, 
modalitate folosită „de eul infantil, ca să scape de 
frustrare”. În articolul său, ea face diferenţa între 
gratificarea autoerotică şi narcisism, prin faptul că în 
primul caz subiectul se îndreaptă către sânul intern, iar în 
al doilea caz el se retrage de la sânul exterior, stare 
narcisică având un element de agresivitate mai puternic 
decât starea  autoerotică. După Heimann, această 
perspectivă ar explica dificultăţile din analiza pacienţilor 
narcisici şi ar cere o reconsiderare a ideii freudiene că 
narcisismul precede relaţia de obiect. 

Aşadar, Narcis îşi tratează imaginea din apă ca pe un 
obiect. Heimann ne spune că la baza stării narcisice există 
o relaţie de obiect, că nu putem opune narcisismul şi 
relaţia de obiect. Totuşi, prin modul în care iese din 


această opoziţie, ea creează o nouă opoziţie (privind 
acelaşi raport narcisism / relaţie de obiect): opoziţia intern 
/ extern sau obiectivitate / subiectivitate. Dacă exprimăm 
notă despre Narcis în termenii restului cărţii, obţinem 
următoarele: din punct de vedere obiectiv, Narcis se 
retrage de la Eco (obiect extern urât) pentru a iubi 
obiectul intern fuzionat cu eul (deci pe sine însuşi); din 
punct de vedere subiectiv, el se îndreaptă spre o nimfă 
acvatică (tratată ca obiect extern iubit). Sau, altfel spus: 
din punct de vedere obiectiv, Narcis se află într-o stare 
narcisică, în timp ce, din punct de vedere subiectiv, el se 
află într-o stare de iubire obiectală. 

Apare atunci întrebarea: cum stabilim obiectivitatea, 
în acest context? Cum stabilim dacă imaginea pe care o 
vede Narcis în apă este el însuşi sau o altă persoană, dacă 
este vorba de un obiect intern sau extern, dacă el „se 
îndreaptă spre...” sau „se retrage de la...”, dacă el iubeşte 
sau urăşte? Singura modalitate de a stabili cine este 
imaginea din apă constă într-o privire exterioară cuplului 
format din Narcis şi imaginea sa (luată drept altcineva). 
Numai un tert poate spune că Narcis este singur (cu el 
însuşi) şi că, dacă există vreun obiect, acela nu poate fi 
decât el însuşi. Prin acest raţionament, ajungem astfel la 
rolul fundamental al triangulării în distincţia faţă de 
celălalt şi faţă de obiect (B. Brusset). 

Pe de altă parte, chiar dacă Narcis nu ştie, la nivel 
conştient, că imaginea pe care o vede în apă este a sa, ne 
spune Heimann, el o „ştie” inconştient: privirea în lumea 
exterioară are semnificaţia inconştientă a unei priviri în 
propriul interior. Cu privire la acest fel de „ştiinţă”, 
Heimann este mai specifică în legătură cu clivajul 
obiectului (extern - urât, Eco; intern - iubit, imagine de 
sine în apă): 


„Cu toate acestea, tehnica clivajului obiectului în 
două părţi derivă din premisa fundamentală că cele două 
obiecte sunt cumva unul singur. Tehnică nu reuşeşte decât 
parţial, iar plăcerea din narcisism este incompletă, într-o 


măsură mai mare decât în simpla gratificare autoerotică 
(faptul că, într-un moment sau altul, bebeluşul îşi dă seama 
de caracterul nesatisfăcător al sânului intern fantasmatic 
este de o importanţă capitală, prin aceea că îl determină să 
revină spre sânul real din lumea exterioară”. 


Să abordăm acum, pe scurt, problema morţii lui 
Narcis din „durerea de a iubi fără răspuns”. Guy Rosolato, 
în comentariul său despre obiectul de proiecţie narcisică, 
arată că natura narcisică a acestuia reiese din efectul său 
de dublu, el fiind de fapt proiecția corpului fantasmatic 
care asumă întreaga polarizare sexuală (după V. Tausk). 
Acest obiect de proiecţie  narcisică, corespunzând 
obiectului identificării proiective descrise de Melanie 
Klein, suportă o dublă orientare fantasmatică: fie cea de a 
trimite la Acelaşi prin similitudinea sa de dublu, fie cea de 
a sublinia diferenţa dublului în calitate de duplicat. In 
ambele cazuri, imaginea dublului conţine în schema să 
esenţa confruntării cu pulsiunea de moarte, deoarece: pe 
de o parte, dacă obiectul este redus la Unic, el tinde să se 
distrugă pe el, distrugând Unicul care nu-şi mai găseşte 
reprezentarea în care să se susţină că „alt” imaginar; pe 
de altă parte, dacă obiectul este o „aparenţă de alteritate 
exterioară”, aceasta impune din nou „abolirea, pentru a 
salva identitatea originară a Unicului ameninţat”. 

Obiectul de proiecţie narcisică poate deci să nu se 
arate ca dublu, aderând în totalitate la un obiect real (ca la 
Leonardo sau ca la Narcis în convingerea să), sau 
dimpotrivă, să apară ca un dublu (ca la Narcis în „premisa 
să inconştientă” că obiectul intern fuzionat cu eul, pe deo 
parte, şi obiectul din apă, pe de altă parte, sunt unul şi 
acelaşi). În toate cazurile, ne spune Rosolato, el trebuie 
luat ca punct de reper esenţial în organizarea narcisică a 
psihozei: 


„Înainte de toate, este vorba de o relaţie duală care 
se menţine fixând şi tamponând o angoasă primitivă faţă 
de orice relaţie triangulară, în care se manifestă Celălalt 


printr-o relaţie de Necunoscut şi care pune în cauză însuşi 
principiul Legii; relaţia duală operează obturând acest 


x 


punct prin construirea obiectului de proiecție narcisică”. 


Dacă Melanie Klein pune accentul, odată cu noţiunea 
sa de identificare proiectivă, pe apărarea de natură 
psihotică împotriva angoasei de anihilare a eului (ce 
produce, prin deflectarea pulsiunii de moarte, atacul sadic 
şi controlul asupra obiectului prin această fantasmă 
omnipotentă), G. Rosolato, descriind acelaşi mecanism de 
identificare proiectivă, subliniază apărarea, tot psihotică în 
esenţă, împotriva angoasei faţă de relaţia triangulară. 
Aceasta ameninţă subiectul prin alteritatea şi sexualitatea 
pe care le presupune şi care ar putea pune subiectul în 
situaţia de a se confrunta cu un necunoscut ce i se refuză. 
Astfel, remarcă autorul, „dorința este deviată de la 
sexualitate şi de la relaţia cu celălalt, pentru a se evita 
necunoscutul din ele”. 


Însuşi Freud, în textul său despre Leonardo, a făcut 
legătura între relaţia narcisică (faptul de „a-şi găsi obiectul 
iubirii pe calea narcisismului”) şi absenţa unei relaţii 
triangulare. În analiza sa despre fantezia lui Leonardo cu 
vulturul, Freud arată că această amintire are un conţinut 
mnezic - vulturul îşi introduce coada în gura copilului - 
care a fost remaniat într-o situaţie homosexuală, dar prin 
intermediul semnificației „mamă care îi dă copilului să 
sugă”. Descriind presupusa geneză a fanteziei cu vulturul, 
el găseşte necesar să descompună amintirea în „conţinutul 
său mnezic real”, pe de o parte, şi „motivele ulterioare 
care îl modifică şi îl deformează”, pe de altă parte, şi 
precizează: 


„În cazul lui Leonardo, credem că ştim acum 
conţinutul real al fanteziei; înlocuirea mamei cu vulturul 
arată ceea ce resimte copilul: absenţa tatălui şi faptul de a 


fi rămas singur cu mama. Naşterea nelegitimă a lui 
Leonardo se potriveşte cu fantezia sa cu vulturul. 


În fantezia cu vulturul, faptul real de a suge la sânul 
matern a fost transformat, spune Freud, în cel de a primi 
laptele, deci în pasivitate, şi prin aceasta într-o situaţie cu 
caracter homosexual. Cum această situaţie presupune 
pentru subiect un obiect care să fie „reluarea propriei sale 
persoane din copilărie” (pe cale narcisică) şi, în acelaşi 
timp, repetarea neîncetată a „mecanismului prin care el şi- 
a dobândit homosexualitatea” (mecanism favorizat de 
absenţa tatălui), putem conchide că există în comentariul 
freudian o asociere indirectă între căutarea obiectului 
narcisic şi menţinerea unei relaţii duale prin această 
„Privire în oglindă” ce trimite la Narcis. 

Ce anume vede acesta când priveşte în apă? Pe de 
altă parte, ce anume caută să vadă când priveşte în apă? 

Pentru a răspunde la aceste întrebări, să încercăm a 
prezenta perspectiva lui Winnicott asupra relaţiei între 
privirea copilului mic şi privirea mamei. Pentru acest 
autor, chipul mamei reprezintă precursorul oglinzii şi el 
recunoaşte că, până la un punct, l-a influenţat articolul lui 
Lacan despre „Stadiul oglinzii”, care aborda funcţia 
oglinzii în dezvoltarea eului. Dar ceea ce aduce el nou este 
ideea unei oglinzi „vii”, mama, deci a unei oglinzi care nu 
reprezintă doar imaginea corpului, ci şi imaginea afectului. 
lată ce spune Winnicott în legătură cu aceasta: 


„Ce vede bebeluşul atunci când îşi îndreaptă privirea 
spre faţa mamei? În general, el se vede pe el însuşi. Cu 
alte cuvinte, mama îl priveşte pe bebeluş, iar ceea ce 
exprimă Chipul ei se află în relaţie directă cu ceea ce vede 


n 


ea. 


Cuvântul „oglindă” este utilizat aici în sens figurat, 
sensul rolului mamei care îi oglindeşte bebeluşului 
propriul lui sine. 


Pe măsură ce copilul se dezvoltă psihic, el devine tot 
mai puţin dependent de reflectarea de sine pe care i-o 
oferă chipul mamei (dar şi cel al tatălui său al fraţilor). 
Winnicott mai descrie cazul în care mama nu poate 
reflecta sinele copilului, nu poate fi o oglindă, manifestând 
o „relativă lipsă maternă”, iar copilul nu beneficiază de „un 
schimb semnificativ cu lumea, deoarece chipul mamei nu 
exprimă decât propria ei „dispoziţie”. 

Winnicott nu discută despre cealaltă extremă de pe 
scala schimburilor de priviri dintre mamă şi bebeluş: ce s- 
ar întâmpla dacă faţa mamei nu ar exprima decât sinele 
copilului şi nimic altceva, adică nu ar fi decât o oglindă? 
Desigur, el nu vorbeşte despre asta pentru că este o idee 
pur teoretică, poate chiar absurdă. Copilul ştie că mama să 
nu este doar o oglindă, aşa cum ştie (spune Winnicott) 
atunci când mama să exprimă propria ei dispoziţie. 

Să remarcăm totuşi că această extremă teoretică 
apare ca posibilitate în cazul lui Narcis privindu-se în apă: 
spre deosebire de copilul ce priveşte faţa mamei şi copilul 
ce se priveşte în oglindă, Narcis nu ştie (cel puţin, la 
nivelul manifest al mitului) că are de a face cu o oglindă. El 
crede că vede o nimfă care nu-i întoarce decât ceea ce îi 
trimite el; ea reprezintă un obiect fără alteritate, iar dacă 
ţinem cont de faptul că Narcis este fiul unei nimfe 
acvatice, ea reprezintă o mamă inaccesibilă deoarece nu 
are un corp propriu. 


Am putea astfel completa viziunea despre dezvoltare 
a lui Winnicott: copilul îşi caută sinele în privirea mamei, 
dar caută şi ceva din „dispoziţia mamei”. Narcis se căuta 
pe sine în privirea nimfei pe care credea că o vede în apă, 
dar ceea ce a primit era el însuşi şi nimic mai mult: 
narcisismul „pur” înseamnă moarte. Sau, cum spune A. 
Green, fascinația pentru „dublu” înseamnă fascinația 


pentru Nirvâna. 

Winnicott atinge acest punct atunci când afirmă că a 
se vedea pe chipul mamei semnifică pentru copil un proces 
cu direcție dublă, apoi când vorbeşte despre ceea ce el 
numeşte „identificări încrucişate”. Este vorba de un capitol 
separat din cartea să Joc şi realitate, din care, citindu-l cu 
atenţie, putem deduce că, de fapt, metafora sa despre 
oglindă, conceptul său de identificări încrucişate şi 
identificarea proiectivă „normală” descrisă de Bion dau 
cont de un acelaşi proces, prin care subiectul se descoperă 
pe el însuşi în celălalt (în privirea, în vocea, în corpul, în 
cuvintele celuilalt). 

Paradoxal aşadar, narcisismul se opune iubirii prin 
tendinţa sa de a controla (unul din scopurile identificării 
proiective) şi de a anula puterea celuilalt asupra sinelui, 
cum subliniază A. Green, dar un narcisism „anobiectal” 
conduce la autoanihilare printr-un „efect de oglindă” a 
cărui perfectă  circularitate „capătă o dimensiune 
turbionară în care [subiectul] este prins ca într-un dans 
macabru, ce-l antrenează spre o dispariţie care îl ameninţă 
şi îl fascinează deopotrivă” (G. Bonnet). Astfel, opoziţia 
între narcisism şi libidoul obiectal trebuie relativizată 
conform unei perspective mai complexe asupra 
funcţionării psihice. 


Astăzi, numeroşi autori recunosc existenţa relației de 
obiect narcisice (care s-ar situa între iubirea obiectală şi 
replierea narcisică), aspectele pozitive ale narcisismului şi 
versantul său dublu: „narcisismul de viaţă” şi „narcisismul 
de moarte” (A. Green), aspectele trofic şi distructiv ale 
narcisismului (G. Rosolato). În prezent, se admite în 
general că  narcisismul este o organizare psihică 
funcţionând nu numai în opoziţie cu relaţia de obiect, ci şi 
paralel sau împreună cu aceasta. 

În articolul său din 1908 asupra „simptomului 
narcisism”, I. Sadger descria deja narcisismul că efectul 


iubirii din partea obiectului şi că efectul identificării 
subiectului cu acest obiect: 


„Ca fundament al narcisismului, constatăm aşadar 
[...] admiraţia mamei pentru copil şi, plecând de la această 
iubire, constatăm o identificare cu ea, ca în jocurile 
copiilor. Bolnavul se admiră [...], jucând în acelaşi timp şi 
rolul mamei, şi rolul copilului care a fost”. 


Această identificare cu mamă iubitoare va fi 
menţionată, doi ani mai târziu, în analiza freudiană asupra 
narcisismului lui Leonardo. El, ne spune Freud, conservă 
iubirea mamei în inconştient şi „îi rămâne astfel fidel 
mamei”. Dar este vorba de o fixaţie şi o fidelitate cu „rută 
indirectă”, ca să folosim o expresie a lui Otto Kernberg. În 
1920, în Dincolo de principiul plăcerii, Freud va reluă 
ideea „reproducerii scenice” inversate, având scopul 
pentru subiect de a deveni stăpân pe „intensitatea 
impresiei” provocate de un eveniment (penibil, de această 
dată): 


„Să spunem că medicul a examinat gâtul copilului 
său l-a supus unei mici operaţii: sunt amintiri penibile pe 
care copilul le va evoca totuşi în jocul său ulterior; vedem 
bine ce fel de plăcere poate aduce o astfel de reproducere 
şi care poate fi sursa ei: substituind pasivitatea cu care 
suportase evenimentul penibil, cu activitatea jocului, el îi 
provoacă partenerului de joacă suferinţele a căror victimă 
le fusese el însuşi, exercitând astfel asupra celuilalt 
răzbunarea pe care nu i-o poate aplica medicului”. 


Anna Freud se sprijină pe acest exemplu atunci când 
prezintă, în 1936, mecanismul de identificare cu agresorul, 
prin care copilul „se transformă” dintr-o persoană 
ameninţată într-o persoană amenințătoare (who makes the 
threat). Ea arată că acest lucru este posibil printr-o 
„combinaţie particulară de introiecţie şi proiecţie”, ce 
presupune o „inversare de roluri” (reversal of roles). Nu 


este dificil de văzut un acelaşi mecanism de „permutare” 
în textul despre Leonardo. 

Freud îl compară pe Leonardo cu Narcis şi cu iubirea 
acestuia pentru propria sa imagine în oglindă. Dar maniera 
în care este explicată „calea” lui Leonardo ne arată un 
model de relaţie narcisică mai apropiat de iubirea 
obiectală decât este relaţia narcisică a lui Narcis. In 
ambele cazuri, este vorba de o iubire pentru o „aparenţă 
de alteritate exterioară” (căci obiectul extern este iubit în 
măsura în care trimite la Acelaşi”, în ambele cazuri există 
miza controlului asupra obiectului narcisic. Ceea ce găsim 
în plus la Leonardo este identificarea cu mama. Să 
observăm totuşi că şi în mitul lui Narcis există un anumit 
„trecut” cu privire la momentul când tânărul se 
îndrăgosteşte de imaginea să: înainte să aibă relaţia cu 
„frumoasa creatură” zărită în apă, el o respinsese pe nimfa 
Eco, iar aceasta murise de durere că iubea fără răspuns. 
„Răspunsul” va avea loc altundeva şi altcândva, printr-o 
„reproducere scenică inversată”: Narcis însuşi moare din 
dragoste fără răspuns. În comentariul său despre acest 
subiect, G. Bonnet observă că: 


„|...] acest răspuns, acest efect de bumerang [...] este 
un efect de structură, cu atât mai logic cu cât se situează 
în afara timpului, în repetarea identicului inversat. 
Psihanaliza lacaniană şi structuralismul în general au 
accentuat acest aspect, al caracterului implacabil, 
inevitabil al întoarcerii [împotriva propriei persoane]”. 


Să revenim la Leonardo. Homosexualul iubeşte un 
băiat care-l reprezintă pe el însuşi şi, în consecinţă, se 
iubeşte pe sine în imaginea băiatului pe care îl alege ca 
obiect sexual. „Spunem că îşi găseşte obiectele iubirii pe 
calea narcisismului”, scrie Freud. Dar, pentru că s-a 
identificat cu mama sa şi cu faptul de a se iubi aşa cum o 
făcea mama sa, este vorba de o identificare narcisică. 
Încercând să arate că însuşi drumul psihologiei freudiene 
conţinea germenele teoriei kleiniene, Donald Meltzer 


afirmă: 


„|...] treizeci şi şase de ani mai târziu, această 
noţiune [de identificare narcisică] îşi va găsi continuarea, 
odată cu conceptul kleinian de identificare proiectivă ca 
primă descriere a unui mecanism realizând o identificare 
narcisică”. 


În literatura kleiniană, utilizarea conceptului de 
identificare proiectivă a devenit aproape sinonimă cu 
noţiunea de narcisism, iar poziţia schizo-paranoidă a fost 
considerată o „poziţie narcisică” (H. Segal, 1983), în care 
constatăm o lipsă de preocupare faţă de soarta obiectului 
extern. 

Şi în psihanaliza nekleiniană se discută despre 
raportul dintre identificarea proiectivă şi narcisism. 

În Franţa, Florence Guignard s-a ocupat cu 
clarificarea noțiunii inventate de Melanie Klein, cu 
dezvoltarea şi integrarea ei în gândirea freudiană. Ea arată 
că Klein, pentru a explora identificările descrise de Freud 
ca „narcisice”, a folosit conceptul de „clivaj al eului”, 
propus de Freud în 1938 ca proces defensiv în raport cu 
perversiunea. După Guignard, Klein a sesizat întreaga 
dimensiune a problemei limitelor dintre realitatea 
exterioară şi realitatea psihică; ea înţelege astfel că 
fantasma narcisică este o fantasmă de putere asupra unei 
persoane din realitatea exterioară, în care subiectul îşi 
proiectează omnipotenţa şi cu care se poate identifica într- 
un mod special, care îl scuteşte de a mai trece prin 
durerosul travaliu de doliu după Celălalt, travaliu ce ar 
conduce la  identificările  introiective  post-oedipiene 
descrise de Freud. De la descoperirea kleiniană a 
„relaţiilor de obiect parţial”, starea narcisică nu mai poate 
fi considerată o stare anobiectală, păstrându-şi totuşi, 
datorită combinărilor de clivaj şi identificare proiectivă, 
caracterul autarhic ce-l impresionase atât de mult pe 
Freud. Prin aceste mecanisme, „orice parte din Eul clivat 
se poate combina, virtual, cu orice parte din obiectul 


clivat”. Freud remarcase deja că identificările narcisice se 
făceau de obicei cu un singur detaliu perceput la persoana- 
obiect al identificării. Lui „doresc acest atribut al Celuilalt” 
îi corespunde „eu sunt obiectul dezirabil”; există o 
denegare, pe de o parte, a restului eului, iar pe de altă 
parte, a restului persoanei-scop din realitatea exterioară, 
şi aici se justifică termenul de „schizoid”. F. Guignard 
consideră că descrierea pe care o face Melanie Klein în 
1946, despre clivaj şi identificare proiectivă ca prime 
mecanisme de apărare caracteristice primelor relaţii de 
obiect, îşi păstrează întreaga să valoare, cu condiţia a doua 
precizări: 


„1) Nicio viaţă psihică nu se poate naşte fără ajutorul 
unei alte vieţi psihice care să utilizeze identificarea 
proiectivă pentru a „visa” existenţa psihică a noului venit 
(Bion). 

2) Aceste mecanisme de clivaj şi de identificare 
proiectivă trebuie înţelese că fiind complexul defensiv [...] 
utilizat cel mai frecvent împotriva suferinţei inerente 
poziţiei depresive centrale, adică împotriva doliului faţă de 
posesia asupra  Celuilalt. [...] Intreaga patologie a 
narcisismului poate fi considerată ca o utilizare 
omnipotentă a identificării proiective ca apărare împotriva 
pierderii Celuilalt, trăită de subiect ca o pierdere de sine 
însuşi”. 


Această „veritabilă respiraţie psihică” - cum spune 
Guignard - realizată de identificarea proiectivă nu devine 
comprehensibilă decât în contextul raportului dintre lumea 
internă şi lumea externă, sau dintre sine şi obiectul extern 
real: dacă se pune problema doliului după posesia asupra 
Celuilalt, se pune şi problema percepţiei alterităţii şi a 
imposibilității posesiei asupra Celuilalt ca atare. 

Cine are dreptate cu privire la scopul apărării prin 
identificare proiectivă: F. Guignard, care o urmează pe M. 
Klein şi afirmă că este vorba de o apărare împotriva 
pierderii Celuilalt (văzută ca o pierdere de sine, subiectul 


fiind într-o poziţie narcisică), sau G. Rosolato, care susţine 
că identificarea proiectivă este o apărare împotriva 
angoasei provocate de orice relaţie triangulară, care 
exprimă existenţa unui Celălalt? Ce anume evită mai mult 
subiectul prin această apărare care îl instalează în relaţia 
duală: angoasa de a rămâne singur cu distructivitatea să şi 
ameninţarea cu propria anihilare? sau mai degrabă 
angoasa de a fi în trei, triangularizare care îi aduce 
ameninţarea  alterităţii obiectului şi ameninţarea 
reprezentată de sexualitate? 

Credem că aceste două variante nu se exclud 
neapărat. O apărare care menţine o relaţie duală poate 
viza ambele tipuri de angoasă: cea de pierdere a obiectului 
şi, în acelaşi timp, cea de a fi în prezenţa obiectului 
(considerat în alteritatea să). Astfel, identificarea 
proiectivă ar fi mecanismul prin care subiectul îşi creează 
o aparență de relație de obiect, dacă privim relaţia 
veritabilă de obiect ca implicând alteritatea acestuia. 


Curs 7 
Clinica identificării proiective 
Otto kernberg 


Pentru a ilustra utilizarea identificării proiective la un 
nivel cvasipsihotic şi necesitatea, în ce îl priveşte pe 
analist, de a se retrage temporar din poziţia de 
neutralitate tehnică, O. Kernberg descrie o şedinţă din 
cursul celui de al treilea an de terapie cu un pacient care 
«prezenta o personalitate paranoidă, cu o organizare limită 
a personalităţii» (1988). 

lată, pe scurt, conţinutul şedinţei. Pacientul soseşte 
la şedinţă <«livid de furie» şi-l acuză pe terapeut că 
provocase, în afara terapiei, ruptura relaţiei dintre pacient 


şi o anumită doamnă care recunoscuse că îl cunoştea pe 
Kernberg. La început, analistul încearcă să interpreteze ca 
de obicei, dar aceasta nu face decât să amplifice furia 
pacientului, care cerea o mărturisire «onestă» despre 
«manipularea» respectivă. Temându-se de o pierdere a 
controlului din partea pacientului, analistul îi cere să îl 
asigure că nu-l va ataca fizic. Pacientul se conformează, 
adăugând că toată povestea i se pare deodată mai puţin 
importantă şi că îi face bine faptul că terapeutului i s-a 
făcut teamă şi că i-a mărturisit asta. 

Autorul ne arată că este vorba de o punere în acta 
relaţiei dintre tatăl pacientului şi pacientul aflat în ipostaza 
de copil îngrozit, paralizat, scenă în care analistul joacă 
rolul copilului, iar pacientul, rolul tatălui său coleric. 
Faptul că analistul îşi recunoaşte teama diminuează 
sentimentul de umilire şi de ruşine al pacientului, în a fi 
terorizat de către tată. Posibilitatea pentru pacient de a-şi 
exprima furia contra celuilalt, fără pericolul de a-l 
distruge, îi permite să tolereze propria sa identificare cu 
tatăl crud. Pacientul regresează de la proiecţie la 
identificare  proiectivă, activând relaţia cu tatăl şi 
inversând rolurile. 

După Kernberg, identificarea proiectivă este un 
mecanism major, implicat în activarea relaţiilor de obiect 
primitive şi a apărărilor împotriva acestora, în timpul 
transferului regresiv al pacienţilor cu o organizare limită a 
personalităţii. În comentariul său despre un alt caz, dar 
care rămâne valabil şi pentru cel tocmai relatat, el explică 
modul în care au decurs lucrurile între pacient şi el: 


«Acest caz ilustrează o activare tipică a identificării 
proiective, cuprinzând proiecția unui aspect intolerabil 
[din sine], inducerea comportamentală în mine a atitudinii 
interioare corespondente, controlul subtil exercitat asupra 
mea [...], control care m-a menţinut temporar prizonier al 
acestui aspect proiectat [...], şi aptitudinea să potenţială 
de a fi în empatie cu ceea ce proiectase în mine, deoarece 
corespundea cu reprezentarea să [de sine]. Acest exemplu 


mai arată cum ceea ce a fost proiectat constituie o 
reprezentare de sine, chiar dacă la un nivel diferit». 


Utilizăm acest exemplu - foarte schematic din pricină 
că este prezentat la un nivel mai degrabă comportamental 
- pentru a da cont de un fenomen a cărui existenţă o 
presupunem în condiţii asemănătoare, dar care are loc, 
deseori, într-un mod mai subtil. Este vorba de un moment, 
în cursul identificării proiective, când nu există încă o 
reprezentare internă a sinelui-având-o-anumită - trăire, 
moment fertil tocmai pentru figurarea, în fața subiectului 
însuşi, a acestei reprezentări interne ce lipsea. Dar fiindcă 
pacientul nu are încă posibilitatea psihică de a se 
recunoaşte în analistul care tocmai resimte acel afect 
particular (nu posedă reprezentarea internă de sine pe 
care să o compare cu cea externă), el nu se poate «vedea» 
decât din perspectiva analistului. Odată ce a fost atins 
acest punct, subiectul îşi poate crea în interior 
reprezentarea de sine-îngrozit (în exemplul lui Kernberg). 
Astfel, putem schimba afirmaţia lui Kernberg în următorul 
mod: în timpul identificării proiective, pacientul nu 
proiectează o reprezentare de sine, ci proiectează o trăire 
în căutare de reprezentare. 


Andre Green 


Descriind dificultăţile tehnice din analiza pacienţilor 
„limită”, A. Green relatează cum, la sfârşitul unei şedinţe, 
o pacientă l-a înfuriat. La începutul şedinţei următoare, 
pacienta i-a spus: «Am fost uşurată să constat că pot să-mi 
exprim furia». 

Green arată că, la aceşti pacienţi, identificarea 
devine confuzie identitară. El vorbeşte de fenomenul clinic 
al «halucinaţiei negative în oglindă»: dacă pacientul 
priveşte în oglindă, nu vede nimic; dacă oglinda se reflectă 
într-o altă oglindă, atunci el vede ceva în cea de a doua 
oglindă. Autorul înţelege prin «limită» anumite zone de 


elaborare, intra-psihică dar şi între aparatul psihic şi 
obiect (intersubiective). El mai remarcă faptul că, în 
analiza pacienţilor borderline, analistul trebuie să le ofere 
acestora reprezentările care le lipsesc. 


Dispozitivul de autopercepție 


Pacienta lui A. Green avea un afect (furie) pe care nu 
putea să îl exprime (să îl reprezinte). Ea face în aşa fel 
încât celălalt să aibă acest afect faţă de ea şi să şi-l 
exprime. Ea il percepe pe analistul înfuriat ca fiind ea 
însăşi înfuriată pe el. Este aceasta o oglindă? Nu tocmai, 
fiindcă este ca şi cum ea - însăşi-înfuriată-pe-el ar fi văzută 
(dacă folosim, pentru simplificare, modalitatea vizuală) nu 
de către ea, ci de către el: ea se vede cu «ochii» analistului 
său. Există aici un schimb de identitate tocmai cu scopul 
de a-şi găsi identitatea. Subiectul şi obiectul sunt separati, 
dar sunt modificate două lucruri: 

a) afectul «inexprimabil» se găseşte în celălalt, care 
poate să-l exprime ca fiind al său; 

b) „dispozitivul de percepţie” al analistului se găseşte 
în pacient (care are, pentru un moment, identitatea 
celuilalt) şi acesta poate să-şi vadă sinele-având-o-anumită 
- trăire, pentru a deveni ulterior capabil să se conceapă, să 
se reprezinte în situaţia respectivă. 

Dar de ce pacientul nu alege o cale mai simplă, mai 
directă, de exemplu o identificare cu analistul care poate 
tolera prezenţa pacientului îngrozit (sau înfuriat, în 
exemplul lui Green) şi se poate tolera pe sine îngrozit, care 
are o reprezentare de sine-îngrozit sau de celălalt-îngrozit? 
Pacientul nu face acest lucru deoarece el are nevoie să 
creeze el însuşi această reprezentare de sine capabilă să 
conţină, să-i limiteze afectul. Dacă parafrazăm afirmaţia lui 
Winnicott: „subiectul creează obiectul, dar obiectul era 
deja acolo”, am putea spune: „subiectul se creează pe sine, 
dar sinele său era deja acolo, în exterior”. El nu doreşte o 


reprezentare „de gata”. 

Prin termenul de borderline (sau stare limită), 
Winnicott desemnează pacienţii la care angoasa este de 
natură psihotică (fărâmiţare, anihilare, cădere, prăbuşire - 
primitive agonies), în vreme ce o construcţie 
psihonevrotică suficient de elaborată le permite să facă 
faţă constrângerilor realităţii. (Să ne amintim că 
mecanismul de identificare proiectivă era descris de 
Melanie Klein ca fiind de natură psihotică şi cu rol de 
apărare tocmai împotriva angoasei de anihilare). Ideea lui 
Winnicott privind aceşti pacienţi este că, în trecutul lor, s-a 
produs ceva care nu a fost trăit, afectul corespunzător nu a 
fost resimţit. (Să ne mai amintim că, în clinica lui Klein, 
„părţile din sine” proiectate în obiect sunt şi ele 
„transportori” de afecte). Experienţa afectului devine 
atunci echivalentul a ceea ce este rememorarea, 
întoarcerea refulatului din cura clasică. Însă ne punem 
întrebarea, odată cu J. Andre: 


„[Analiza registrului borderline] ar fi marcată în 
special de... să spunem oare, apariţia unor afecte până 
atunci inconştiente, sau producerea de afecte care nu au 
fost simţite niciodată?” 


Andre arată că aporia transferului său a repetiţiei a 
ceva ce nu a mai fost resimţit exercită o fascinaţie din care 
nu putem ieşi decât printr-o deplasare minimă: ceea ce nu 
a avut loc, nu a avut loc în istorie, deci s-a produs în afara 
categoriei istoricităţii. Ceva s-a întâmplat, ceva s-a înscris 
psihic, dar într-un mod diferit de cel al temporalităţii făţişe 
a istoriei. 


Să revenim la reprezentarea de sine. Într-un text din 
1963, Winnicott spune: 


„Foarte devreme, un sugar poate fi capabil să se 


identifice cu mama sa. Există reflexe primitive care pot 
constitui baza acestei evoluţii, cum ar fi faptul că bebeluşul 
răspunde la zâmbet printr-un zâmbet. Rapid, el devine 
capabil de expresii mai complexe de identificare, implicând 
prezenţa imaginaţiei. De exemplu, vedem un sugar care, în 
timpul suptului, încearcă să găsească gura mamei şi să o 
hrănească el însuşi, cu degetul. [...] starea de dependenţă 
se atenuează în urma dezvoltării, la sugar, a capacității de 
a lua locul mamei. De aici începe dezvoltarea completă a 
înțelegerii existenţei personale şi separate a mamei". 


Al doilea aspect subliniat de Andre în comentariul 
său despre problematica stărilor limită se leagă de 
activitatea reprezentativă a subiectului. Autorul arată că în 
momentul în care, în cursul şedinţei, actul devine 
predominant în raport cu fantasma, este pusă sub semnul 
întrebării, la subiect, însăşi posibilitatea reprezentării (în 
cuvânt compus). Această posibilitate este legată de 
tolerarea de către psihism a caracterului fundamental 
pierdut al obiectului. 


Prin cea de a doua topică introdusă de Freud în 1920, 
modelul său nu se mai referă la dorinţa inconştientă, ci la 
mişcarea pulsională, iar în clinică, rememorarea lasă locul 
actualizării. A. Green observă că, astfel, conceptul de 
reprezentare este înlocuit cu cel de mişcare pulsională: la 
pacienţii aflaţi în stări limită (stări pe care, credem, le 
putem întâlni nu numai la categoria nosografică de 
organizare borderline, descrisă de O. Kernberg, ci şi la 
nevrotici sau la psihotici), domină tendinţa de a excita 
pulsiunea spre descărcare şi repetiţie, procese care 
scurteircuitează elaborarea psihică, exprimată în sistemul 
freudian prin reprezentări şi dorinţe. Green adaugă: 


„Ca să completăm teoria lui Freud, putem spune că 
dilemă se petrece între mişcarea pulsională ce caută 
descărcarea şi / sau reprezentarea-lucru, ceea ce ar 
conduce din nou spre inconştient. În acest context, vedem 
că reprezentarea [...] nu mai este dată, ci este rezultatul 
unui travaliu”. 


De aceea considerăm că, în clinica identificării 
proiective, termenii de „rol” sau „reprezentare proiectată 
în analist” (utilizaţi de autori precum Kernberg sau 
Sandler) sunt prea optimişti sau prea evoluaţi pentru 
pacienţii borderline şi că este potrivit să utilizăm o 
expresie referitoare la un mecanism mai primitiv, cum ar fi 
cuvântul „inversare de poziţie”, care are de a face cu 
afecte „puse în act”, dar încă nu „jucate”. Chiar noi ne 
întrebăm de ce utilizăm cuvântul „inversare” şi nu pe cel 
de „întoarcere”, prezent deseori în literatura psihanalitică. 
Probabil că acest cuvânt ni s-a părut semnificativ atunci 
când l-am întâlnit sub pana lui Freud, în textul său despre 
Leonardo da Vinci. Scriind despre fantezia homosexuală a 
acestuia, Freud completează: 


„[...] nu activitatea reală, ci atitudinea sentimentelor 
ne face să recunoaştem la cineva această particularitate 
care este inversarea”. 


(Acest cuvânt apare în ediţia din 1919, în timp ce 
ediţia din 1910 foloseşte termenul de „homosexualitate”). 
Poate că un al doilea motiv de a alege termenul de 
„poziţie” este maniera în care Freud a descris clivajul 
eului, „fisurile” din eu ce „corespund bizareriilor şi 
nebuniei oamenilor”, mecanisme ce afectează unitatea 
eului, constituind echivalentul pentru eu a ceea ce 
constituie perversiunile pentru sexualitate. După A. Green, 
tocmai aici se află ideea pe care trebuie să o reținem din 
cea de a doua jumătate a operei lui Freud (pentru care 
modelul perversiunii a fost punctul de plecare în teorie), 
idee ce ar schimba chiar paradigma psihanalizei: căutarea, 


la nivelul eului, a ceea ce sunt perversiunile pentru 
sexualitate. 


Toate conexiunile din teoria psihanalitică între: 
receptivitate, pasivitate, feminitate, angoasă de pierdere a 
iubirii din partea obiectului, situaţie de intruziune din 
partea celuilalt - par să conducă, în cazul utilizării de către 
pacient a mecanismului de identificare proiectivă, spre 
imaginea unui analist ce se găseşte el însuşi în poziţia de 
copil. Harold Searles descrie, în mod sugestiv, o asemenea 
poziţie în care el se lasă „plasat” de către pacienţii săi, 
trăind în contratransfer ceea ce a trăit pacientul, copil 
fiind, cu părinţii săi: 


„În anumite cazuri [...], aud în el [în pacient] pe 
părintele cel mai puternic dintre noi doi, spunându-mi mie, 
care sunt copilul, cel mai slab, că nu sunt şi că nu am fost 
vreodată iubit sau dorit”. 


Desigur, pacientul va realiza o identificare cu 
analistul care simte în locul său. Dar credem că această 
„identificare” constă într-un proces mai complex: dacă 
subiectul utilizează inversarea identitară prin identificare 
proiectivă cu scopul de a-l plasa pe celălalt în poziţia de 
copil, el utilizează această inversare şi pentru a se percepe 
literalmente din perspectiva celuilalt. Intre declanşarea 
mecanismului de identificare proiectivă şi interpretarea 
analistului - sau, uneori, chiar în timpul interpretării - 
există un timp în care subiectul „contemplă” imaginea 
celuilalt-copil, din perspectiva adultului-analist cu care 
tocmai s-a identificat, apoi „recuperează” imaginea de 
sine-copil îmbogăţită cu reprezentarea care îi lipsea pentru 
a elabora afectul respectiv şi a-l înscrie în istoria sa 
personală. 

Criticându-l pe O. Kernberg pentru că nu a arătat, în 


scrierile sale, „suspansul” ce caracterizează sentimentele 
analistului fată de pacientul borderline, Searles atrage 
atenţia asupra erorii de a întoarce identificarea proiectivă 
a pacientului printr-o interpretare prematură, care implică 
denegarea oricărei baze reale din percepţia transferenţială 
a pacientului asupra analistului: 


„Atunci când încercăm să ne debarasăm prea repede 
de o povară printr-o interpretare [...], o facem în general 
pentru că, implicit, denegăm orice fundament real al 
percepţiei transferenţiale pe care o are pacientul asupra 
noastră”. 


C. Bolas remarcă fenomenul regresiei analistului în 
locul pacientului, primul operând apoi o „autovindecare”, 
înainte ca al doilea să poată face acelaşi lucru. 

D. Carpy explică faptul că, în aceste cazuri, pacientul 
este capabil să utilizeze interpretarea numai dacă 
recunoaşte, în analist, aspecte din el însuşi. 

În afară de inversarea din transfer (copil / părinte), 
există aşadar o inversare în raportul pacient/analist: 
analistul este cel care resimte, pacientul este cel care 
„vede”. Primul este cel care regresează, al doilea este cel 
care rămâne lucid. Lucid faţă de celălalt, pentru a-l 
percepe ca reprezentare-lucru de sine. 

Intr-un text din 1973 asupra procesului analitic, A. 
Green arată că limbajul nu poate folosi decât un material 
deja elaborat, că reprezentarea şi afectul ar fi mediatorii 
necesari ai acestei elaborări: reprezentarea de partea 
gândirii, iar afectul de partea corpului. În cadrul 
reprezentării, trebuie să facem distincția între 
reprezentările-lucru şi  reprezentările-cuvânt, primele 
aparţinând propriu-zis inconştientului, prin însăşi 
structura lor. Intre reprezentarea-cuvânt şi afect, 
reprezentările-lucru „formează un pod ce uneşte intelectul 
cu sensibilitatea”. Sfera vizuală are o mai mare rezonanţă 
afectivă decât sfera auditivă, ne spune Green, şi vizualul 
este cel care realizează prima punere în formă a reacției 


afective. De aceea noi folosim verbul „a vedea” (mai 
degrabă că metaforă) atunci când vorbim de percepţia 
subiectului - chiar în sfera auditivă - asupra afectului 
celuilalt ca bază de construcţie pentru reprezentarea de 
sine. 

În cursul procesului despre care discutăm, nu este 
vorba de a „recunoaşte” o reprezentare de sine în cea a 
celuilalt, nici de a „modifica” o reprezentare de sine după 
modelul reprezentării celuilalt, termeni întâlniți uneori în 
descrierile identificării proiective. „A modifica” înseamnă 
că o reprezentare „rea” devine o reprezentare „bună”, 
perspectivă care ar ţine mai degrabă de supraeu decât de 
eu. Dacă un pacient ajunge să mentalizeze un afect până 
atunci ireprezentabil, „estetica” reprezentării obţinute ar fi 
o problemă de „gust”, iar nu de scop al dezvoltării. Or, cum 
remarcă Giovacchini, atunci când este vorba de 
fragmentarea experienţei de sine, există şi o incapacitate 
de a resimţi pentru că subiectul nu ştie „cine” este 
(reprezentare), deci nici ceea ce resimte (afect). 


Curs 8 


Munca analistului 


Contratransferul la Freud 


În calitate de concept metapsihologic, 
contratransferul a fost subiectul multor discuţii. Freud 
însuşi l-a introdus în teoria psihanalitică, dar a scris puţin 
despre el. S-a mulţumit cu scurte observaţii, care au 
suscitat numeroase interpretări. 


În Observaţii asupra iubirii de transfer (1915), Freud 


ne spune: 


„Pentru medic, acest fapt lrepetiţia iubirii de 
transfer] constituie o informaţie prețioasă şi un 
avertisment salutar, cel de a fi circumspect faţă de 
posibilitatea apariţiei unui contratransfer. Medicul trebuie 
să considere că iubirea pacientei este determinată de 
situația analitică, iar nu de calităţile sale personale, că nu 
are deci niciun motiv să se umfle în pene cu această 
«cucerire», cum am numi-o în afara analizei». 


Cu această frază, Freud pare să se refere atât la 
sensul contratransferului ca instrument de cercetare 
asupra transferului pacientului, cât şi la o concepţie 
defensivă despre  contratransfer (un acelaşi «fapt» 
constituie o «informaţie prețioasă» şi un «avertisment»). El 
mai atrage atenţia asupra contratransferului în aspectul 
său narcisic: dat fiind că iubirea de transfer apare prin 
repetiţie - pacienta despre care vorbeşte s-ar îndrăgosti de 
orice alt medic -, analistul trebuie să realizeze că situaţia 
analitică este cea care o provoacă, iar nu propria sa 
persoană, adică trebuie să se considere drept contingent 
ca obiect al iubirii pacientei. Avem aici o importantă 
informaţie despre viziunea freudiană privind raportul 
dintre  narcisismul  analistului şi teoria sa asupra 
pacientului său. 

Freud evocă mai pe larg opinia sa despre 
contratransfer în 1913, într-o scrisoare către Binswanger: 


«[Contratransferul| se numără printre cele mai 
complicate probleme tehnice ale psihanalizei. Cred că, 
teoretic, nu este aşa greu de rezolvat. Ceea ce îi oferim 
pacientului nu trebuie să fie niciodată un afect imediat, ci 
un afect acordat în mod conştient, iar aceasta într-o 
măsură mai mare sau mai mică, în funcţie de necesităţile 
momentului. În anumite circumstanţe putem să oferim 
mult, dar niciodată din propriul său inconştient. Pentru 
mine, aceasta ar fi formula. Aşadar, trebuie ca de fiecare 


dată să-ţi recunoşti contratransferul şi să-l depăşeşti, 
numai atunci eşti tu însuţi liber. A oferi cuiva prea puţin 
pentru că-l iubeşti prea mult, reprezintă o nedreptate 
împotriva pacientului, dar şi o eroare tehnică. Toate aceste 
lucruri sunt dificile şi poate că trebuie să fii mai în vârstă 
ca să te descurci cu ele». 


Freud dă de înţeles că, dacă este posibil ca analistul 
să-şi utilizeze propriile afecte pentru munca sa de 
interpretare, asta nu presupune o mărturisire faţă de 
pacient a sentimentelor sale imediate, ci o elaborare a 
acestora. 


După noi, sensul recomandării lui Freud este cel al 
unei trieri între contratransferul ce «aparţine» transferului 
pacientului şi transferul analistului asupra pacientului său. 


Dacă ţinem cont de viziunea lui Freud asupra 
raportului dintre narcisism şi relaţia de obiect, l-am putea 
parafraza astfel: A-i oferi pacientului prea puţin pentru că 
îl iubeşti prea mult, înseamnă a-i oferi prea mult din 
analistul său (contratransfer că transfer al analistului) şi 
prea puţin din el însuşi (transfer al pacientului). 


Ipoteza noastră este că neîncrederea lui Freud faţă 
de contratransfer (neîncredere care l-a împiedicat, poate, 
să scrie articolul despre proiecţie pe care îl promisese) 
avea şi motive privind teoria psihanalitică. El intuia deja că 
noţiunea de contratransfer este „complicată” prin faptul că 
implică nu numai „necesităţile” pacientului, dar şi 
inconştientul analistului cu propriile sale „necesităţi”, nu 


numai transferul pacientului, dar şi transferul analistului 
asupra pacientului său. Am văzut că, pentru Freud, există 
o anumită opoziţie cantitativă (exprimată prin conceptul de 
„investiţie”) între narcisism şi relaţia de obiect. Pe de altă 
parte, am văzut că, de exemplu, atunci când Freud 
vorbeşte despre mecanismul proiecției la gelos, el 
subliniază că nu realitatea percepţiei gelosului creează 
probleme, ci gradul de atenţie, investirea exagerată a 
semnelor de infidelitate fantasmatică a obiectului (încă o 
dată, un factor cantitativ: „o prea mare importanţă” 
acordată inconştientului soţiei sale). In acest context 
teoretic, o dezvoltare a noțiunii de contratransfer l-ar fi 
condus pe Freud spre funcţionarea psihică a analistului, cu 
pericolul nu doar de a ieşi din obiectivitatea analistului, 
dar şi de a „transfera“ investiţia teoretică asupra 
persoanei analistului, în dezavantajul investiţiei asupra 
pacientului său. A oferi „mai mult” analistului în teoria 
psihanalitică ar fi însemnat pentru Freud a oferi „mai 
putin” pacientului ca obiect de studiu, ar fi însemnat o 
„nedreptate“ făcută pacientului şi o „eroare“ teoretică. 


Contratransferul la Melanie Klein 


Afirmațiile Melaniei Klein despre contratransfer, mai 
specifice decât cele ale lui Freud, arată că „a-l iubi prea 
mult” pe pacient poate ţine, pe de o parte, de o apărare a 
analistului faţă de un contratransfer angoasat sau negativ 
şi, pe de altă parte, de o coluziune analist-mamă. Este 
vorba de o mamă care are „nevoia imperioasă de a potoli 
imediat angoasele copilului său”: pentru noi este clar (dacă 
ne gândim la teoria lui Klein, dar şi la ceea ce ştim despre 
relaţia mamă-copil) că este vorba de un răspuns matern 
automat faţă de angoasa bebeluşului. Cum pacientul 
Melaniei Klein nu este niciodată, în realitate, un bebeluş, 
această remarcă presupune şi o coluziune trecut-prezent 


în cadrul analizei. 

Pericolele subliniate astfel în legătură cu 
contratransferul sunt considerate ca venind din două 
direcții: dinspre dorința analistului şi angoasa acestuia 
(mai puţin dinspre narcisismul lui, ca la Freud), iar pe de 
altă parte, dinspre coluziunea analist-obiect aparținând 
trecutului. 


Dezvoltări teoretice asupra contratransferului 


Insistăm totuşi asupra opiniei noastre cum că, dacă 
Freud a evitat să introducă în teoria psihanalitică 
realitatea trecutului subiectului (adică realitatea psihică a 
părinţilor), a avut pentru aceasta rațiuni legate 
esențialmente de teoria sa asupra pulsiunilor (în care 
obiectul este contingent) şi de teoria sa centrată pe 
tehnica analitică (al cărei ideal de neutralitate îi cere să fie 
centrată mai mult pe cercetare decât pe vindecare, 
aceasta din urmă decurgând în mod indirect, din liberă 
alegere a pacientului în urma analizei conflictelor sale). 

Prin conceptele sale de supraeu şi narcisism, Freud 
face totuşi referire la subiectivitatea (inconştientă) a 
obiectului extern (părinții):  supraeul provine din 
interiorizarea propriului supraeu al părinţilor, iar 
narcisismul copilului provine dintr-o proiecţie a părinţilor 
conţinând propriul lor narcisism. De ce Freud a „acceptat” 
să vorbească, legat de realitatea psihică a subiectului, 
despre aceste două „oglinzi” ale subiectivităţii inconştiente 
a celuilalt (părinte)? O ipoteză ar fi următoarea: cum 
metoda analitică presupune că regulă fundamentală 
asociaţia liberă din partea pacientului, atitudinea esenţială 
a analistului este de aşteptat să se opună supraeului 
subiectului şi, în acelaşi timp, să se opună narcisismului 
analistului (deoarece pacientul este obiectul său de studiu, 
iar după Freud, cu cât investeşti în obiectul tău, cu atât 
mai puţin investeşti în propriul tău eu). În aceste condiţii 
teoretice, a vorbi de acest tip de subiectivitate a obiectului 


nu aduce niciun pericol pentru teoria freudiană, în măsura 
în care analistul este, prin înseşi fundamentele metodei 
sale, pus în gardă împotriva unei coluziuni cu supraeul şi 
cu narcisismul părinţilor. 


Cum arată Nancy Katan-Beaufils, comună pentru toţi 
aceşti autori este problema actului şi a coordonatelor după 
care îl apreciem. Toți găsesc un criteriu de adevăr în act şi 
în efectele subiective suscitate de pacient. Opiniile sunt 
divergente cu privire la maniera de a trata aceste efecte: 
fie a le da o valoare de adevăr imediat şi ale restitui sub 
forma unei mărturisiri (M. Little; O. Kernberg, în ilustrarea 
clinică relatată în capitolul anterior), fie a se detaşa şi ale 
interpreta (H. Rosenfeld, W. Bion, care descrie analistul ca 
fiind dator să se străduiască să nu aibă amintiri sau 
dorinţe). 


Heinrich Racker a oferit repere preţioase pentru 
munca de elaborare a contratransferului. El subliniază 
importanţa fantasmelor pacientului asupra 
contratransferului analistului, analiza acestora constituind 
o parte importantă a analizei transferului. Obiectivitatea 
analistului se bazează pe un fel de „diviziune internă” care 
îi permite să analizeze atât propria sa subiectivitate din 
contratransfer, cât şi subiectivitatea pacientului; aceasta 
ne duce cu gândul la rolul „terţului simbolic” pe care îl are 
analistul, după Lacan. Racker scoate în evidenţă un aspect 
interesant, anume prezenţa, la analist, a „unei 
predispoziţii ce corespunde cu funcţia sa de a fi analist”; 
această tendinţă face diferenţa între relaţia analitică şi o 
relaţie interpersonală, ea constând în intenţia analistului 
de identificare cu pacientul său (identificare concordantă, 
bază a înţelegerii). Această idee a lui Racker - ce trimite şi 
ea la viziunea lui Lacan asupra funcţiei analistului, reluată 


de Haydee Faimberg în conceptul ei de „poziţie 
contratransferenţială” conţinând o parte din transfer încă 
neanalizată - ridică problema, după noi, a investiţiei 
analistului asupra pacientului său ca obiect de cercetare 
analitică, aşadar ridică o problemă de ordin economic. 

Identificarea concordantă şi identificarea 
complementară (cu obiectele interne ale pacientului - 
termen introdus de Helene Deutsch) sunt invers 
proporţionale, cu alte cuvinte, atunci când una se 
intensifică, cealaltă scade. Putem deduce de aici: cu cât 
creşte identificarea complementară, cu atât scade 
înţelegerea; sau, cu cât se pune analistul în locul obiectului 
pacientului, cu atât el îl înţelege mai puţin pe pacient. 
Oare această comparaţie, între cele două tipuri de 
identificări ale analistului, nu seamănă oare cu fraza lui 
Freud din scrisoarea către Binswanger, „A oferi cuiva prea 
puţin pentru că îl iubeşti prea mult, înseamnă o nedreptate 
făcută pacientului”? În perspectiva lui Freud, „a iubi prea 
mult” înseamnă a se plasa în poziţia de obiect real al 
pacientului (aflat într-o relaţie interpersonală) şi a adopta 
o poziţie narcisică (conform căreia analistul este iubit 
pentru ceea ce este el, iar nu din raţiuni transferenţiale, 
care fac din obiectul iubirii un obiect contingent). Mai 
credem că, dacă Freud sfătuieşte psihanaliştii să nu 
interpreteze transferul decât atunci când acesta devine o 
rezistenţă, el o face tot din această perspectivă economică, 
a investiţiei analistului asupra psihismului pacientului, 
împotriva alunecării spre psihismul analistului. 
Interpretarea sistematică a transferului în cursul analizei 
(în maniera kleiniană) ar fi considerată de Freud, ne 
imaginăm, ca o cerere de iubire din partea analistului, 
printr-o autoinvestire narcisică a propriei sale persoane. 
De asemenea, a accentua în mod sistematic partea de hâc 
et nunc a şedinţei psihanalitice şi a nu o lega cu trecutul 
pacientului, ar fi interpretat de Freud ca o tendinţă globală 
de a atrage investiţia travaliului analitic spre persoana 
analistului. 

Să revenim la Racker. Identificarea concordantă a 


analistului (înţelegerea sau empatia) este un fel de 
reproducere sau  re-experienţă a propriilor procese 
infantile ale analistului, dar ca răspuns la stimuli ce vin din 
partea pacientului. Putem spune că pacientul exercită o 
influenţă specifică asupra psihismului analistului (chiar 
dacă răspunsul acestuia are drept sursă propriul 
inconştient) şi că această specificitate ţine de ceea ce 
autorul numeşte „predispoziția spre identificarea cu 
pacientul” şi „funcţia analitică”. 

În acelaşi sens, el distinge două tipuri de 
contratransfer: 


„Pe de o parte, avem analistul ca subiect şi pacientul 
ca obiect de cunoaştere, ceea ce anulează „relația de 
obiect” propriu-zisă; în locul ei, apare o aproximativă 
uniune sau identitate între părţile (experienţele, pulsiunile 
sau  apărările) subiectului şi obiectului. Ansamblul 
proceselor ce corespund acestei uniuni ar putea fi numit 
„contratransfer concordant”. Pe de altă parte, avem o 
relaţie de obiect oarecare [pentru analist], un transfer 
„real” în care analistul „repetă” experienţe anterioare, 
pacientul reprezentând obiecte interne ale analistului. 
Ansamblul acestor experienţe, care există şi ele în mod 
permanent şi continuu, ar putea fi numit „contratransfer 
complementar”. 


Este important să remarcăm că, pentru Racker, 
dimensiunea din contratransfer care poate fi un obstacol în 
analiză  (contratransfer complementar sau transfer al 
analistului asupra pacientului său) vine din măsura în care 
analistul funcţionează într-o relaţie de obiect. Altfel spus, 
analistul este împiedicat să fie analist de către aspectul de 
reciprocitate prezent în toate relaţiile interpersonale sau, 
cum i se spune astăzi, prin tentaţia de simetrie în raportul 
său cu pacientul (în vreme ce funcţia analitică se bazează 
pe disimetria poziţiilor analistului şi pacientului). 


În ce priveşte întrebarea dacă analistul trebuie sau 
nu să-i comunice pacientului aspecte din contratransferul 
său, Racker afirmă că, spre deosebire de Alice Balint sau 
de Winnicott, el găseşte că modul cel mai bun de a 
îndeplini scopul acestor comunicări - a-i arăta pacientului 
„realitatea contratransferului obiectelor sale interne şi 
externe” - este analiza fantasmelor pacientului asupra 
contratransferului analistului. Aceasta este şi alegerea lui 
Bion, care nu susţine că analistul nu are memorie şi 
dorinţă, ci că el trebuie „să renunţe [ca scop ideal] la 
memorie şi la dorinţă” în timpul şedinţei psihanalitice; 
adică trebuie să renunţe la „zelul” terapeutic (înţelegere, 
interpretare şi efectul lor imediat) şi să se arate deschis la 
identificarea proiectivă a pacientului. 


Harold Searles este un autor care a descris pe larg 
problemele contratransferenţiale şi de tehnică în cazul 
stărilor limită (la pacienţii borderline sau psihotici). El 
arată că, deseori, interpretările analistului contează pentru 
aceşti pacienţi mai puţin decât participarea lui nonverbală, 
din cauza a doi factori: o funcţionare a pacientului ce 
corespunde cu o etapă care precede achiziţia limbajului şi 
participarea nonverbală a membrilor familiei faţă de 
pacient, în cursul copilăriei. Faptul că diferenţierea eului 
pacientului este incompletă „diminuează posibilităţile sale 
de a utiliza interpretările verbale”, deoarece „el nu 
funcţionează ca o persoană care ştie că analistul său şi ea 
au fiecare individualitatea să şi realitatea să subiectivă 
proprie”. Cum subiectul manifestă „o lipsă a sensului 
realităţii exterioare, dar şi interioare”, „analistul se vede 
determinat să îi impună pacientului propria sa realitate, în 
loc să lupte cu el pentru a-l ajuta să dobândească un sens 
al realităţii care să fie valabil pentru el şi numai pentru el”; 
autorul o citează pe H. Deutsch, care arată cum pacientul, 
dacă îşi „adaptează” sensul realităţii la cel al analistului, 


nu face decât să repete adaptarea „aş if” pe care a 
realizat-o după modelul figurilor parentale. (Din acest 
punct de vedere, am putea considera că, arătându-i în mod 
explicit pacientului contratransferul său, analistul îşi 
impune propria realitate psihică sub forma unei „realităţi 
exterioare” care nu este achiziţia pacientului). Această 
situaţie repetă şi situaţia din copilărie când sugarul 
reprezintă un instrument prin care mama îşi satisface 
nevoile inconştiente. 


O viziune radicală asupra contratransferului este cea 
a lui Jacques Lacan, care îi oferă o conotaţie negativă, 
punând un accent pozitiv numai pe ceea ce Racker numea 
„predispoziția la funcţia analitică”. După Lacan, analistul 
nu operează prin efectul inconştientului său, ci din poziţia 
sa în analiză, poziţie ce nu este cea a subiectivităţii (chiar 
suscitată de transfer), ci cea a obiectivităţii funcţiei sale 
(de subiect ce se presupune că ştie). Teoria lui Lacan 
vizează o critică generalizată a relaţiei analitice concepută 
că situație  interumană implicând persoane şi 
comportamentele lor reciproce. Analistul nu este iubit 
pentru el însuşi, ci pentru că este un Altul (destinatar 
căruia îi vorbeşte subiectul). Interpretând, analistul 
operează din poziţia Celuilalt care nu este nici analistul, 
nici pacientul, ci un terţ simbolic. Astfel, dispozitivul 
analitic se oferă ca un artefact şi nu ca întâlnirea dintre 
două inconştiente, iar acest artefact presupune punerea în 
paranteză a analistului ca subiect. Analistul nu operează ca 
efect al inconştientului său, ci ca efect al analizei. Nu este 
greu să detectăm, în aceste afirmaţii, viziunea lui Freud 
asupra curei psihanalitice. În ultimă instanţă, remarcă 
Colette Garrigues urmându-l pe Lacan, dacă transferul 
inconştientului pacientului se poate manifesta asupra 
analistului, de ce să numim această contratransfer? Este 
vorba de un singur concept, transferul, care-şi poate găsi 
locul şi în persoana analistului; a izola termenul de 


contratransfer revine la a plasa procesul analitic într-o 
confuzie a intersubiectivităţii. 


„„„s-a ajuns în cele din urmă la următoarea definiţie a 
contratransferului: contratransferul conţine atât transferul 
analistului asupra pacientului său, cât şi sentimentele 
proiectate în el, prin identificare proiectivă, de către 
pacient (Anne Alvarez, 1983). 


Selecţie subiecte 
1. Definiţia identificării proiective la Melanie Klein. 

„|...] expulzarea unor substanţe periculoase 
(excremente) în afara eului, spre interiorul mamei. Odată 
cu aceste excremente nocive expulzate cu ura, mai sunt 
proiectate asupra mamei, sau mai bine spus în mama, părţi 
clivate din eu. Excrementele şi părţile” rele „din eu sunt” 
trimise „nu numai să rănească obiectul, dar şi să-l 
controleze şi să-l ia în posesie. În măsura în care mama 
ajunge să conţină părţile” rele „din persoană proprie, ea 
nu mai este resimţita ca un individ separat, ci este 
percepută ca fiind însăşi persoană” rea „|...]. Aceasta 
conduce la o formă particulară de identificare, care 
stabileşte prototipul unei relaţii de obiect agresive”. Klein 
adaugă în 1952, în acelaşi text: „Propun ca acest proces să 
se numească identificare proiectivă”. 


2. poziţia schizo-paranoida (angoasa de dezintegrare, 
sursele ei, angoasa de persecuție) 

Este vorba de o fază care precede poziţia depresivă 
la copil şi în care există relaţii de obiect parţiale, angoase 
de persecuție şi mecanisme schizoide. Melanie Klein 
foloseşte drept cadru teoretic distincţia freudiană între 
pulsiunile de viaţă şi pulsiunile de moarte. După Freud, 
organismul ameninţat de pulsiunea de moarte o deviază pe 
aceasta înspre exterior, printr-un mecanism mai degrabă 


biologic decât psihologic. După Klein, aceasta deviere 
devine o proiecţie, deoarece entitatea în cauză este eul 
primitiv, care are deja mecanisme de apărare, care resimte 
anxietate şi care este capabil să fantasmeze relaţii de 
obiect. Astfel, sub ameninţarea propriei sale dezintegrări, 
eul proiectează pulsiunea de moarte într-un obiect care 
devine persecutor. Pentru a proiecta pulsiunea de moarte, 
eul trebuie să se cliveze (un alt mecanism de apărare) într- 
o parte distructivă şi o parte libidinală, ultima fiind 
proiectată pentru crearea unui obiect ideal pe care eul să-l 
poată introiecta (idealizarea şi introiecţia sunt alte două 
mecanisme primitive de apărare). 

Melanie Klein considera că acest tip de funcţionare 
are loc în timpul primelor luni de viaţa a sugarului, fapt ce 
l-a determinat pe Winnicott să afirme că a-l crede pe 
bebeluş atât de sofisticat este o exagerare. Dar dacă Klein 
ţinea la ideea lui Freud ca schizofrenia îşi are rădăcinile în 
perioada dinaintea iubirii obiectale (în termeni kleinieni, 
dinaintea relaţiei de obiect întreg), ea trebuia să plaseze 
aceste mecanisme la un nivel extrem de timpuriu al 
dezvoltării. Realizând acest lucru, ea vine în contradicţie 
cu concepţia lui Abraham, după care prima fază orală a 
sugarului este preambivalenta, adică lipsită de ură sau de 
teamă faţă de sânul matern. 

Aşadar, după Klein, angoasa de a fi distrus din 
interior, prezenta de la începutul vieţii, apare în principal 
din acţiunea pulsiunii de moarte şi se ataşează ulterior la 
un obiect, fiind resimţita ca angoasa de persecuție. 
Aceasta angoasă primitivă mai are două alte surse: trauma 
naşterii (angoasa de separare) şi frustrarea nevoilor 
corporale care, deşi percepute iniţial ca provocate de 
obiecte exterioare, devin surse persecutorii interne prin 
introiecţie, participând la teama de dezintegrare şi fiind 
reproiectate odată cu pulsiunea distructivă. 

Discutând despre necesitatea ca eul să administreze 
angoasă, Melanie Klein ne aminteşte că, după Freud, o 
parte a pulsiunii de moarte care nu a fost deviată în 
exterior este legată de către libido în interiorul 


organismului. Autoarea îi citează pe Ferenczi şi Winnicott, 
care sugerau că integrarea eului sugarului - deci şi 
gestionarea angoasei - depinde esențialmente de condiţiile 
exterioare (îngrijirea de către mama). Ne pare important 
de observat că acest articol arata în numai câteva pagini 
unul dintre aspectele esenţiale ale viziunii kleiniene: în 
vreme ce este conştientă de influenţa mediului asupra 
proceselor psihice şi nu uita să ne informeze asupra 
acestui punct, Klein alege în mod deliberat să traducă 
orice element exterior în termenii realităţii interne. Din 
acest punct de vedere, ea îi rămâne fidela lui Freud, teoria 
sa având o aparenţă atât de complicata tocmai în scopul 
păstrării realităţii psihice ca termen unic de referinţă. De 
exemplu, jocul pe care ea îl prezintă deseori ca având loc 
între procesul de proiecţie şi cel de introiecţie pare 
echilibrat, dar exista întotdeauna un accent final pe 
proiecţie, adică pe natura subiectivă a perceperii lumii 
externe. În operele kleiniene exista o bună coerenta cu 
privire la acest aspect. 


2. Definiţia identificării proiective la Herbert Rosenfeld 

Herbert Rosenfeld, ale cărui ilustrări clinice cu 

pacienţi schizofreni vor sprijini ipotezele lui Klein, va oferi 
în 1969 o definiţie operatorie a identificării proiective: 

„|...] un proces de clivaj al eului timpuriu, prin care 
părţi bune sau rele din self sunt clivate şi detaşate de 
acesta, apoi proiectate cu iubire sau cu ura în obiecte 
exterioare, ceea ce conduce la o fuziune şi o identificare a 
parţilor proiectate din self cu obiectele exterioare. Aceste 
procese pun în joc importante angoase paranoide, 
deoarece obiectele pline cu părţi agresive din self devin 
persecutorii şi pacientul le resimte ca amenințătoare, se 
teme de represalii din partea lor, care ar consta în a intra 
cu forţa în eul său, cu toate părţile dăunătoare din self pe 
care le conţin”. 


4. Scopurile identificării proiective după H. Segal şi 
H. Rosenfeld 


Hanna Segal vorbeşte despre  „scopuri' ale 
identificării  proiective: a se debarasa de o parte 
indezirabilă din sine însuşi; a poseda obiectul cu aviditate; 
a-l vida; a-l controla. Cât priveşte proiecția părţilor din self 
resimţite ca bune, scopul este de a evita separarea, de a 
idealiza obiectul, de a evita un conflict intern sau de a 
pune la adăpost aceste părţi în obiect. Acest scop se leagă 
de o puternică angoasa fata de propriul interior, ce 
conduce la o idealizare excesivă a obiectului, însoţită de 
devalorizarea sel/fului. Cu privire la natura identificatorie 
a acestui proces, spre deosebire de Rosenfeld, Segal se 
exprimă astfel: „Unul din rezultate este identificarea 
obiectului cu partea din self care a fost proiectată (de unde 
şi termenul de identificare proiectivă)”. 

Segal păstrează astfel expresia exactă utilizată de 
Melanie Klein când se referă la psihoză: identificarea 
obiectului cu părţile nedorite din propria persoană. Vom 
vedea, atunci când vom discuta despre componenta 
proiectivă a identificării proiective, dacă diferenţa de 
formulare exprima o viziune diferită asupra mecanismului 
în cauză, sau ea nu are nicio importanţă. 

În 1983, Herbert Rosenfeld enunta o listă a tipurilor 
de fantasme implicate în procesul de identificare 
proiectivă. Unele vizează eliminarea defensivă a parţilor 
nedorite din sine însuşi: intruziune atotputernică însoţită 
de fuziune cu obiectul; fantasma unei existenţe concrete, 
pasive, în interiorul obiectului; unitatea de sentimente cu 
obiectul; expulzarea tensiunii la persoanele traumatizate în 
copilărie prin intruziune violenta. 

Alte fantasme sunt utilizate în comunicare: 
„atingerea” obiectului perceput ca distant; inversarea 
relaţiei copil - părinte; identificarea cu aspecte similare ale 
obiectului, în scop narcisic. În sfârşit, exista fantasma care 
vizează recunoaşterea obiectelor şi identificarea cu 
acestea (empatie). 

5. identificarea proiectivă în vise 


Un alt vis pe care îl considerăm ca reprezentativ 

pentru gândirea lui Klein este prezentat în cartea sa 
Invidie şi recunoştinţa, în legătură cu integrarea afectelor 
pacientului - unul dintre scopurile muncii analitice. Este 
vorba despre un pacient a cărui dispoziţie depresivă era 
semnul sentimentului sau de culpabilitate fata de analista 
şi a dorinţei sale de a o proteja. In vis, pacientul 

„Se găsea într-un apartament situat la un etaj 
superior, iar prietenul unui prieten de-al său, X., îl chemă 
din strada invitându-l la o plimbare. Pacientul nu coboară 
la X., deoarece în apartament se găsea un câine negru 
care risca să iasă la fereastră şi să cadă. Când pacientul 
priveşte din nou pe fereastră, vede că X. plecase”. 

În esenţă, interpretarea lui Klein - rezultată, evident, 
nu doar din conţinutul visului, ci şi din asociaţiile 
pacientului corelate cu întregul proces analitic - a fost 
aceea ca subiectul îşi respingea propriile tendinţe ostile, 
reprezentate de X., pentru a o apăra pe analista să 
(câinele). 


6. obiectul intemdefiniţie, caracterizare 

„Obiectul intern” denota sentimentul existenţei unui 
obiect concret, localizat în interiorul eului şi având 
propriile sale intenţii fata de eu şi fata de celelalte obiecte. 
Modul în care subiectul percepe obiectul intern depinde de 
perceperea obiectelor externe. Din acest punct de vedere, 
obiectele interne reprezintă, într-un fel, „oglinzi” ale 
realităţii externe. Invers, ele contribuie, prin proiecţie, la 
maniera în care sunt percepute obiectele externe. 

Una din caracteristicile importante a lumii interne 
este pluridimensionalitatea, ceea ce l-a făcut pe Didier 
Houzel s-o numească „spaţiu psihic”. Astfel, selful şi 
obiectul sunt tridimensionale, fapt care face posibile 
identificarea proiectivă şi identificarea introiectiva, adică 
proiecția în obiect a unor părţi din self şi reintroiecţia, în 
self, a obiectului (în care s-a proiectat). 


7. omnipotenta fantasmei la Melanie Klein 
Fiind preocupată de conţinutul anxietăţii pacienţilor 


săi (şi nu de mecanismul apariţiei anxietăţii), Melanie 
Klein a acordat fantasmei inconştiente un loc central în 
raport cu orice activitate psihică. Dar cea care a formulat 
clar acest concept est Susan Isaacs, într-o lucrare 
destinată să cristalizeze viziunea kleiniana în timpul 
Discuţiilor Controversate din Societatea britanică de 
psihanaliza (1943 - 1944). In Natura şi funcția fantasmei, 
ea arată cum Klein a extins noţiunea freudiană de 
fantasma inconştientă care se prefigura deja în momentul 
în care Freud renunţa la teoria seducţiei, pentru a afirma 
că trauma rezulta dintr-un eveniment imaginar. 

După aceasta autoare, deşi Klein îşi bazează 
concepţia supra fantasmei pe descoperirea freudiană a 
unei realităţi psihice dinamice, viziunile lor sunt 
divergențe. De exemplu, dacă la Klein fantasma este 
precoce, Freud părea să o considere o producţie tardivă a 
psihismului, apărută după stabilirea principiului realităţii, 
când principiul plăcerii începe să funcţioneze într-o 
manieră clivata: 

„Odată cu instalarea principiului realităţii, se separa 
prin clivaj o anumită formă de activitate a gândirii; ea 
rămâne independenta de probă realităţii şi supusă exclusiv 
principiului plăcerii. Este ceea ce numim crearea 
fantasme”. 

După Isaacs, fantasmele inconștiente - întotdeauna 
deduse, niciodată observate ca atare - sunt „corolarul 
mental, reprezentantul psihic al pulsiunii. Nu exista 
pulsiune, nevoie sau reacţie pulsională care să nu fie 
resimţita ca fantasma inconştienta”. De fapt, ea a obţinut 
această definiţie modificând următoarea afirmaţie a lui 
Freud din 1932, în Noi conferinţe în psihanaliza: 

„Ne reprezentăm  |se-ul]... ca recepţionând din 
somatic nevoile pulsionale, care îşi găsesc în el expresia 
psihică”. 

Dacă înlocuim termenul de „se „cu termenul de 
„fantasma inconştienta”, obţinem definiţia kleiniana. 

Acest „conţinut primar al proceselor psihice 
inconştiente” care este fantasma se raportează nu numai 


la satisfacerea dorinţei (libidinale sau distructive), dar şi la 
apărarea împotriva angoasei, la fel că simptomul. Din 
acest punct de vedere, faptul ca identificarea proiectivă 
presupune, pe de o parte, o fantasmă de intruziune şi 
control, şi pe de altă parte, o apărare împotriva angoasei 
de dezintegrare primeşte un plus de coerentă. 

Fantasma inconştienta are „un caracter omnipotent'. 
Pentru copilul mic, ea nu înseamnă numai „aşa vreau”, ci 
şi „aşa fac”, ceea ce concordă cu ideile lui Freud asupra 
satisfacerii halucinatorii la bebeluş. Deşi este o ficţiune, 
este reală ca experienţa subiectivă, constituind o funcţie 
psihică veritabilă, cu efecte reale nu numai în lumea 
internă a psihismului, ci şi în lumea externă a dezvoltării 
corporale şi a comportamentului subiectului iar de aici, în 
psihismul şi în corpul altor subiecţi. 

Avem aici o diferenţă esenţială între gândirea 
kleiniana şi cea freudiana cu privire la dihotomia 
subiectiv/obiectiv în teoria psihanalitică. 


8. Diferite utilizări ale termenului de EU, la Freud 
Eul la Freud-ca aparat defensiv 

— Instanta de inhibiţie a excitației 

— Ca metaforă a personalităţii 


Teoria psihanalitică pare să trateze formarea eului în 
două registre: unul, în care eul se diferenţiază ca aparat 
adaptativ plecând de să se şi în raport cu realitatea 
externă, altul în care eul este un produs al identificărilor 
ce creează un obiect interior investit de către se Conceptul 
de eu este prezent în mod constant la Freud, încă de la 
începutul operei sale. 

În perioada 1895 - 1900, Freud utilizează termenul 
în contexte diferite: teoria curei, conflictul defensiv, 
metapsihologia aparatului psihic. Eul este fie un câmp de 
conştientă capabil să primească în spaţiul sau amintiri 
patogene până atunci inconştiente (Studii asupra isteriei), 
fie o instanţă defensivă cu caracter ambiguu, de vreme ce 
reprezintă şi parte implicată în conflictul nevrotic, fie o 


instanţă de inhibare a procesului primar, instanta care 
împiedică liberă propagare a excitaţiei până la formarea 
imaginii (halucinaţiei) şi care împiedică aşadar confuzia 
între procesele interne şi realitatea exterioară. 

lată ce ne spune Freud în 1895, în Proiect de 
psihologie ştiinţifică, despre eu ca „reţea de neuroni 
investiţi”: 

„Admiţând ideea unei” atracţii provocate de dorinţă 
„Şi a unei tendinţe la refulare, am abordat o nouă 
problemă, aceea a [...] unei instante a cărei prezenţă 
împiedica trecerea (cantităților) atunci când o asemenea 
trecere se efectuează pentru prima oară într-un mod 
particular (adică atunci când ea este însoţită de satisfacţie 
sau de durere). Această instanţă se numeşte” Eu”. [El 
reprezintă] un grup de neuroni încărcaţi permanent, care 
devin vehiculul unor rezerve de cantităţi pe care le 
necesită funcţia secundară. [...] Să ne imaginăm eul ca pe 
o reţea de neuroni investiţi, ce relaţionează cu uşurinţă 
între ei”. 

Vedem, în acest fragment, ca eul nu este definit de 
Freud ca un ansamblu al individului, nici ca întregul aparat 
psihic, ci ca o parte a acestuia îndeplinind anumite funcţii. 
Exista însă, pe parcursul aceleiaşi lucrări, expresii care 
duc cu gândul la o anumită „totalitate” relativ la 
funcţionarea eului. De exemplu: 

„Descriem deci eul spunând că el constituie în orice 
moment totalitatea investirilor psy. În cadrul acestora, 
distingem o fracţie permanentă şi o fracţie variabilă. Este 
uşor de remarcat că traseele dintre neuronii psy fac parte 
din domeniul eului, deoarece ele reprezintă o posibilitate 
de a determina în orice moment extensia eului în mişcare”. 

Aşa cum afirma J. Laplanche şi J.-B. Pontalis, la Freud 
exista o relaţie privilegiată între eu şi individ în 
dimensiunea să biologică şi psihică, ceea ce aduce 
perspectiva unui eu ca un fel de metaforă a întregului 
organism. O asemenea relaţie între eu şi organismul 
biologic va apărea mai explicit la Freud în 1923, în Eul şi 
se-ul: 


„Eul este, înainte de toate, o entitate corporală, nu 
numai o entitate de suprafaţă, ci o entitate corespunzând 
proiecției unei suprafeţe”. 

Odată cu cea de a doua topică, în 1920, apăruse deja 
o perspectivă freudiană mai specifică asupra eului (ca 
având funcţii determinate în aparatul psihic), însă rămânea 
ambiguitatea implicită a termenului, între persoana şi 
instanţă. 

Această problemă conceptuală a condus la încercări 
de clarificare şi de diferenţiere între eul că instanţa şi eul 
ca obiect de iubire pentru individul însuşi. 


9. Diferenţa dintre fantasma şi proces, după N. 
Abraham şi M. Torok 

Nicolas Abraham şi Maria Torok (1972) sunt cei care 
au susţinut diferenţă esenţială dintre fantasma şi proces 
(sau realitate metapsihologica), în legătură cu utilizarea 
termenilor de „introiecţie” şi „încorporare” ca sinonimi. Ei 
propun revizuirea acestei false sinonimii dintre introiecţie 
şi încorporare, considerând că introiecţia este un fenomen 
de ordinul creşterii, iar nu de ordinul compensării. Ei au 
ridicat problema următoare: dacă încorporarea 
corespunde unei fantasme, iar introiecţia unui proces, de 
ce să consideri fantasma - un produs al eului - ca fiind 
anterioară procesului, care este un produs al întregului 
psihism, aşa cum fac autorii kleinieni? Se ştie că pentru 
aceştia din urmă, fantasma se găseşte chiar la originea 
funcţionării psihice, fiind oarecum omnipotentă... 

Autorii respectivi afirma că orice proces impune o 
modificare topică a psihismului, în vreme ce orice 
fantasmă, care este de natura narcisică, tinde să menţină 
statu-quo-ul topic: 

„Concepţia noastră este ca fantasma este de natura 
narcisică: pentru a nu atenta la imaginea subiectului, ea 
tinde să schimbe lumea. Faptul că este deseori 
inconştienta nu înseamnă că nu-i aparţine subiectului, ci 
că se referă la o topica păstrată în secret. Astfel, a înţelege 
o fantasmă capăta un sens precis: înseamnă a detecta în 


mod concret nivelul topic la care ea vine să se opună [...]. 
A spune că fantasma susţine procesul înseamnă o 
răsturnare a întregului demers psihanalitic”. 

Astfel, încorporarea ar fi o „fantasmă de ne- 
introiecţie”, pentru ca fantasma de încorporare pretinde că 
realizează în mod magic remanierea psihică profundă 
impusă de realitatea pierderii. Aceasta „vindecare” magică 
prin încorporare îl scuteşte pe subiect de durerosul 
travaliu al doliului şi îl ajuta să refuze adevăratul sens al 
pierderii; ea nu este decât un mijloc de a linişti eul. În 
realitate, fantasma de încorporare se opune introiecţiei. 

„LEa] pretinde că realizează [...] la propriu ceea ce nu 
are sens decât la figurat. Ne imaginăm că înghiţim obiectul 
pentru a nu” înghiţi „pierderea. [Este vorba de o] 
demetaforizare [...]. De fapt, orice încorporare are vocaţia 
nostalgică a introiecţiei”. („Introjecter - încorporer”, în 
Nouvelle Revue de Psychanalyse 6, 1972) 

Această problemă a raportului (cauzal?) între 
fantasma şi proces (sau realitate metapsihologica) ne pare 
importanta în special cu privire la concepţia kleiniana, 
care este opusă celei prezentată de Abraham şi Torok. 
Pentru Melanie Klein şi discipolii săi, fantasma 
inconştienta însoţeşte orice experiență a realităţii, în două 
direcţii: pe de o parte, fantasma se afla la baza procesului 
corespunzător, pe de altă parte, procesul - nu numai cel 
psihic ci şi cel biologic, corporal - îşi găseşte semnificaţia 
prin fantasma să intre cele două registre, unul „subiectiv” 
şi altul „obiectiv”, exista o interacţiune permanentă. Astfel, 
fantasma inconştientă de încorporare influenţează ceea ce 
simte subiectul cu privire la identificarea să: 

„În acest sens, fantasma este resimţita ca o realitate 
efectivă, iar efectele ei sunt suficient de reale. Din acest 
punct de vedere, fantasma inconştienta este omnipotenta”. 
(R. D. Hinshelwood, 1989) 


10. subiectivitate şi obiectivitate în concepţia lui 
Owen Renik 
De exemplu, Owen Renik, cunoscut pentru concepţia 


sa asupra „subiectivităţii ireductibile a analistului” (1993), 
arata ca psihanaliştii contemporani au recunoscut şi 
studiat  intersubiectivitatea din clinica analitică, dar 
această evoluţie a fost uneori greşit înţeleasă, în sensul că 
clinica ar fi lipsită de obiectivitate. Autorul se opune unei 
asemenea idei şi propune o definiţie pragmatică a 
obiectivităţii analistului, în acord deplin cu acceptarea 
subiectivităţii sale ireductibile (1998). El sugerează că o 
asemenea concepție pragmatică asupra obiectivităţii 
trebuie utilizată în toată ştiinţa modernă şi îl citează pe T. 
Kuhn, care scrisese în 1962 despre „ştiinţa normală”, adică 
despre stabilirea adevărului ştiinţific printr-un proces 
social de consens între cercetători care folosesc o aceeaşi 
paradigmă. Pe de altă parte, Renik vede ipotezele 
pozitiviste ca fiind o modalitate dezavantajoasă de a gândi 
obiectivitatea şi subiectivitatea, şi accepta obiectivitatea în 
măsura în care ea reprezintă un consens util pentru 
obiectivul specific al curei analitice. 


11. subiectivitate şi obiectivitate în concepţia Marciei 
Cavell 

Marcia Cavell reflectează altfel asupra necesitatații 
conceptului de obiectivitate în psihanaliza. Nici pentru ea, 
modelul intersubiectiv al situației analitice nu implică 
automat că ideea de adevăr, de realitate şi de obiectivitate 
este depăşită. Pentru ea însă, obiectivitatea consta într-o 
lume împărtăşită şi reală, dimpreună cu conceptul unei 
asemenea lumi. Ambele sunt necesare pentru gândirea 
propoziţionala şi pentru capacitatea de a ne cunoaşte 
propriile gânduri ca fiind gânduri, ca fiind o perspectivă 
„subiectivă” asupra lumii. În lipsa ideii unei lumi obiective 
în care trăim şi pe care ne străduim s-o înţelegem, orice 
model intersubiectiv se prăbuşeşte într-o paradigmă 
individuală. Cavell utilizează într-o manieră originală 
perspectiva triangulaţiei: ea îi citează pe R. Britton şi pe A. 
Green, care au scris - urmându-l pe Bion şi pe Winnicott - 
despre spațiul mental „triangular” care îi permite 
copulului să gândească şi să-şi creeze obiectele, dar 


adăugă: 

„Perspectiva mea asupra triangulaţiei diferă de cea a 
lui Britton sau a lui Green prin aceea că pune în evidenţă 
nu numai prezenţa unor persoane în afara copilului, ci şi a 
unei lumi reale şi comune”. („Iriangulation, one's own 
mind and objectivity”, în IJP 79, 1998) 

Această lume care contribuie la spaţiul psihic 
triangular este „public“, partajabil şi disponibil pentru a fi 
explorat de către subiect şi obiectul sau extern, „mai larg 
decât cei doi participanţi”, capabil să le ofere o 
perspectivă diferită de a lor. 

Ipoteza lui Cavell se referă în mod explicit la 
fantasma inconştienta. Este interesant de observat faptul 
că autoarea, fără a cunoaşte poziţia lui Abraham şi a lui 
Torok, ajunge la o idee asemănătoare, chiar dacă altfel 
formulată. Ea arata ca fantasma inconştienta 

„[...] este fixată, pietrificată în timp, în aparenţă (aşa 
o percepe subiectul) printre datele lumii, ca obiectele pe 
care le găsim aici şi pe care nu le recunoaştem că fiind 
gândurile noastre asupra acestor obiecte. (Dacă acceptăm 
descrierea lui Melanie Klein despre lumea internă a 
bebeluşului, vedem aici modul în care fantasmele 
inconştiente ale subiectului îi pot apărea acestuia că 
lucruri implantate în psihicul său ori ca un înveliş al 
psihicului, iar nu ca propriile-i gânduri). Spre deosebire de 
fantasma, gândirea permite reflecţia despre sine însuşi 
[...]. Unul dintre scopurile terapeutului este angajarea 
pacientului pe acea cale în care ceea ce era o fantasmă 
devine un gând, aşadar ceva supus reflecţiei şi îndoielii; 
eliberarea personajelor lumii sale de statutul lor pietrificat 
în fantasma, în aşa fel încât, asemenea imaginii 
memorabile a lui L.oewald, fantomele (care îi bântuie 
psihicul) să-i poată deveni strămoşi (în lumea reală şi 
publică)”. 


12. extinderea noţiunii de contratransfer în teoria 
Paulei Heimann 
În 1949, Paula Heimann îi oferă contratransferului 


semnificaţia unui instrument de percepţie a anumitor 
aspecte din comunicarea pacientului, într-o intervenţie la 
Congresul internaţional de psihanaliză de la Zurich: 

„Susţin teza că răspunsul emoţional al analistului la 
pacientul său, în cadrul situaţiei analitice, constituie 
instrumentul său de lucru cel mai important. 
Contratransferul  analistului este un instrument de 
cercetare a inconştientului pacientului”. Şi mai încolo, în 
acelaşi text: „Din punctul de vedere pe care îl subliniez, 
contratransferul analistului nu este numai o parte sau o 
parcelă din relaţia analitică, ci este” creaţia „pacientului, 
face parte din personalitatea acestuia”. 

Această idee a fost respinsă de Melanie Klein, care 
păstra o atitudine de neîncredere faţă de psihanaliştii ce 
îşi utilizau contratransferul. Spre sfârşitul anilor cincizeci, 
ea i-a mărturisit unei colege că o rugase pe Paula Heimann 
să nu prezinte lucrarea despre contratransfer la Congresul 
de la Zurich. Textul lui Heimann, care nu a fost prezentat 
niciodată la Societatea britanică de Psihanaliză şi care nu 
conţine nicio referinţă la Melanie Klein, a fost acceptat ca 
o parte esenţială a şcolii kleiniene, dar reprezenta obiectul 
unui serios dezacord între Klein şi Heimann, prima 
insistând asupra faptului că fenomenul de contratransfer 
interferează cu analiza. Dacă analistul are sentimente faţă 
de pacientul său, spunea ea, el trebuie să înceapă imediat 
o scurtă autoanaliză - în vreme ce Heimann ridica 
sentimentele subiective la nivelul unei virtuţi. Klein fusese 
impresionată de vederile lui Freud despre pericolele 
contratransferului, aşa cum erau ele exprimate în 
Perspectivele terapiei psihanalitice (1910), în timp ce 
Heimann susţinea că exigenţa lui Freud cum că analistul 
trebuie să ajungă la recunoaşterea şi stăpânirea 
contratransferului nu conducea neapărat la concluzia că el 
trebuie să devină impasibil şi detaşat, ci că trebuie să-şi 
utilizeze reacţia emoţională ca pe o cheie spre 
inconştientul pacientului. 

Inainte de acest text, considerat prima declaraţie 
explicită asupra valorii pozitive a contratransferului, D. 


Winnicott prezentase în 1947, la Societatea britanică, 
lucrarea Ura în contratransfer. Discutând despre psihotici, 
el punea accentul pe faptul că nu trebuie să ignorăm 
capacitatea de a urla analistului: 

„Cu cât el va reuşi să nu evite să-i urască [pe 
psihotici] şi să se teamă de ei, cu atât ura şi teamă nu vor 
mai fi motivele determinante pentru ceea ce face cu 
pacienţii săi”. El mai spune în lucrarea sa: „În anumite 
stadii din anumite analize, pacientul caută de fapt ura 
analistului şi are nevoie de o ură care să fie obiectivă. 
Dacă pacientul caută o ură obiectivă sau justificată, el 
trebuie să o poată găsi, altfel nu va putea simţi că poate 
atinge o iubire obiectivă”. 

Concepţiile Paulei Heimann nu difereau cu mult de 
cele ale lui Winnicott. Analistul trebuie să recunoască şi să 
suporte sentimentele provocate în el, „cu scopul de a le 
subordona sarcinii analitice în care el funcţionează ca 
imaginea în oglindă a pacientului”. Există momente în care 
pacientul vrea să-i impună un anumit rol analistului şi 
acesta din urmă poate astfel să-i furnizeze o percepţie 
aprofundată asupra proceselor sale psihice inconştiente. 
Această extindere a conceptului de  contratransfer 
seamănă cu schimbarea punctului de vedere al lui Freud 
despre funcţia transferului, pe care îl vedea la început ca 
pe un obstacol în terapie, pentru a-l considera mai târziu 
un element util. 

Pe de altă parte, se pare că Paula Heimann nu 
accepta noţiunea Melaniei Klein de identificare proiectivă. 
În timp ce prima era, în anii '40, reprezentanta principală 
a teoriei kleiniene asupra poziţiei depresive, ea nu a 
menţionat niciodată poziția  schizo-paranoidă sau 
identificarea proiectivă, avansate ulterior de Klein (cu 
privire la această temă, Klein colabora cu alţi autori, ca 
Herbert Rosenfeld, Hanna Segal şi Wifred Bion). Deşi 
Paula Heimann a declarat mai târziu că, din punct de 
vedere teoretic, s-a delimitat de Melanie Klein privind 
subiectul invidiei de sân, ea nu şi-a formulat niciodată 
obiecțiile. Insă Betty Joseph, care fusese în analiză la 

Heimann între 1951 şi 1954, consideră retrospectiv ca 
fiind straniu faptul că aceasta nu i-a interpretat niciodată 
clivajul şi identificarea proiectivă, două concepte cheie ale 
analizei kleiniene. 

Dacă teoria Melaniei Klein despre identificarea 
proiectivă şi teoria Paulei Heimann nu s-au „înţeles” la 
nivelul creatoarelor lor - fapt însoţit de altfel de o ruptură 
în relaţia lor personală -, aceste două teorii au fost 
corelate de alţi autori. 


13. noţiunea de contratransfer la R. Money-Kyrle şi la 
E. Jacques 

Ideea de contratransfer, ca răspuns specific faţă de 
pacient, care poate funcţiona ca instrument de cercetare a 
psihismului său, l-a determinat pe R. Money-Kyrle să 
avanseze în 1956 opinia că analistul trebuie să primească 
identificările proiective ale pacientului său, să le modifice 
prin propriul său travaliu psihic şi să le reproiecteze, prin 
interpretări, în pacient. Acesta va reintroiecta nu numai 
acea parte din el însuşi, dar şi partea din analist care a dat 
sens conţinutului psihic proiectat. În final, pacientul va 
introiecta o modalitate de funcţionare a psihismului 
analistului, modalitate ce va deveni o capacitate internă de 
a se înţelege pe sine. Dacă analistul nu reuşeşte să conţină 
identificarea proiectivă a pacientului, este posibil ca el să 
tindă să răspundă printr-o identificare proiectivă reactivă 
sau, după L. Grinberg, o „contraidentificare proiectivă”. 

Această idee a ciclului identificare proiectivă în 
analist - modificare de către analist - reintroiecţie în 
pacient fusese propusă în 1953 de către Elliot Jaques, dar 
într-un context diferit: pornind de la ideile lui Freud 
despre forţele de agregare dintre indivizi şi de la ideile lui 
Klein despre mecanismele primitive de apărare, el a 
susţinut că unul din elementele de coeziune din asociaţiile 
umane instituţionalizate este apărarea împotriva angoasei 
psihotice. După Jaques, indivizii îşi pot plasa conflictele 
interne în persoane din lumea externă, pot percepe cursul 
conflictului pe calea identificării proiective şi pot 


reinternaliza apoi evoluţia şi rezultatul conflictului prin 
identificare introiectivă. 


14. identificare proiectivă şi contratransfer la H. 
Racker 

H. Racker a făcut şi el legătura între răspunsul 
contratransferenţial al  analistului şi identificarea 
proiectivă a pacientului, într-o serie de articole scrise 
începând cu 1948. În cursul unei relatări despre un caz, el 
afirmă: 

„Identificarea proiectivă [...] îşi atinge deseori scopul 
- în cazul de faţă, este vorba de a acţiona în aşa fel încât 
analistul să se simtă vinovat, iar aceasta nu implică (aşa 
cum s-a afirmat uneori) numai faptul că pacientul se 
aşteaptă ca analistul să se simtă vinovat sau că „se 
presupune că analistul este trist şi deprimat”. Identificarea 
analistului cu obiectul cu care îl identifică pacientul este, 
repet, procesul contratransferenţial normal”. 

Racker stabileşte o distincţie între identificarea 
concordantă şi identificarea complementară a analistului. 
Contratransferul bazat pe identificarea concordantă se 
produce atunci când analistul s-a identificat cu 
reprezentarea de sine fantasmatică a pacientului la un 
moment dat. Contratransferul bazat pe identificarea 
complementară are loc atunci când analistul s-a identificat 
cu reprezentarea de obiect din fantasma transferenţială a 
pacientului. Să revenim la Racker. Identificarea 
concordantă a analistului (înţelegerea sau empatia) este 
un fel de reproducere sau re-experienţă a propriilor 
procese infantile ale analistului, dar ca răspuns la stimuli 
ce vin din partea pacientului. Putem spune că pacientul 
exercită o influenţă specifică asupra psihismului analistului 
(chiar dacă răspunsul acestuia are drept sursă propriul 
inconştient) şi că această specificitate ţine de ceea ce 
autorul numeşte „predispoziția spre identificarea cu 
pacientul” şi „funcţia analitică”. 

În acelaşi sens, el distinge două tipuri de 
contratransfer: 


„Pe de o parte, avem analistul ca subiect şi pacientul 
ca obiect de cunoaștere, ceea ce anulează „relația de 
obiect” propriu-zisă; în locul ei, apare o aproximativă 
uniune sau identitate între părţile (experienţele, pulsiunile 
sau  apărările) subiectului şi obiectului. Ansamblul 
proceselor ce corespund acestei uniuni ar putea fi numit 
„contratransfer concordant”. Pe de altă parte, avem o 
relaţie de obiect oarecare [pentru analist], un transfer 
„real” în care analistul „repetă” experienţe anterioare, 
pacientul reprezentând obiecte interne ale analistului. 
Ansamblul acestor experienţe, care există şi ele în mod 
permanent şi continuu, ar putea fi numit „contratransfer 
complementar”. 

Este important să remarcăm că, pentru Racker, 
dimensiunea din contratransfer care poate fi un obstacol în 
analiză  (contratransfer complementar sau transfer al 
analistului asupra pacientului său) vine din măsura în care 
analistul funcţionează într-o relaţie de obiect. Altfel spus, 
analistul este împiedicat să fie analist de către aspectul de 
reciprocitate prezent în toate relaţiile interpersonale sau, 
cum i se spune astăzi, prin tentaţia de simetrie în raportul 
său cu pacientul (în vreme ce funcţia analitică se bazează 
pe disimetria poziţiilor analistului şi pacientului). 

„„„In ce priveşte întrebarea dacă analistul trebuie sau 
nu să-i comunice pacientului aspecte din contratransferul 
său, Racker afirmă că, spre deosebire de Alice Balint sau 
de Winnicott, el găseşte că modul cel mai bun de a 
îndeplini scopul acestor comunicări - a-i arăta pacientului 
„realitatea contratransferului obiectelor sale interne şi 
externe” - este analiza fantasmelor pacientului asupra 
contratransferului analistului. Aceasta este şi alegerea lui 
Bion, care nu susţine că analistul nu are memorie şi 
dorinţă, ci că el trebuie „să renunţe [ca scop ideal] la 
memorie şi la dorinţă” în timpul şedinţei psihanalitice; 
adică trebuie să renunţe la „zelul” terapeutic (înţelegere, 
interpretare şi efectul lor imediat) şi să se arate deschis la 
identificarea proiectivă a pacientului. 


15. identificare proiectivă în teoria lui Bion (conţinut 
conţinător, reverie maternă) 

definiţie, cum se leagă între ele şi condiţiile 

(Extinderea noţiunii de identificare proiectivă, al 
cărei motor este Wilfred Bion, spre sfârşitul anilor '50, şi-a 
găsit expresia în conceptul acestuia de conținut / 
conținător. El completează descrierea Melaniei Klein, cu 
un fenomen care nu are loc doar în fantasmă (ca la Klein), 
ci care reprezintă, dacă folosim cuvintele lui Sandler, o 
„plasare în interiorul obiectului”: 

„Apare expulzarea” sânului rău „în sânul real extern, 
printr-o identificare proiectivă realistă. Mama, datorită 
capacităţii sale de reverie, modifică senzațiile neplăcute 
legate de „sânul rău „şi încearcă să-şi aline bebeluşul. 
Acesta reintroiectează trăirea emoţională transformată şi 
moderată, adică reintroiectează... un aspect nesenzorial 
din iubirea maternă”. 

Bion îşi utilizează termenii bazându-se pe un model al 
sistemului digestiv. Conform acestui model, personalitatea 
se  „hrăneşte” din datele experienţei senzoriale şi 
emoţionale şi „creşte” în măsura în care ajunge să 
„asimileze” aceste date, apoi în măsura în care reuşeşte să 
stabilească „legături” psihice cu obiectele concrete ce o 
înconjoară, cu celelalte personalităţi din jur şi cu ea însăşi. 
Aceste legături sunt în număr de trei: legăturile de iubire 
(I), de ură (U) şi de cunoaştere (C), ultima fiind implicată 
mai ales în activitatea şi aparatul de gândire, capabile să 
integreze şi să elaboreze datele experienţei în ansambluri 
tot mai coerente.) ... Relaţia dintre conţinut şi conţinător - 
care, spune Bion, reprezintă „o funcţie a ambelor obiecte” 
(o activitate realizată de ambii indivizi), dar poate fi 
considerată „că funcţia unuia singur” - este o relaţie 
numită „comensuală”, în care copilul mic şi mama să 
depind unul de celălalt în beneficiul amândurora. Bion 
vorbeşte despre o identificare proiectivă „realistă”, care nu 
reprezintă chiar o exteriorizare „direct în obiectul extern” 
sau o „plasare în interiorul obiectului”. Melanie Klein 


descrisese un aspect al identificării proiective legat de 
modificarea angoaselor infantile: bebeluşul proiectează în 
sânul „bun” o parte din psihicul său (clivată temporar), mai 
precis sentimentele sale rele, care vor fi mai apoi 
reintroiectate. Discutând despre teoria lui Klein asupra 
identificării proiective, Bion se exprimă astfel: 

„În timpul staţionării în sânul bun, ele [sentimentele 
rele] sunt resimtite ca fiind modificate astfel încât obiectul 
reintroiectat îi apare tolerabil psihicului sugarului”. 

Ideea lui Bion este că pacientul e capabil de o 
manipulare a mediului său (diferită de cea utilizată de 
nevrotic, sau mai degrabă de cea utilizată cu mijloacele 
unui nevrotic) legată de ceea ce, în cadrul realităţii, 
echivalează cu fantasma omnipotentă despre care vorbeşte 
Klein. Caracterul exclusiv fantasmatic al identificării 
proiective kleinienene rezultă din faptul că subiectul 
„simte” că sentimentele sale proiectate au fost modificate 
de către psihicul obiectului, dar nu există vreo 
transformare psihică a obiectului extern real. Practic, este 
ca şi cum Bion ar fi modificat teoria Melaniei Klein doar 
„ştergând” cuvântul „simte” şi transpunând fantasma în 
realitatea exterioară: 

„Este la fel de posibil, chiar esenţial, să observăm 
fapte susceptibile a demonstra că un pacient, la care 
recunoaştem funcţionarea acestei fantasme omnipotente, 
este capabil de un comportament legat de ceea ce, în 
realitate, echivalează cu această fantasmă. Încă de la 
începutul vieţii, pacientul are un contact cu realitatea 
suficient de bun pentru a putea acţiona în aşa fel, încât să-i 
producă mamei sentimente pe care el nu le doreşte în el 
însuşi, sau pe care vrea să le perceapă la ea. Pentru că 
teoria să corespundă cu aceste fapte clinice, am propus o 
versiune corectată a teoriei freudiene asupra principiului 
plăcerii, în care principiul realităţii operează în acord cu 
principiul plăcerii. Găsim o ilustrare a acestei încercări, de 
a transforma fantasma omnipotentă în realitate, la 
pacientul care resimte nevoia să le impună celorlalţi 
sentimentul că el ar fi capabil să-şi ucidă părinţii sexuali, 


lucru care l-ar ajuta să aibă o relaţie sexuală şi de iubire 
eliberată de teama că s-ar putea sinucide sau că şi-ar 
putea ucide partenera în momentul în care ar observa, la 
el şi la partenera sa, semne ale unei pasiuni sexuale 
reciproce. Am sugerat că, la extremă, aceasta ar putea 
conduce chiar la crimă - ca mijloc de a îndeplini efectiv, în 
lumea realităţii, o fantasmă omnipotentă care altfel ar 
rămâne o simplă fantasmă omnipotentă” (Learning from 
experience, 1962). 

Să remarcăm, în acest lung pasaj citat, două 
elemente particulare. Primul este explicit şi scoate în 
evidenţă modul în care Bion îşi adaptează teoria 
psihanalitică la clinică: pentru a-şi justifica ipoteză despre 
realizarea fantasmei de identificare proiectivă, el modifică 
viziunea freudiană, în care principiul realităţii îi succede 
principiului plăcerii; prin această modificare, autorul - 
chiar dacă nu o afirmă clar - modifică şi perspectiva 
kleiniană asupra  „realităţii”  fantasmei  inconştiente 
(fantasmă sinonomă cu mecanismul şi cu procesul), 
deoarece aportul teoretic bionian opune lumea fantasmei 
şi lumea realităţii, opoziţie necesară dacă vrea să 
introducă în teorie rolul obiectului extern în funcţionarea 
psihică a subiectului. În cazul mecanismului de identificare 
proiectivă „realistă”, realitatea la care se referă Bion 
constă în realitatea psihică a mamei, subiectivitatea 
acesteia. Pe de altă parte, ideea că principiul realităţii 
operează în acord cu principiul plăcerii semănă, oarecum, 
cu ideea  Melaniei Klein despre  temporalitatea 
narcisismului şi a relaţiei de obiect la sugar: există relaţii 
de obiect încă de la începutul vieţii, relaţii ce coexistă cu 
narcisismul. 

Cel de al doilea element pe care l-am remarcat în 
acest fragment este implicit şi priveşte modalitatea prin 
care se realizează fantasma de identificare proiectivă, în 
ilustrarea cu pacientul ce impune celorlalţi sentimentul că 
ar fi capabil să-şi ucidă părinţii. Aici este vorba de două 
fantasme împletite: fantasma omnipotentă de identificare 
proiectivă (a-şi plasa în ceilalţi propriul sentiment) „iese” 


în lumea exterioară prin intermediul altei fantasme (a 
ucide) ca suport mai concret şi mai specific. Ca şi cum 
fantasma de identificare proiectivă ar fi atât de „abstractă” 
încât ar avea nevoie de corpul celuilalt pentru a se 
exprima: o fantasmă în altă fantasmă. 

Propunând teoria sa despre conţinut /conţinător, Bion 
renunţă la solipsismul lui Freud şi al Melaniei Klein, 
făcând loc în psihanaliză „dialogului cu obiectul”, ne spune 
Andre Green. În descrierile clinice ale lui Bion, avem încă 
de a face cu doi protagonişti, pacient şi analist, care au 
identități distincte. 

„Capacitatea de reverie a mamei este considerată 
aici ca inseparabilă de conţinut, deoarece acesta depinde 
în mod evident de prima. Dacă mama care hrăneşte nu 
este capabilă să-şi ofere reveria sau dacă reveria oferită nu 
este însoţită de iubirea pentru copil sau pentru tată, acest 
fapt îi va fi comunicat sugarului, chiar dacă într-un mod 
ininteligibil. [...] Termenul de „reverie „poate fi aplicat 
oricărui conţinut. În acest caz, eu îl limitez la un conţinut 
impregnat de iubire sau de ură. In acest sens restrâns, 
reveria este o stare de spirit receptivă la orice obiect care 
provine de la obiectul iubit, o stare de spirit capabilă, altfel 
spus, să primească identificările proiective ale sugarului, 
fie că ele sunt resimţite de el ca bune, fie că rele. Pe scurt, 
reveria este un factor al funcţiei-alfa a mamei”. 


16. identificarea proiectivă din perspectiva lui Michel 
de M” Uzan 

Cel care va merge şi mai departe cu conexiunea între 
identificare proiectivă şi contratransfer este Michel de 
M'Uzan (1976, 1983). Fenomenul despre care vorbeşte de 
M'Uzan nu constituie doar un dialog, ci un adevărat 
sistem, a cărui formă manifestă este gândirea paradoxală: 
apariţia la analist a unor gânduri, reprezentări sau cuvinte 
fără nicio legătură inteligibilă cu conţinutul şedinţei şi care 
par să corespundă cu „procese psihice care se derulează la 
analizat”. Reprezentarea pacientului „invadează” mintea 
analistului, deoarece aparatul psihic al acestuia s-a 


transformat într-o anexă a aparatului psihic al primului: 
„aparatul psihic al analistului a devenit literalmente al 
pacientului”. 

Autorul pomeneşte despre mecanismele de 
identificare proiectivă (de partea pacientului) şi de 
identificare introiectivă (de partea analistului), dar el 
subliniază că fenomenul pe care îl descrie nu este încărcat 
de agresivitate dinspre pacient, aşa cum apare el în 
descrierile Melaniei Klein asupra intruziunii violente şi 
controlului ce însoțesc fantasma de identificare proiectivă: 

„Ne-am gândit, fără îndoială, la rolul jucat în sistemul 
paradoxal de proiecţie şi introiecţie, în particular de 
mecanismele de identificare proiectivă şi, în ce-l priveşte 
pe analist, de identificare introiectivă. Intervenţia acestor 
mecanisme în contratransfer a fost expusă pe larg. Astfel, 
M. Neyraut nu ezită să recunoască raportul dintre 
contratransfer - şi dintre transfer - şi gândirea animistă, 
identificată cu o proiecţie a inconştientului. De aici până la 
o concepţie oarecum paranoidă a activităţii analistului nu 
mai e decât un pas. In ce mă priveşte, eu nu-l fac, 
deoarece experienţa m-a convins că însuşirea şi invadarea 
aparatului psihic al analistului nu au deloc un scop 
distructiv. Nu este vorba, pentru analizat, nici despre a 
leza analistul, nici despre a depune în el fragmente din 
sine clivate şi rele. Este vorba, după mine, despre destinul 
libidoului narcisic al celor doi protagonişti”. 


17. proiecția în „Despre câteva mecanisme nevrotice 
în gelozie, paranoia şi homosexualitate” de S. Freud 

În 1922, Freud trasează alte câteva piste, în Despre 
câteva mecanisme nevrotice în gelozie, paranoia şi 
homosexualitate, unde el constată, realizând o remarcabilă 
extindere-revizuire a primelor sale formulări: 

«Gelozia proiectată provine din propria infidelitate de 
care face dovadă subiectul în viaţa şa sau din impulsul la 
infidelitate, care au sucombat prin refulare. [...] Cel care 
deneagă aceste tentaţii le resimte totuşi presiunea cu atâta 
forţă, încât recurge la un mecanism inconştient pentru a se 


descărca  [...], proiectându-şi propriile impulsuri la 
infidelitate asupra celuilalt». 

Dar Freud adaugă că gelosul, ca şi paranoicul, în 
timp ce proiectează în afară, asupra altuia, ceea ce nu 
acceptă în el însuşi, se foloseşte în proiecția sa de 
«materialul percepţiei, care  decelează motivațiile 
inconştiente, analoge, ale celuilalt»: 

«Ne dăm seama însă că descriem incomplet 
comportamentul gelosului, ca şi al paranoicului persecutat, 
atunci când spunem că ei proiectează în afară, asupra 
celuilalt, ceea ce nu doresc să perceapă înăuntrul lor. 
Desigur că ei fac acest lucru, dar nu proiectează în aer, ca 
să spunem aşa, nici undeva unde nu există nimic 
asemănător cu ceea ce proiectează, dimpotrivă, ei se lasă 
conduşi de cunoaşterea pe care o au despre inconştient şi 
deplasează asupra inconştientului celuilalt atenţia pe care 
o sustrag de la inconştientul lor personal». 

Această prezentare a dinamicii fenomenului proiectiv 
deplasează problema iniţială. In aceste fragmente, Freud 
pune în evidenţă factorul cantitativ implicat în proiecţie: 
dacă subiectul nu proiectează în aer, ci acolo unde există 
un conţinut psihic asemănător cu al său, atunci operaţia de 
deplasare priveşte mai degrabă „gradul de atenție” şi 
„măsura investiţiei”. O altă aluzie la factorul cantitativ este 
ideea că subiectul, proiectându-şi propriile impulsuri în 
exterior, o face nu numai ca să se debaraseze de anumite 
reprezentări, ci şi ca să scape de forța acestor impulsuri. 

„„„Acest aspect al gradului de atenţie deplasat în 
proiecţie va fi menţionat de Shapiro în legătură cu 
semnificaţia pe care subiectul o atribuie lucrurilor 
percepute de el în lumea exterioară. Proiecţia nu ar 
implica o ruptură în funcţionarea cognitivă, ci o atenţie 
accentuată asupra realităţii şi obiectului percepţiei. 
Distorsiunea realităţii pe care ea o introduce nu este o 
distorsiune perceptivă, ci are a face mai degrabă cu ceea 
ce semnifică percepţia. Pornind de la convingerile şi 
nevoile interne, lucrului perceput îi este atribuit o anumită 
semnificaţie, iar proiecția nu modifică realitatea aparentă, 

ci semnificaţia ei. Pe scurt, proiecția ar fi o formă de 
distorsiune interpretativă a realităţii exterioare (1965). 
Afirmațiile lui Shapiro seamănă cu cele ale lui Freud 
privind abordarea clinică a proiecției: 

„În tratamentul unui astfel de gelos [care îşi 
proiectează propria infidelitate], trebuie să evităm a 
discuta materialul pe care se bazează el, putem doar să ne 
propunem a-l determina să aprecieze altfel acest material”. 

18. proiecția în concepţia lui A. Green 

Nu trebuie să uităm că, dacă percepţia subiectului 
este reală şi constituie o cunoaştere a inconştientului 
celuilalt, aceasta nu-l împiedică pe subiect să utilizeze 
psihic această cunoaştere, ne spune Andre Green, „pentru 
a o folosi drept ecran şi a deveni orb la propria sa realitate 
psihică. În acelaşi mod, percepţia lipsurilor şi defectelor la 
cei apropiaţi poate fi reală, dar în acelaşi timp având rol de 
diversiune spre a evita autoreproşuri mult mai grave” 
(2000). 


19. opoziţia libido narcisic/libido de obiect după S. 
Freud 

În eseul freudian din 1914, libidoul narcisic vine să 
se opună libidoului de obiect, poziţie teoretică 
intermediară între un moment când Freud opune că forţe 
în conflict autoconservarea şi sexualitatea şi un alt 
moment, după 1920, când se confruntă pulsiunea de viaţă 
şi pulsiunea de moarte. În această lucrare, Freud 
analizează relaţiile complexe dintre „atitudinea” narcisică, 
în care libidoul a fost retras şi redirijat spre eu (libido al 
eului), şi atitudinea în care persoanele şi lucrurile 
exterioare fac parte din propriul câmp de interes (libido de 
obiect). Freud compară procesul prin care interesul pentru 
obiect poate fi retras (şi eventual, mai târziu, realocat) cu 
procesul prin care prin care o amibă îşi întinde un fir de 
protoplasmă, un pseudopod, spre obiectele din mediul său, 
pentru a le testa, pentru a stabili dacă este vorba de un 
aliment etc., fir pe care îl poate retrage dacă îşi pierde 
interesul: 


„LExistă] o investire libidinală originară a eului; mai 
târziu, o parte este cedată obiectelor dar, fundamental, 
investirea eului persistă şi se comportă faţă de investirile 
de obiect precum corpul unei celule protoplasmatice faţă 
de pseudopodele pe care le-a emis”. 

El vede retragerea şi reorientarea libidoului ca pe o 
situaţie fluidă, care explică numeroase aspecte din 
psihologia normală sau din schizofrenie. De exemplu, a 
adormi implică o retragere a interesului faţă de lumea 
exterioară şi o investiţie în „unica dorinţă de a dormi” (şi 
în vis). La fel, în cazul maladiei sau al durerii, există o 
retragere a libidoului spre eu sau spre organul particular 
care este bolnav (o durere de dinţi devine singura 
experienţă care contează pentru cel ce suferă, iar în timpul 
durerii, restul lumii nu mai prezintă niciun interes). Freud 
ajunge chiar să stabilească o formulă ce leagă libidoul de 
obiect şi libidoul eului, într-o relaţie invers proporţională: 

„În mare, vedem o opoziţie între libidoul eului şi 
libidoul de obiect. Cu cât creşte unul, cu atât scade 
celălalt”. 

Acest fel de „balanţă energetică” va fi pusă la 
îndoială atât de către alţi psihanalişti, cât şi de Freud 
însuşi, atunci când va studia, trei ani mai târziu, fenomenul 
melancoliei: 

„Conform  analogiei cu  doliul, gândim că el 
[melancolicul| a suferit o pierdere de obiect; din spusele 
lui, este vorba de o pierdere din eul lui”. 

La melancolic, Freud se confruntă deci cu o pierdere 
de obiect care este, în acelaşi timp, o pierdere de eu. 
Aşadar ar exista două niveluri diferite ale raportului dintre 
libidoul eului şi libidoul de obiect. Care sunt ele? Un 
posibil răspuns poate fi găsit în comentariul lui Paul 
Federn asupra utilizării prea largi şi prea imprecise a 
noţiunii de narcisism, ca şi asupra tendinței de a fixa în 
termeni absoluţi opoziții care nu au sens decât într-un 
context specific. Într-un articol despre distincţia între 
narcisismul sănătos şi narcisismul patologic, publicat în 
1936, el spune următoarele: 


„După cum am mai discutat, orice  narcisism 
secundar are drept obiect eul său ceea ce a fost încorporat 
de către eu. Aici, antiteza dintre libidoul de obiect şi 
narcisism nu mai constă în raportarea la un obiect, ci în 
natura obiectului, în faptul dacă el face parte din lumea 
exterioară sau este o parte din eu; devine imposibilă o 
distincţie strictă - lucru în perfect acord cu fenomenul 
psihic real - dacă eul înglobează, în măsuri diferite, părţi 
din lumea exterioară”. 

Pe de o parte, libidoul eului are un obiect care este 
tocmai eul, pe de altă parte există o întrepătrundere eu- 
obiect caracteristică  narcisismului, ceea ce face de 
nesusţinut, pentru Federn, distincţia strictă între libido al 
eului şi libido de obiect. Dar dacă tratăm problema „en 
gros”, cum spune Freud, am putea accepta, credem, o 
distincţie libido al eului/libido de obiect, în măsura în care 
este vorba de obiectul extern real. 

20. Paul Federn şi utilizarea noţiunii de narcisism. 
perspectiva lui Rene Diatkine 

Pentru a evita confuzii care să conducă la 
nediferenţierea între obiectul extern şi obiectul intern, 
René Diatkine crede că nu ar trebui să vorbim de obiect 
decât referitor la obiectul intern. Pentru el, conceptul de 
obiect desemnează ceea ce este continuu în fluctuațiile de 
investire şi în succesiunea momentelor corespondente. 
„Rămâne deschisă întrebarea: care anume are un efect 
organizator asupra psihismului, pulsiunea sau obiectul?”, 
se întreabă el, înclinând totuşi spre rolul obiectului: „[...] 
acest concept a prins greutate. El a trecut de la rolul de 
suport contingent al jocului pulsional, la cel de organizator 
al vieţii psihice”. Să remarcăm că sugestia lui R. Diatkine, 
de a vorbi de obicei numai referitor la obiectul intern, este 
tocmai ceea ce face Klein în mare parte dar, curios, fără să 
scape de o aceeaşi confuzie între obiectul intern şi obiectul 
extern. 

Începând cu 1925, Melanie Klein începe să afirme că 
nu există un narcisism primar şi că autoerotismul şi 
narcisismul sunt, la copil, contemporane cu primele relaţii 


de obiect. Observațiile asupra sugarilor, combinate cu 
munca să clinică asupra copiilor şi adulţilor au determinat- 
o să susţină: 


„Ipoteza fundamentală din această carte este că 
primele experienţe pe care le are bebeluşul, cea de 
alăptare şi cea a prezenţei mamei, reprezintă începutul 
relaţiei sale de obiect cu ea. Această relaţie este mai întâi 
o relaţie cu un obiect parţial, deoarece pulsiunile orale- 
libidinale şi orale-distructive sunt dirijate, de la începutul 
vieţii, spre sânul mamei”. 

Este vorba despre inferenţe pornind de la 
comportamentul noului născut şi pornind „de la o anumită 
simpatie faţă de el - o simpatie fondată pe un raport direct 
între inconştientul nostru şi sân”. Vedem bine că Klein, 
când spune „mama”, se referă la un obiect „subiectiv” 
(după expresia winnicottiană), care poate fi sânul, chiar 
hrana, sau mai degrabă ceva ce corespunde cu ceea ce 
percepe observatorul ca fiind obiectul copilului: 

„Relaţiile bebeluşului cu primul său obiect, mama, 
sunt legate de la început de relaţiile sale cu hrană. Iată de 
ce studiul modelelor de atitudini fundamentale faţă de 
hrană pare să fie cea mai bună metodă de a înţelege 
sugarii. [...] La bebeluşi, chiar din primele zile de viaţă, 
putem observa diferenţe considerabile în atitudinea lor cu 
privire la supt, [iar unii] prezintă semne indubitabile de 
iubire şi interes faţă de mama lor, într-o fază extrem de 
precoce - atitudine ce conţine elemente esenţiale ale unei 
relaţii de obiect”. 

După Melanie Klein, relaţia de obiect de la începutul 
vieţii este compusă în esenţă din proiecţii (poziţia schizo- 
paranoidă). În timp ce pentru psihanalişti ca Fairbairn, 
Ferenczi sau Balint atitudinile patogene ale obiectului real 
sunt determinante pentru figura persecutorie a obiectului 
primar, pentru Klein lucrurile stau invers: relaţiile de 
obicei nu se constituie în funcţie de obiectele reale; încă de 
la bun început există fantasme (înnăscute), iar obiectele 
fantasmatice sunt proiectate asupra mamei; astfel, 


accentul este pus pe relaţia de obiect fantasmatică şi pe 
obiectul intern. Rolul obiectului extern este menţionat doar 
în măsura în care el vine să limiteze şi să modereze 
proiecţiile al căror suport este. 


21. narcisism primar şi relaţii de obiect în teoria 
Melaniei Klein 

În stările narcisice, spune Klein, relaţiile de obiect 
sunt înlocuite cu relaţii de obiect intern. Am putea 
considera că ea a adăugat la lista lui Freud despre 
alegerea obiectului iubirii după tipul narcisic: Iubim, de 
asemeni, „persoana” care a devenit o parte din sine (un 
obiect intern). 

Starea narcisică (numită ulterior de Segal „poziţie 
narcisică”) dă cont de fantasma stranie numită 
„identificare proiectivă” - dar stranietatea ei, am văzut, 
venea mai degrabă din numele său decât din conţinutul 
său. Extinderea acestei noţiuni a transformat-o într-o 
modalitate de identificare narcisică, ne spune Dominique 
Arnoux, modalitate care se situează la polul opus faţă de 
identificările secundare evocate de Freud în constituirea 
supraeului. Freud consideră că supraeul se naşte din 
identificarea cu părinţii iubiţi şi admiraţi în copilăria 
timpurie; este vorba de o identificare introiectivă care 
depinde de o rezolvare, cel puţin parţială, a complexului 
Oedip - direct şi inversat, datorită bisexualităţii psihice - 
deci de o renunțare la obiectele incestuoase. Această 
identificare este secundară, presupunând un doliu reuşit 
după obiect, spre deosebire de identificarea narcisică, 
aceasta implicând o confuzie de identitate (sau, conform 
ilustrării lui Klein referitoare la romanul şi etais vous de ]. 
Green, este posibil şi un schimb de identitate). 

„O altă trăsătură tipică a relaţiilor de obiect 
schizoide este natura lor narcisică. Aşa cum am mai spus, 
atunci când idealul eului este proiectat într-o altă 
persoană, aceasta este iubită şi admirată pentru că ea 
conţine părţile „bune” din subiect. Tot aşa, când relaţia cu 
o altă persoană se bazează pe proiecția în ea a părţilor 


„rele” ale subiectului, ea este de natură narcisică pentru 
că, şi în acest caz, obiectul reprezintă mai ales o parte din 
subiect”. 

Astfel, ca să completăm lista lui Freud despre 
alegerea de obiect după tipul narcisic, putem spune: iubim 
(sau urâm), de asemeni, persoana care a dobândit o parte 
din sine. Am văzut că, în esenţă, mecanismul de 
identificare proiectivă de care vorbeşte Klein nu diferă net 
de cel de proiecţie. Într-adevăr, în pasajul pe care tocmai l- 
am citat, este vorba de proiecția idealului eului său a 
părţilor „rele” din subiect; astfel, natura narcisică a 
relaţiei schizoide este corelată cu mişcarea proiectivă. 
Atunci când proiecția este urmată de introiecţia unui 
obiect care „posedă” deja partea din subiect, se creează un 
cerc vicios ce amplifică angoasa subiectului, ca în situaţia 
în care subiectul introiectează un obiect în care proiectase 
propria sa violenţă. Apare aici un fel de efect de 
bumerang, prin faptul că reintroiecţia se limitează la ceea 
ce fusese proiectat. Tocmai acest lucru îi permite lui Klein 
să afirme: 

„O altă caracteristică a relaţiilor de obiect schizoide 
este artificialitatea lor şi lipsa lor de spontaneitate. În 
paralel, constatăm o perturbare gravă a sentimentului de 
sine sau, dacă putem spune astfel, a relaţiei cu sine însuşi. 
Şi această relaţie pare artificială. Cu alte cuvinte, sunt 
perturbate în egală măsură realitatea psihică şi relaţia cu 
realitatea exterioară”. 

Odată cu remarca despre perturbarea sentimentului 
de sine, regăsim în acest fragment disconfortul identitar al 
lui Fabien, eroul romanului şi etais vous de J. Green. Klein 
vorbeşte aici de narcisism ca de o „relaţie cu sine însuşi”, 
care nu este acelaşi lucru cu „reprezentarea de sine”, 
deoarece se adaugă dimensiunea afectului (sentiment de 
sine). Artificialitatea subliniată de autoare caracterizează 
atât relaţia cu sine cât şi relaţia cu celălalt, adică relaţia cu 
sine şi relaţia cu obiectul real, a cărui alteritate nu este 
recunoscută ca atare; şi obiectul este „artificial”, pentru că 
el constă în proiecţii. Klein o spune de altfel altundeva, 


descriind aceeaşi fantasmă de identificare proiectivă: 

„Să revenim la rolul jucat de proiecţie în 
vicisitudinile angoasei de persecuție. [...] Forma sa de atac 
fantasmatic - în special anal - constă în a umple corpul 
mamei de substanţe şi părţi rele din propria persoană, 
care sunt clivate şi proiectate în interiorul mamei. Aceste 
substanţe şi părţi sunt reprezentate mai ales prin 
excremente, care devin un mijloc de a face rău, de a 
distruge sau de a controla obiectul atacat. Este posibil ca 
întreaga persoană - resimţită ca fiind „rea” - să intre în 
corpul mamei şi să capete controlul. În aceste diverse 
fantasme, eul ia în posesie obiectul exterior - în primul 
rând mama - prin proiecţie, transformându-l într-o 
extensie a propriei persoane. Obiectul devine oarecum un 
reprezentant al eului, iar aceste procese stau, după mine, 
la baza identificării prin proiecţie sau a „identificării 
proiective”. 

lată natura narcisică a acestui mecanism: obiectul 
este „o extensie a eului” obţinută prin proiecţie, iar 
introiecţia „obiectului invadat cu violenţă” are loc în 
interiorul procesului proiectiv, deoarece această introiecţie 
nu aduce nimic în plus faţă de conţinutul proiectat. 
Melanie Klein face o distincţie între acest tip de 
„introiecţie” şi o altă introiecţie, care contribuie la 
dezvoltarea bebeluşului: 

„Odată cu introiecţia obiectului întreg, cam în al 
doilea sfert din primul an de viaţă, au loc progrese în 
direcţia integrării. Aceasta implică schimbări importante 
privind relaţia de obiect [...] şi o percepţie mai bună a 
lumii exterioare, ca şi o sinteză mai reuşită între situaţiile 
interne şi externe”. 

Aşadar, introiecţia care participă la dezvoltarea 
psihică este diferită de reintroiecţia obiectului fantasmatic, 
datorită „mai bunei percepții a lumii exterioare”, adică 
faptului de a percepe obiectul extern real (trebuie să 
adăugăm cuvântul „real” pentru că Klein mai utilizează 
expresia „obiect extern” referitor la situaţii fantasmatice, 
cum este cea a identificării proiective). 


Dacă „interpretăm” pasajul în care Klein vorbeşte de 
proiecţie şi de introiecţie, de realitate interioară şi 
exterioară, ne dăm seama că ea evită să vorbească despre 
„celălalt”, despre „obiectul real” utilizând aceşti termeni, 
dar afirmaţiile sale produc confuzie dacă nu gândim în 
aceşti termeni. Poate că ea şi-a gândit întotdeauna teoria 
incluzând realitatea externă (realitatea psihică a obiectului 
extern), dar nu a vorbit despre ea pentru a nu se îndepărta 
prea mult de subiectivitatea pacienţilor săi. Însuşi Freud, 
chiar dacă afirmă în 1923, despre melancolic, „a trăi 
înseamnă a fi iubit... a fi iubit de către supraeu” (el nu 
spune că a fi iubit înseamnă a găsi satisfacția pulsională), 
el nu va renunţa niciodată la prima sa concepţie, a 
primatului pulsiunii, în care obiectul este ţinut la distanţă. 
În comentariul său asupra acestei poziţii teoretice, A. 
Green ne spune că Freud, după 1914, a neglijat teoria 
narcisismului pentru a-şi accentua opţiunile fundamentale, 
în special cele privind compulsia la repetiţie 


22. de ce Freud nu a renunţat la prima sa concepţie, 
a primatului pulsiunii? 

„|...] dacă Freud se teme de alunecarea spre obiect, 
este pentru că se teme de o regresie a teoriei spre o 
concepţie care subliniază prea mult conjunctură, realul, 
evenimentul, pe care o resimte ca un pericol de a diminua 
partea de inconştient şi de a restabili întâietatea 
conştientului”. 

Această înţelegere a alegerii teoretice freudiene 
(care este şi a sa personală) nu-l va împiedica pe A. Green 
să afirme mai târziu că Freud a avut atâtea dificultăţi în a 
integra teoria sa despre narcisism cu cea despre pulsiunile 
de viaţă şi de moarte datorită, poate, unei concepţii 
insuficiente despre obiect, chiar un obiect descris în 
perspectiva primatului pulsiunii. 


23. ilustrarea alegeriide obiect de tip narcisic în „o 
amintire din copilărie a lui Leonardo da Vinci” de S. Freud 


Leonardo, alias Narcis 

Primul enunţ al lui Freud despre narcisism fusese 
făcut în 1910, în o amintire din copilărie a lui Leonardo da 
Vinci. Ce anume îl incitase să avanseze ipoteza 
narcisismului şi să-i urmărească implicaţiile? Este vorba de 
un anumit tip de iubire, faţă de cineva de acelaşi sex: 

«Am constatat o particularitate evidentă la [...] 
perverşi şi la homosexuali, care nu-şi aleg obiectul iubirii 
după modelul mamei, ci după acela al propriei persoane. În 
mod clar, ei se caută pe ei înşişi ca obiect al iubirii, 
prezentând tipul de alegere de obiect pe care îl putem 
numi narcisic». 

Intr-o notă adăugată în 1910 în Trei eseuri asupra 
teoriei sexuale (1905), Freud remarcă faptul că iubirea 
homosexuală poate fi explicată printr-o legătură erotică 
foarte intensă cu mama, în timpul copilăriei timpurii. 
Această legătură este favorizată de însăşi tendinţa 
excesivă a mamei, aşa cum reiese din textul despre 
Leonardo: 

«La toţi bărbaţii homosexuali, a existat în prima 
copilărie, apoi a fost uitată ulterior, o legătură erotică 
foarte intensă cu o persoană feminină, în general mama, 
suscitată sau favorizată de însăşi tandreţea excesivă a 
mamei, însoţită de o absenţă a tatălui din viaţa copilului». 

În aceste condiţii (tandreţe excesivă a mamei şi 
absenţă a tatălui, dar şi anumite «forţe pulsionale»), 
evoluţia ulterioară a unei asemenea legături cu mama 
constă, ne spune Freud, într-o «mutație» pe care o descrie 
astfel: 

«Iubirea pentru mamă [...] cade în refulare. Băiatul 
refulează iubirea pentru mamă, punându-se în locul 
acesteia, identificându-se cu mama şi stabilindu-şi propria 
persoană drept model după care îşi va alege noile sale 
obiecte de iubire. [...] Băieţii pe care adolescentul îi 
iubeşte acum nu sunt decât persoane substitutive şi 
reluări ale propriei persoane din copilărie, pe care le 
iubeşte aşa cum l-a iubit pe el mama când era copil. 
Spunem că el îşi găseşte obiectele iubirii pe calea 


narcisismului, deoarece legenda greacă îl numeşte Narcis 
pe tânărul căruia nimic nu-i plăcea aşa cum îi plăcea 
propria sa imagine în oglindă şi care a fost transformat în 
frumoasă floare cu acelaşi nume». 

Aceste fragmente din «Leonardo» sunt interesante 
pentru că fac referinţă la mitul lui Narcis şi la oglindă sa, 
de asemenea la rolul privirii, ceea ce nu face textul din 
1914 despre narcisism. Aici apare problema raportului cu 
celălalt ca imagine de sine. În mitul său, Narcis nu ştie că 
imaginea care îl fascinează este a sa; el o vede în apă, 
tocmai el a cărui mamă este o naiadă, aşa cum a observat 
Paula Heimann într-o notă la articolul său din 1952, 
Funcţii ale introiecţției şi proiecției în prima copilărie. 


24. comentariul Paulei Heimann (1952) asupra 
mitului lui Narcis 

Care este contextul din carte în care apare notă 
despre Narcis? P Heimann o adaugă pentru a-şi susţine 
ipoteza că, în starea narcisică, obiectul exterior este urât şi 
respins aşa încât subiectul să-şi poată iubi obiectul intern, 
care este fuzionat cu eul, şi să obţină plăcere din asta, 
modalitate folosită „de eul infantil, ca să scape de 
frustrare”. În articolul său, ea face diferenţa între 
gratificarea autoerotică şi narcisism, prin faptul că în 
primul caz subiectul se îndreaptă către sânul intern, iar în 
al doilea caz el se retrage de la sânul exterior, stare 
narcisică având un element de agresivitate mai puternic 
decât starea  autoerotică. După Heimann, această 
perspectivă ar explica dificultăţile din analiza pacienţilor 
narcisici şi ar cere o reconsiderare a ideii freudiene că 
narcisismul precede relaţia de obiect. 

Aşadar, Narcis îşi tratează imaginea din apă ca pe un 
obiect. Heimann ne spune că la baza stării narcisice există 
o relaţie de obiect, că nu putem opune narcisismul şi 
relaţia de obiect. Totuşi, prin modul în care iese din 
această opoziţie, ea creează o nouă opoziţie (privind 
acelaşi raport narcisism / relaţie de obiect): opoziţia intern 
/ extern sau obiectivitate / subiectivitate. Dacă exprimăm 


notă despre Narcis în termenii restului cărţii, obţinem 
următoarele: din punct de vedere obiectiv, Narcis se 
retrage de la Eco (obiect extern urât) pentru a iubi 
obiectul intern fuzionat cu eul (deci pe sine însuşi); din 
punct de vedere subiectiv, el se îndreaptă spre o nimfă 
acvatică (tratată ca obiect extern iubit). Sau, altfel spus: 
din punct de vedere obiectiv, Narcis se află într-o stare 
narcisică, în timp ce, din punct de vedere subiectiv, el se 
află într-o stare de iubire obiectală. 

Apare atunci întrebarea: cum stabilim obiectivitatea, 
în acest context? Cum stabilim dacă imaginea pe care o 
vede Narcis în apă este el însuşi sau o altă persoană, dacă 
este vorba de un obiect intern sau extern, dacă el „se 
îndreaptă spre...” sau „se retrage de la...”, dacă el iubeşte 
sau urăşte? Singura modalitate de a stabili cine este 
imaginea din apă constă într-o privire exterioară cuplului 
format din Narcis şi imaginea sa (luată drept altcineva). 
Numai un tert poate spune că Narcis este singur (cu el 
însuşi) şi că, dacă există vreun obiect, acela nu poate fi 
decât el însuşi. Prin acest raţionament, ajungem astfel la 
rolul fundamental al triangulării în distincţia faţă de 
celălalt şi faţă de obiect (B. Brusset). 

Pe de altă parte, chiar dacă Narcis nu ştie, la nivel 
conştient, că imaginea pe care o vede în apă este a sa, ne 
spune Heimann, el o „ştie” inconştient: privirea în lumea 
exterioară are semnificaţia inconştientă a unei priviri în 
propriul interior. Cu privire la acest fel de „ştiinţă”, 
Heimann este mai specifică în legătură cu clivajul 
obiectului (extern - urât, Eco; intern - iubit, imagine de 
sine în apă): 

„Cu toate acestea, tehnica clivajului obiectului în 
două părţi derivă din premisa fundamentală că cele două 
obiecte sunt cumva unul singur. Tehnică nu reuşeşte decât 
parţial, iar plăcerea din narcisism este incompletă, într-o 
măsură mai mare decât în simpla gratificare autoerotică 
(faptul că, într-un moment sau altul, bebeluşul îşi dă seama 
de caracterul nesatisfăcător al sânului intern fantasmatic 
este de o importanţă capitală, prin aceea că îl determină să 


revină spre sânul real din lumea exterioară”. 


25. perspectiva lui Guy Rosolato asupra obiectului de 
proiecţie narcisică 

Să abordăm acum, pe scurt, problema morţii lui 
Narcis din „durerea de a iubi fără răspuns”. Guy Rosolato, 
în comentariul său despre obiectul de proiecţie narcisică, 
arată că natura narcisică a acestuia reiese din efectul său 
de dublu, el fiind de fapt proiecția corpului fantasmatic 
care asumă întreaga polarizare sexuală (după V. Tausk). 
Acest obiect de proiecție  narcisică, corespunzând 
obiectului identificării proiective descrise de Melanie 
Klein, suportă o dublă orientare fantasmatică: fie cea de a 
trimite la Acelaşi prin similitudinea sa de dublu, fie cea de 
a sublinia diferenţa dublului în calitate de duplicat. In 
ambele cazuri, imaginea dublului conţine în schema să 
esenţa confruntării cu pulsiunea de moarte, deoarece: pe 
de o parte, dacă obiectul este redus la Unic, el tinde să se 
distrugă pe el, distrugând Unicul care nu-şi mai găseşte 
reprezentarea în care să se susţină că „alt” imaginar; pe 
de altă parte, dacă obiectul este o „aparenţă de alteritate 
exterioară”, aceasta impune din nou „abolirea, pentru a 
salva identitatea originară a Unicului ameninţat”. 

Obiectul de proiecţie narcisică poate deci să nu se 
arate ca dublu, aderând în totalitate la un obiect real (ca la 
Leonardo sau ca la Narcis în convingerea să), sau 
dimpotrivă, să apară ca un dublu (ca la Narcis în „premisa 
să inconştientă” că obiectul intern fuzionat cu eul, pe deo 
parte, şi obiectul din apă, pe de altă parte, sunt unul şi 
acelaşi). În toate cazurile, ne spune Rosolato, el trebuie 
luat ca punct de reper esenţial în organizarea narcisică a 
psihozei: 

„Înainte de toate, este vorba de o relaţie duală care 
se menţine fixând şi tamponând o angoasă primitivă faţă 
de orice relație triangulară, în care se manifestă Celălalt 
printr-o relaţie de Necunoscut şi care pune în cauză însuşi 
principiul Legii; relaţia duală operează obturând acest 
punct prin construirea obiectului de proiecţie narcisică”. 


26. privirea maternă în teoria lui D. Winnicott 
(bebeluşul se uita la privirea mamei spre el însuşi) 

„Ce vede bebeluşul atunci când îşi îndreaptă privirea 
spre faţa mamei? În general, el se vede pe el însuşi. Cu 
alte cuvinte, mama îl priveşte pe bebeluş, iar ceea ce 
exprimă Chipul ei se află în relaţie directă cu ceea ce vede 
ea”. 

Cuvântul „oglindă” este utilizat aici în sens figurat, 
sensul rolului mamei care îi oglindeşte bebeluşului 
propriul lui sine. 

...Pe măsură ce copilul se dezvoltă psihic, el devine 
tot mai puţin dependent de reflectarea de sine pe care i-o 
oferă chipul mamei (dar şi cel al tatălui său al fraților). 
Winnicott mai descrie cazul în care mama nu poate 
reflecta sinele copilului, nu poate fi o oglindă, manifestând 
o „relativă lipsă maternă”, iar copilul nu beneficiază de „un 
schimb semnificativ cu lumea, deoarece chipul mamei nu 
exprimă decât propria ei „dispoziţie”. 

Winnicott nu discută despre cealaltă extremă de pe 
scala schimburilor de priviri dintre mamă şi bebeluş: ce s- 
ar întâmpla dacă faţa mamei nu ar exprima decât sinele 
copilului şi nimic altceva, adică nu ar fi decât o oglindă? 
Desigur, el nu vorbeşte despre asta pentru că este o idee 
pur teoretică, poate chiar absurdă. Copilul ştie că mama să 
nu este doar o oglindă, aşa cum ştie (spune Winnicott) 
atunci când mama să exprimă propria ei dispoziţie. 

Să remarcăm totuşi că această extremă teoretică 
apare ca posibilitate în cazul lui Narcis privindu-se în apă: 
spre deosebire de copilul ce priveşte faţa mamei şi copilul 
ce se priveşte în oglindă, Narcis nu ştie (cel puţin, la 
nivelul manifest al mitului) că are de a face cu o oglindă. El 
crede că vede o nimfă care nu-i întoarce decât ceea ce îi 
trimite el; ea reprezintă un obiect fără alteritate, iar dacă 
ţinem cont de faptul că Narcis este fiul unei nimfe 
acvatice, ea reprezintă o mamă inaccesibilă deoarece nu 
are un corp propriu. 

„Am putea astfel completa viziunea despre 


dezvoltare a lui Winnicott: copilul îşi caută sinele în 
privirea mamei, dar caută şi ceva din „dispoziţia mamei”. 
Narcis se căuta pe sine în privirea nimfei pe care credea 
că o vede în apă, dar ceea ce a primit era el însuşi şi nimic 
mai mult: narcisismul „pur” înseamnă moarte. Sau, cum 
spune A. Green, fascinația pentru „dublu” înseamnă 
fascinația pentru Nirvâna. 

Winnicott atinge acest punct atunci când afirmă că a 
se vedea pe chipul mamei semnifică pentru copil un proces 
cu direcție dublă, apoi când vorbeşte despre ceea ce el 
numeşte „identificări încrucişate”. Este vorba de un capitol 
separat din cartea să Joc şi realitate, din care, citindu-l cu 
atenţie, putem deduce că, de fapt, metafora sa despre 
oglindă, conceptul său de identificări încrucişate şi 
identificarea proiectivă „normală” descrisă de Bion dau 
cont de un acelaşi proces, prin care subiectul se descoperă 
pe el însuşi în celălalt (în privirea, în vocea, în corpul, în 
cuvintele celuilalt). 


27. precizări aduse noţiunii kleiniene de identificare 
proiectivă, de către Florance Guignard 

În Franţa, Florence Guignard s-a ocupat cu 
clarificarea noțiunii inventate de Melanie Klein, cu 
dezvoltarea şi integrarea ei în gândirea freudiană. Ea arată 
că Klein, pentru a explora identificările descrise de Freud 
ca „narcisice”, a folosit conceptul de „clivaj al eului”, 
propus de Freud în 1938 ca proces defensiv în raport cu 
perversiunea. După Guignard, Klein a sesizat întreaga 
dimensiune a problemei limitelor dintre realitatea 
exterioară şi realitatea psihică; ea înţelege astfel că 
fantasma narcisică este o fantasmă de putere asupra unei 
persoane din realitatea exterioară, în care subiectul îşi 
proiectează omnipotenţa şi cu care se poate identifica într- 
un mod special, care îl scuteşte de a mai trece prin 
durerosul travaliu de doliu după Celălalt, travaliu ce ar 
conduce la  identificările  introiective  post-oedipiene 
descrise de Freud. De la descoperirea kleiniană a 
„relațiilor de obiect parţial”, starea narcisică nu mai poate 


fi considerată o stare anobiectală, păstrându-şi totuşi, 
datorită combinărilor de clivaj şi identificare proiectivă, 
caracterul autarhic ce-l impresionase atât de mult pe 
Freud. Prin aceste mecanisme, „orice parte din Eul clivat 
se poate combina, virtual, cu orice parte din obiectul 
clivat”. Freud remarcase deja că identificările narcisice se 
făceau de obicei cu un singur detaliu perceput la persoana- 
obiect al identificării. Lui „doresc acest atribut al Celuilalt” 
îi corespunde „eu sunt obiectul dezirabil”; există o 
denegare, pe de o parte, a restului eului, iar pe de altă 
parte, a restului persoanei-scop din realitatea exterioară, 
şi aici se justifică termenul de „schizoid”. F. Guignard 
consideră că descrierea pe care o face Melanie Klein în 
1946, despre clivaj şi identificare proiectivă ca prime 
mecanisme de apărare caracteristice primelor relaţii de 
obiect, îşi păstrează întreaga să valoare, cu condiţia a doua 
precizări: 

„1) Nicio viaţă psihică nu se poate naşte fără ajutorul 
unei alte vieţi psihice care să utilizeze identificarea 
proiectivă pentru a „visa” existenţa psihică a noului venit 
(Bion). 

2) Aceste mecanisme de clivaj şi de identificare 
proiectivă trebuie înţelese că fiind complexul defensiv [...] 
utilizat cel mai frecvent împotriva suferinţei inerente 
poziţiei depresive centrale, adică împotriva doliului faţă de 
posesia asupra  Celuilalt. [...] Intreaga patologie a 
narcisismului poate fi considerată ca o utilizare 
omnipotentă a identificării proiective ca apărare împotriva 
pierderii Celuilalt, trăită de subiect ca o pierdere de sine 
însuşi”. 

Această „veritabilă respiraţie psihică” - cum spune 
Guignard - realizată de identificarea proiectivă nu devine 
comprehensibilă decât în contextul raportului dintre lumea 
internă şi lumea externă, sau dintre sine şi obiectul extern 
real: dacă se pune problema doliului după posesia asupra 
Celuilalt, se pune şi problema percepţiei alterităţii şi a 
imposibilității posesiei asupra Celuilalt ca atare. 

Cine are dreptate cu privire la scopul apărării prin 


identificare proiectivă: F. Guignard, care o urmează pe M. 
Klein şi afirmă că este vorba de o apărare împotriva 
pierderii Celuilalt (văzută ca o pierdere de sine, subiectul 
fiind într-o poziţie narcisică), sau G. Rosolato, care susţine 
că identificarea proiectivă este o apărare împotriva 
angoasei provocate de orice relaţie triangulară, care 
exprimă existenţa unui Celălalt? Ce anume evită mai mult 
subiectul prin această apărare care îl instalează în relaţia 
duală: angoasa de a rămâne singur cu distructivitatea să şi 
ameninţarea cu propria anihilare? sau mai degrabă 
angoasa de a fi în trei, triangularizare care îi aduce 
ameninţarea  alterităţii obiectului şi ameninţarea 
reprezentată de sexualitate? 

Credem că aceste două variante nu se exclud 
neapărat. O apărare care menţine o relaţie duală poate 
viza ambele tipuri de angoasă: cea de pierdere a obiectului 
şi, în acelaşi timp, cea de a fi în prezenţa obiectului 
(considerat în alteritatea să). Astfel, identificarea 
proiectivă ar fi mecanismul prin care subiectul îşi creează 
o aparenţă de relație de obiect, dacă privim relaţia 
veritabilă de obiect ca implicând alteritatea acestuia. 


28. Otto Kernberg. Ilustrare clinică a identificării 
proiective 

Pentru a ilustra utilizarea identificării proiective la un 
nivel cvasipsihotic şi necesitatea, în ce îl priveşte pe 
analist, de a se retrage temporar din poziţia de 
neutralitate tehnică, O. Kernberg descrie o şedinţă din 
cursul celui de al treilea an de terapie cu un pacient care 
«prezenta o personalitate paranoidă, cu o organizare limită 
a personalităţii» (1988). 

lată, pe scurt, conţinutul şedinţei. Pacientul soseşte 
la şedinţă <«livid de furie» şi-l acuză pe terapeut că 
provocase, în afara terapiei, ruptura relaţiei dintre pacient 
şi o anumită doamnă care recunoscuse că îl cunoştea pe 
Kernberg. La început, analistul încearcă să interpreteze ca 
de obicei, dar aceasta nu face decât să amplifice furia 
pacientului, care cerea o mărturisire «onestă» despre 


«manipularea» respectivă. Temându-se de o pierdere a 
controlului din partea pacientului, analistul îi cere să îl 
asigure că nu-l va ataca fizic. Pacientul se conformează, 
adăugând că toată povestea i se pare deodată mai puţin 
importantă şi că îi face bine faptul că terapeutului i s-a 
făcut teamă şi că i-a mărturisit asta. 

Autorul ne arată că este vorba de o punere în acta 
relaţiei dintre tatăl pacientului şi pacientul aflat în ipostaza 
de copil îngrozit, paralizat, scenă în care analistul joacă 
rolul copilului, iar pacientul, rolul tatălui său coleric. 
Faptul că analistul îşi recunoaşte teama diminuează 
sentimentul de umilire şi de ruşine al pacientului, în a fi 
terorizat de către tată. Posibilitatea pentru pacient de a-şi 
exprima furia contra celuilalt, fără pericolul de a-l 
distruge, îi permite să tolereze propria sa identificare cu 
tatăl crud. Pacientul regresează de la proiecţie la 
identificare  proiectivă, activând relaţia cu tatăl şi 
inversând rolurile. 

După Kernberg, identificarea proiectivă este un 
mecanism major, implicat în activarea relaţiilor de obiect 
primitive şi a apărărilor împotriva acestora, în timpul 
transferului regresiv al pacienţilor cu o organizare limită a 
personalităţii. În comentariul său despre un alt caz, dar 
care rămâne valabil şi pentru cel tocmai relatat, el explică 
modul în care au decurs lucrurile între pacient şi el: 

«Acest caz ilustrează o activare tipică a identificării 
proiective, cuprinzând proiecția unui aspect intolerabil 
[din sine], inducerea comportamentală în mine a atitudinii 
interioare corespondente, controlul subtil exercitat asupra 
mea [...], control care m-a menţinut temporar prizonier al 
acestui aspect proiectat [...], şi aptitudinea să potenţială 
de a fi în empatie cu ceea ce proiectase în mine, deoarece 
corespundea cu reprezentarea să [de sine]. Acest exemplu 
mai arată cum ceea ce a fost proiectat constituie o 
reprezentare de sine, chiar dacă la un nivel diferit». 


29. contratransferul în concepţia lui S. Freud 


Contratransferul la Freud 

In calitate de concept metapsihologic, 
contratransferul a fost subiectul multor discuţii. Freud 
însuşi l-a introdus în teoria psihanalitică, dar a scris puţin 
despre el. S-a mulţumit cu scurte observaţii, care au 
suscitat numeroase interpretări. 

„.„„In Observaţii asupra iubirii de transfer (1915), 
Freud ne spune: 

„Pentru medic, acest fapt lrepetiţia iubirii de 
transfer] constituie o informaţie prețioasă şi un 
avertisment salutar, cel de a fi circumspect faţă de 
posibilitatea apariţiei unui contratransfer. Medicul trebuie 
să considere că iubirea pacientei este determinată de 
situația analitică, iar nu de calităţile sale personale, că nu 
are deci niciun motiv să se umfle în pene cu această 
«cucerire», cum am numi-o în afara analizei». 

Cu această frază, Freud pare să se refere atât la 
sensul contratransferului ca instrument de cercetare 
asupra transferului pacientului, cât şi la o concepţie 
defensivă despre  contratransfer (un acelaşi «fapt» 
constituie o «informaţie prețioasă» şi un «avertisment»). El 
mai atrage atenţia asupra contratransferului în aspectul 
său narcisic: dat fiind că iubirea de transfer apare prin 
repetiţie - pacienta despre care vorbeşte s-ar îndrăgosti de 
orice alt medic -, analistul trebuie să realizeze că situaţia 
analitică este cea care o provoacă, iar nu propria sa 
persoană, adică trebuie să se considere drept contingent 
ca obiect al iubirii pacientei. Avem aici o importantă 
informaţie despre viziunea freudiană privind raportul 
dintre  narcisismul  analistului şi teoria sa asupra 
pacientului său. 

Freud evocă mai pe larg opinia sa despre 
contratransfer în 1913, într-o scrisoare către Binswanger: 

«[Contratransferul| se numără printre cele mai 
complicate probleme tehnice ale psihanalizei. Cred că, 
teoretic, nu este aşa greu de rezolvat. Ceea ce îi oferim 
pacientului nu trebuie să fie niciodată un afect imediat, ci 
un afect acordat în mod conştient, iar aceasta într-o 


măsură mai mare sau mai mică, în funcţie de necesităţile 
momentului. În anumite circumstanţe putem să oferim 
mult, dar niciodată din propriul său inconştient. Pentru 
mine, aceasta ar fi formula. Aşadar, trebuie ca de fiecare 
dată să-ţi recunoşti contratransferul şi să-l depăşeşti, 
numai atunci eşti tu însuţi liber. A oferi cuiva prea puţin 
pentru că-l iubeşti prea mult, reprezintă o nedreptate 
împotriva pacientului, dar şi o eroare tehnică. Toate aceste 
lucruri sunt dificile şi poate că trebuie să fii mai în vârstă 
ca să te descurci cu ele». 

Freud dă de înţeles că, dacă este posibil ca analistul 
să-şi utilizeze propriile afecte pentru munca sa de 
interpretare, asta nu presupune o mărturisire faţă de 
pacient a sentimentelor sale imediate, ci o elaborare a 
acestora. 

...După noi, sensul recomandării lui Freud este cel al 
unei trieri între contratransferul ce «aparţine» transferului 
pacientului şi transferul analistului asupra pacientului său. 

„„Dacă ţinem cont de viziunea lui Freud asupra 
raportului dintre narcisism şi relaţia de obiect, l-am putea 
parafraza astfel: A-i oferi pacientului prea puţin pentru că 
îl iubeşti prea mult, înseamnă a-i oferi prea mult din 
analistul său (contratransfer că transfer al analistului) şi 
prea puţin din el însuşi (transfer al pacientului). 

Ipoteza noastră este că neîncrederea lui Freud faţă 
de contratransfer (neîncredere care l-a împiedicat, poate, 
să scrie articolul despre proiecţie pe care îl promisese) 
avea şi motive privind teoria psihanalitică. El intuia deja că 
noţiunea de contratransfer este „complicată” prin faptul că 
implică nu numai „necesităţile” pacientului, dar şi 
inconştientul analistului cu propriile sale „necesităţi”, nu 
numai transferul pacientului, dar şi transferul analistului 
asupra pacientului său. Am văzut că, pentru Freud, există 
o anumită opoziţie cantitativă (exprimată prin conceptul de 
„investiţie”) între narcisism şi relaţia de obiect. Pe de altă 
parte, am văzut că, de exemplu, atunci când Freud 
vorbeşte despre mecanismul proiecției la gelos, el 
subliniază că nu realitatea percepţiei gelosului creează 


probleme, ci gradul de atenţie, investirea exagerată a 
semnelor de infidelitate fantasmatică a obiectului (încă o 
dată, un factor cantitativ: „o prea mare importanţă” 
acordată inconştientului soţiei sale). In acest context 
teoretic, o dezvoltare a noțiunii de contratransfer l-ar fi 
condus pe Freud spre funcţionarea psihică a analistului, cu 
pericolul nu doar de a ieşi din obiectivitatea analistului, 
dar şi de a „transfera“ investiţia teoretică asupra 
persoanei analistului, în dezavantajul investiţiei asupra 
pacientului său. A oferi „mai mult” analistului în teoria 
psihanalitică ar fi însemnat pentru Freud a oferi „mai 
puțin” pacientului ca obiect de studiu, ar fi însemnat o 
„nedreptate“ făcută pacientului şi o „eroare“ teoretică. 

30. contratransferul la H. Racker (predispoziția 
analistului la funcţia analitică; identificarea concordanta = 
intenţia de identificare cu pacientul. relaţia dintre analist 
şi pacient,  reciprocitatea, ce semnificație are în 
psihanaliza-trimite la identificarea complementară) 

Racker stabileşte o distincţie între identificarea 
concordantă şi identificarea complementară a analistului. 
Contratransferul bazat pe identificarea concordantă se 
produce atunci când analistul s-a identificat cu 
reprezentarea de sine fantasmatică a pacientului la un 
moment dat. Contratransferul bazat pe identificarea 
complementară are loc atunci când analistul s-a identificat 
cu reprezentarea de obiect din fantasma transferenţială a 
pacientului. 

Heinrich Racker a oferit repere preţioase pentru 
munca de elaborare a contratransferului. El subliniază 
importanţa fantasmelor pacientului asupra 
contratransferului analistului, analiza acestora constituind 
o parte importantă a analizei transferului. Obiectivitatea 
analistului se bazează pe un fel de „diviziune internă” care 
îi permite să analizeze atât propria sa subiectivitate din 
contratransfer, cât şi subiectivitatea pacientului; aceasta 
ne duce cu gândul la rolul „terţului simbolic” pe care îl are 
analistul, după Lacan. Racker scoate în evidenţă un aspect 
interesant, anume prezenţa, la analist, a „unei 


predispoziţii ce corespunde cu funcţia sa de a fi analist”; 
această tendinţă face diferenţa între relaţia analitică şi o 
relaţie interpersonală, ea constând în intenţia analistului 
de identificare cu pacientul său (identificare concordantă, 
bază a înţelegerii). Această idee a lui Racker - ce trimite şi 
ea la viziunea lui Lacan asupra funcţiei analistului, reluată 
de Haydee Faimberg în conceptul ei de „poziţie 
contratransferenţială” conţinând o parte din transfer încă 
neanalizată - ridică problema, după noi, a investiţiei 
analistului asupra pacientului său ca obiect de cercetare 
analitică, aşadar ridică o problemă de ordin economic. 

Identificarea concordantă a analistului (înţelegerea 
sau empatia) este un fel de reproducere sau re-experienţă 
a propriilor procese infantile ale analistului, dar ca 
răspuns la stimuli ce vin din partea pacientului. Putem 
spune că pacientul exercită o influenţă specifică asupra 
psihismului analistului (chiar dacă răspunsul acestuia are 
drept sursă propriul inconştient) şi că această specificitate 
ţine de ceea ce autorul numeşte „predispoziția spre 
identificarea cu pacientul” şi „funcţia analitică”. 

În acelaşi sens, el distinge două tipuri de 
contratransfer: 

„Pe de o parte, avem analistul ca subiect şi pacientul 
ca obiect de cunoaştere, ceea ce anulează „relația de 
obiect” propriu-zisă; în locul ei, apare o aproximativă 
uniune sau identitate între părţile (experienţele, pulsiunile 
sau  apărările) subiectului şi obiectului. Ansamblul 
proceselor ce corespund acestei uniuni ar putea fi numit 
„contratransfer concordant”. Pe de altă parte, avem o 
relaţie de obiect oarecare [pentru analist], un transfer 
„real” în care analistul „repetă” experienţe anterioare, 
pacientul reprezentând obiecte interne ale analistului. 
Ansamblul acestor experienţe, care există şi ele în mod 
permanent şi continuu, ar putea fi numit „contratransfer 
complementar”. 

Este important să remarcăm că, pentru Racker, 
dimensiunea din contratransfer care poate fi un obstacol în 
analiză  (contratransfer complementar sau transfer al 


analistului asupra pacientului său) vine din măsura în care 
analistul funcţionează într-o relaţie de obiect. Altfel spus, 
analistul este împiedicat să fie analist de către aspectul de 
reciprocitate prezent în toate relaţiile interpersonale sau, 
cum i se spune astăzi, prin tentaţia de simetrie în raportul 
său cu pacientul (în vreme ce funcţia analitică se bazează 
pe disimetria poziţiilor analistului şi pacientului). 


31. contratransferul în analiza stărilor limita (Harold 
Searles) - abordare clinică 

Harold Searles este un autor care a descris pe larg 
problemele contratransferenţiale şi de tehnică în cazul 
stărilor limită (la pacienţii borderline sau psihotici). El 
arată că, deseori, interpretările analistului contează pentru 
aceşti pacienţi mai puţin decât participarea lui nonverbală, 
din cauza a doi factori: o funcţionare a pacientului ce 
corespunde cu o etapă care precede achiziţia limbajului şi 
participarea nonverbală a membrilor familiei faţă de 
pacient, în cursul copilăriei. Faptul că diferenţierea eului 
pacientului este incompletă „diminuează posibilităţile sale 
de a utiliza interpretările verbale”, deoarece „el nu 
funcţionează ca o persoană care ştie că analistul său şi ea 
au fiecare individualitatea să şi realitatea să subiectivă 
proprie”. Cum subiectul manifestă „o lipsă a sensului 
realităţii exterioare, dar şi interioare”, „analistul se vede 
determinat să îi impună pacientului propria sa realitate, în 
loc să lupte cu el pentru a-l ajuta să dobândească un sens 
al realităţii care să fie valabil pentru el şi numai pentru el”; 
autorul o citează pe H. Deutsch, care arată cum pacientul, 
dacă îşi „adaptează” sensul realităţii la cel al analistului, 
nu face decât să repete adaptarea „aş if” pe care a 
realizat-o după modelul figurilor parentale. (Din acest 
punct de vedere, am putea considera că, arătându-i în mod 
explicit pacientului contratransferul său, analistul îşi 
impune propria realitate psihică sub forma unei „realităţi 
exterioare” care nu este achiziţia pacientului). Această 
situaţie repetă şi situaţia din copilărie când sugarul 
reprezintă un instrument prin care mama îşi satisface 


2 


nevoile inconştiente. 
NOTĂ: „— notitele făcute la curs 


SUBIECTE - EXAMENUL DE PSIHANALIZA - ANUL 
IV 


1) Definiţia identificării proiective la Melanie Klein 

2) Poziţia  schizo-paranoidă (angoasa de dezintegrare, 
sursele ei, angoasa de persecuție) 

3) Definiţia identificării proiective la Herbert Rosenfeld 

4) Scopurile identificării proiective după Hanna Segal şi H. 
Rosenfeld 

5) Identificarea proiectivă în vise (un exemplu din 
ilustrările Melaniei Klein) 

6) Obiectul intern (definiţie, caracteristici) 

7) Omnipotenţa fantasmei în teoria M. Klein 

8) Diferite utilizări ale termenului de „eu” la S. Freud 

9) Diferenţa dintre fantasmă şi proces, după Nicolas 
Abraham şi Maria Torok 

10)  Subiectivitate şi obiectivitate în concepţia lui Owen 
Renik 

11)  Subiectivitate şi obiectivitate în concepţia Marciei 
Cavell 

12) Extinderea noțiunii de contratransfer în teoria Paulei 
Heimann 

13) Noțiunea de contratransfer la R. Money-Kyrle şi la E. 
Jacques 

14) Noţiunea de contratransfer la H. Racker 

15) Identificarea proiectivă în teoria lui W. Bion 
(conţinut/conţinător, reverie maternă) 

16) Identificarea proiectivă din perspectiva lui Michel de 
M'Uzan 

17)  Proiecţia în „Despre câteva mecanisme nevrotice în 
gelozie, paranoia şi homosexualitate” de S. Freud 

18)  Proiecţia în concepţia lui A. Green 

19) Opoziția libido narcisic/libido de obiect după S. 


Freud 

20) Paul Federn şi utilizarea noţiunii de narcisism. 
Perspectiva lui Rene Diatkine 

21)  Narcisism primar şi relaţii de obiect în teoria 
Melaniei Klein 

22) De ce Freud nu a renunţat la prima sa concepţie, a 
primatului pulsiunii? 

23) Ilustrarea alegerii de obiect de tip narcisic în „O 
amintire din copilărie a lui Leonardo da Vinci” de S. 
Freud 

24) Comentariul Paulei Heimann (1952) asupra mitului 
lui Narcis 

25) Perspectiva lui Guy Rosolato asupra obiectului de 
proiecţie narcisică 

26) Privirea maternă în teoria lui D. Winnicott 

27) Precizări aduse noţiunii kleiniene de identificare 
proiectivă, de către Florence Guignard 

28) Otto Kernberg. llustrare clinică a identificării 
proiective 

29)  Contratransferul în concepţia lui S. Freud 

30)  Contratransferul în concepţia lui H. Racker 

31)  Contratransferul în analiza stărilor limită (Harold 
Searles) 


